text:
THURSDAY
今日係Jayden第四日返學啦
頭三日, 家長可以陪住小朋友
第四日開始
家長唔可以陪, 只可以送小朋友到課室門口
之前Jayden一直都係癡媽B
成日都媽媽聲
我估佢會喊到傻左
因為我有時去返工
佢去婆婆屋企都可以喊
淨係公公湊先唔喊
Jayden唔肯自己行
要我抱返學
好彩佢輕磅, 唔係真係抱死我
抱抱抱, 抱到入學校
坐低換鞋仔
之後, Jayden又開始嗌媽媽, 媽媽
我諗, 佢一定爆喊, 仲要喊得好淒涼o個隻
點知, 我拖佢去到課室門口
老師好醒咁拖住佢
叫佢放杯, 毛巾盒
Jayden好似好冷靜
我見佢冇抗拒, 冇fing開老師
冇喊, 冇媽媽聲
我望多眼都唔敢, 即走
約一個鐘之後
11:45
我去接放學啦
我見隔離班首先被老師拖出黎個同學仔狂喊
我預Jayden會兩行眼淚, 口水鼻涕咁走出黎
點知
Jayden笑笑口咁行出黎
咩住大書包, 好搞笑
仲跳下跳下咁
我驚Jayden扭計, 仲買定薯條俾佢
哈哈, 我家Jayden居然冇喊呀
嬰幼班老師話所有上過嬰幼班o既小朋友都冇喊呀
yeah, yeah, yeah
第一日獨自上學, 順利過關
我都好滿意Jayden的表現
希望佢之後都唔喊啦
我之前話如果佢唔喊就帶佢去睇Mickey
好啦, 就2點出發啦
哈哈
好正呀, 好少人呀
我地去到剛開始Parade
我同Jayden企o係Mickey同Minnie影相o個個位置睇
真係very good呀
全程無遮無擋
今日不停影相
唔知係唔係因為比較少人
我覺得d staff今日好有耐性影相呀
嘻嘻, 平時緊有d比較求其, 影得唔多好
今日佢地d相, 都幾okay
哈哈, 我地似唔似包場呀真係冇乜人
哈哈, 我真係好開心呀
Jayden又okay合作
排隊影相都冇扭計
最最最仲要係, 佢夠膽自己一個影相呀
今日淨係玩左3樣野ja
1. Mickey’s PhilharMagic
2. Mad Hatter Tea Cup
3. It’s a Small World
哈哈, 全部都唔駛等, 行埋去走玩得
開始有少少Halloween Decoration啦
我覺得都幾靚
哈哈, 冇乜人, 任影
今日成15:30先去到
玩得三個鐘, 真係唔係幾夠
搞到我冇得Shopping
本來想去睇下Halloween d 野但最後冇睇到
18:40
走啦
開心, 滿足


c: text/html

text:
Aug 6, 2016 (Saturday)
Jayden 6y3m3w3d
Jaylen 1y3m3w3d
今個暑假嘅日本之旅,我冇乜買嘢俾自己,因為實在冇時間行街睇嘢.
除咗喺USJ買左minions衫俾自己之外,我冇買過一件衫.
好在,我喺迪士尼買咗兩個爆谷桶俾自己!
其實係有啲無謂,但係唔知點解,我好鍾意買爆谷桶.
有機會,真係要影一影屋企啲爆谷桶先得呀!
另外,買咗幾架車仔比Jayden,其實佢冇話要買,係我自己走去買俾佢.
表姐同Jayden去咗玩嘅時候,我就推住粒粒去行街,買咗幾個鎖匙扣,同埋買咗個防水電話袋.
哈哈,全部都係啲不切實際嘅嘢,可以買可以唔買.不過覺得一場去到迪士尼,係要買返啲嘢先安樂.
個Mr. Potato鎖匙交好得意,個頭可以揭開架,應該話頂㡌先正確,同個爆谷桶一樣.
表姐買俾Jayden嘅動物仔,購自Tokyu Hands.
真係好鍾意行Tokyu Hands,行極都唔厭,我諗我行足一日都仲得!
每次行都發現到啲新奇嘅事物,每次都好似開心大發現咁興奮!
粒粒嘅靚靚波鞋,喺香港買唔到佢個
size ,而家去到日本終於買到,勁興奮!
之前Jayden細個都買到11.5 cm嘅波鞋仔,
唔知點解,而家搵唔返個size嘅波鞋.
K baba的!
之前環球影城都唔會送貼紙比小朋友,
唔知係咪因為15周年呢,今次Jayden收到唔少貼紙,
每個都好靚呢!
又係Tokyu Hands買,其實我咩特別用途,
只係見到啲立體卡好靚,所以就買咗兩張自己.
.......
失敗,今日冇幫Jayden 同粒仔影相!

robotstxt: allowed

filter: keep


text:
今日起身由於週期性不適,個肚又痛又脹,所以冇回娘家湊阿B,我整左早餐比老公,等老公吃完送左佢出門口後就寫回尋日的Blog,跟住又收衫,接衫又執下屋咁囉!
之前放蛋糕用具個膠箱都full左,成日都想執空一個位,再買多個膠箱放我蛋糕用具好耐,上次〝玩樂‧購物@回歸下集 (1‧7‧2008)〞係〝廚安居〞買左既野都未擺好,因為冇位,而且尋日〝結婚四週年紀念日〞又買左野要執,就趁今日有時間動手喇!執丫~搬丫~攪到一身汗,真係好熱,再度好尺寸.
老公lunch後來電,我問佢食乜?佢話煮麵喇!叫我買D餸.之後等到過左lunch多人既時間就落街買野食和去買膠箱,我同茶餐廳老闆娘講我會遲D先拎,因為我要去另一邊買野,老闆娘好好人佢幫落左單,再遲15分鐘入單,我話唔好怕阻住佢地做野,佢都堅持咁做,咁我當時開心喇!
我急急腳去〝百佳〞買麵和餸,我仲買多個〝菠蘿果肉包〞以備肚餓時吃,跟住去〝實惠〞買膠箱,我自己鈍時變左大力士,一個人將D箱搬來搬去都冇人來問下,其實,就算有人來問我都唔須要佢地幫,但冇人問又覺得服務麻麻.
膠箱有半透明和透明2種,我記得本身個箱好似係透明,咁就買透明喇!我拎住個箱行到老遠去比錢,個收銀用繩紮個膠箱,我見佢上下條繩都唔balance,就叫佢〝唔該可唔可以紮好D,條繩都唔balance〞,佢話會紮埋另一邊,佢都唔明我既意思,算喇!都唔想同多講,紮得求其,繩尾又唔剪拖晒地,仲唔止一個繩尾喎!攪到我拎得好麻煩.
我再返回茶餐廳拎返個茶餐,食完就執蛋糕用具,這時才發現我之前個膠箱係半透明架!哎呀~激死我喇!由於執既時候太熱,我開左冷氣,執完攤抖一陣才熄冷氣,坐坐下有D眼訓,一訓就2個幾鐘.起身見肚餓切左個包吃,吃剩既明天當早餐先.
老公6點幾來電話呢幾日都會夜放,叫我肚餓就食先,我都食左包緊係等埋佢喇!今晚都唔知點解肚餓,但冇乜謂口食左幾啖就唔想食,又唔想嘥野再食多少少,最後老公幫我吃埋剩餘既,食得咁飽又咁夜個富士蘋果要留返明天.


text:
娣婦話尋晚沙布甩甩地,所以換左新既,阿B隻腳趾已退左一半瘀.
阿B係屋企又著襪,鞋已做足保護措施護住隻腳.
今日覆診去到醫院阿B就要去睇車.
娣婦拎部〝NDS〞想玩,阿B一見到就搶住要玩.
醫生話阿B康復得好快,拆開沙布阿B隻腳趾瘀血退晒,
今次之後唔洗再覆診,沙布就要包到下星期一應該就可以唔洗再包.
醫生有一點覺得奇怪,就係阿B點解唔多覺痛既呢?
照正常人隻腳咁傷都唔會點樣郁,但阿B就相反,所以佢覺得好奇怪.
我與娣婦都以為今次唔駛食藥,冇藥費應該唔會好貴,點知~大家都估錯,
聽到個銀碼時大家都問點解咁貴?睇返張單D細數發現有項200蚊醫生費,
應該就係醫生幫阿B洗傷口和包紮既費用,若果唔係醫生包既話201蚊就攪掂.
我要去〝吉之島~十蚊店〞行,所以離開醫院後就向〝吉之島〞進發,
去到我地租車.
阿B見到波波池既波波就開心到震,佢做咩踎低?
咪就係有個波波池既波係車底囉!佢想拎佢出嚟!娣婦娘家有會所,
每次返到去波波池有開佢就會訓晒身撻落去.
睇下佢想帶個波波池回家,但屋企唔夠位呢!
阿B好想游水,不過,佢隻腳咁呢排都唔游得.
之後行左去〝荃新天地〞,全日都唔肯係,但係到就肯行.
不過,衰豬走來走去開心得滯又趴街,撞到個額頭腫左.
之後我仲發覺佢個嘴都腫,仲好似有D瘀添!
佢又喊到冇聲,我又出絕招糖和寶磺力就收聲勒!
撞到次後阿B一直都咬住個嘴.


text:
16 June 2008
今日肥仔放假朝早就左問肥阿哥幾時回家,所以今晚後生既都唔係屋企食飯.
老公lunch後來電話我知佢肚痾,並且有D發冷,仲叫我唔駛帶飯比佢,佢想食粥.我聽到後就叫佢明天唔好返工,佢仲話睇下點先.我都通知定屋企人明天大多數都唔可以湊阿B,咁早通知佢地實諗到應變措施.
下午4點幾肥阿哥回到家,我與肥仔就帶埋阿B過去,阿B成日都未訓過覺,終於係我大脾上訓著左.
老公6點幾又再來電通知我走了,佢而家去以前屋企附近睇醫生,因為佢係先好D,其他醫生都唔得,咁我叫佢睇完就打比我,然後我就回去煲粥佢食.
我收到老公電話後就立即回家收拾和拎傘,然後買埋排包比老公送藥.頭先太趕發覺冇雞蛋,趕得切叫老公買,再執執下野發覺連西柚都冇,但老公已返到,咁我就自己落去買,而老公就訓一陣先,落去前我將條凍濕毛巾放係佢額頭,回來後老公話好凍手腳都起晒雞皮,我摸佢個身係熱,所以我就用濕毛巾幫佢抺左身.
頭先老公同我講係診所探103度發燒,醫生話腸胃炎,感冒,少少喉嚨發炎,我見到老公病得好嚴重下,好耐都未試過咁樣喇!每次佢病我都好擔心,因為佢身體比較差,同埋佢喉嚨比一般人窄,所以吞唔到藥,要逐粒咬碎嚟食,見到佢咁就痛苦.我9點幾同佢探102.2度仍有燒,直到11點幾就退左,再到1點幾double confirm真係完全退晒燒就安心D.


text:
唔知大家細個時玩乜野多嘅呢?
我雖然細個住市區,但係一到週末同長假期,我都會去到從前住錦田嘅外公外婆家到住.我喺嗰到過咗好多個暑假.
我同亞妹細個會周田走,去鄰居屋企玩,同村嘅人都知我地係邊個(我係大妹豬,亞妹係細妹豬~客家人係咁叫㗎),每次見到佢地都會寒喧幾句,真係好懷念嗰份人情味!
暑假每日黃昏四,五點時,住隔鄰嘅小朋友都會互相叫對方個名,然後大家就會喺村口集合一齊玩!我地會玩埋舟,狐狸先生幾多點,玩捉迷藏,踩腳,跳橡筋繩,紅綠燈,數字球,猜皇帝⋯其中令我感受最深,係我教啲女玩埋舟.
影曦啱啱上小一時,我地住喺小學宿舍.我地不時都會落樓下踩單車,同住宿舍嘅小朋友玩.我教啲女玩埋舟.因為嗰時舒韻仲細唔識玩,所以我都要玩埋一份㗎!感覺就好似回到小時候,回到我地嗰個年代,喺村口玩嘅日子!我當然係跑得最快,成日都埋到舟啦!哈哈!啲女成日問我點解我咁叻成日贏,我同佢地講,玩多啲嘅話,佢地都會知道竅門!我地玩玩下,跟住住喺周圍嘅小朋友都會一齊玩呢!
放學後,學校裡面仍然會有啲等緊下班校車嘅同學,影曦都有教埋佢地點玩,大家又一齊玩!
幾日之後,我見到小息時有同學開始玩埋舟,仲愈嚟愈多人玩呢!而家去到公園,啲女成日都拉住我玩埋舟㗎!
而家呢代嘅小朋友,經常玩電子遊戲,ipad,手機,個個都做晒低頭族,同我地嗰個年代嘅小朋友真係好唔同.同小朋友玩多啲呢啲經典遊戲,既可增進親子關係,又可藉此識多啲朋友仔,改善小朋友溝通同表達技巧,學識待人接物.而最重要嘅,係你同佢玩經典遊戲嘅呢個回憶,係你畀佢一世嘅禮物!
好玩嘅野,真係唔好畀佢停!要薪火相傳,一代傳一代咁落去!
影曦舒韻同佢地嘅姨丈玩埋舟!
估下佢地玩緊乜?
What's the time, Mr Wolf?
狐狸先生幾多點?
英國都好流行嘅playground game嚟㗎!


text:
2014年3月10日 星期一
Kenzo Kids 雙面褸
3月中都仲有得凍, 呢排天氣真難搞,
乍暖還寒, 濕漉漉左幾日又凍返幾日
睇o黎o的褸都仲有得著
尋日幫小齊著上2013 FALL WINTER o既 KENZO KIDS 雙面褸
小齊對雙面褸呢樣o野好好奇咁~
其實唔係第一次著雙面褸,
之前都著過幾他款o既雙面褸,
但可能因為我之前冇講係雙面, 佢唔知可以兩面著
可以雙面著佢好似好大發現咁,
o係度研究個拉鍊放邊度,
出街之前真係會考慮要著邊邊!
以敗家媽媽買 kenzo kids o既往績o黎講,
今個冬季算買得好少
印象中好似只係買左兩件褸, 其中一件就係呢件雙面褸
冇計, 呢幾季佢都出左好多"虎頭" 衫, 我又真係麻麻地虎頭...
我個女已經係老虎女啦, 仲要長佢威風咩?!
我諗我欣賞kenzo o既花花 print 多o的喇
豹紋look o黎上音樂堂係咪好wild~
都話敗家媽媽愛豹紋,
今次呢條豹紋褲係減價中買得幾合心o既衣服,
最後一條4A, 小齊著好FIT
是日靚衫: kenzo kids, fendi kids, roberto cavalli
訂閱: 張貼留言 (Atom)


text:
2009年3月30日 星期一
小b去見工
買左套見工suit都有個幾禮拜,成日都驚到見工果日已經唔啱著,所以我同小b講,媽咪要帶小b去見工,唔係個個都咁好彩可以同媽咪一齊去架,小b要聽話唔好到時俾驚喜媽咪,唔好突然踼媽咪攪到媽咪叫左岀黎,雖然我都重未feel到小b郁!重有呀,媽咪帶小b去見工唔好俾人知架,所以小b要乖,呢個禮拜唔好大得咁快,媽咪件衫唔啱著就會俾人見到小b架嘞!小b要同媽咪去玩就要聽話,等去完返來小b鍾意長到幾大同埋點踢都得.
唔知我呢番説話小b有無真係get到呢?我見工前一日攞番套suit出黎試,比起買嘅時候窄左,不過好彩都重啱,坐低應該迫d,不過都係一陣,唔怕嘅!
見工前兩日,我嘅心情真係緊張到極點,街都唔想出,响屋企都唔會預備到d咩野,但個心就忐忑不安,邊度都唔想去唔想做,只係想靜靜哋.我都知咁對小b唔好,不過真係無辦法啦!老公叫過我好多次唔好去,一來我又咁緊張,二來我又無咩機會,三來因為我無請全日假,所以要攞衫去換完先返得工,老公唔想我咁辛苦,唔值得!不過既然我suit都買埋,真係無理由而家先話唔去,嘥左套suit,重嘥左我緊張左成個月咁,所以我都唔會唔去嘅,我又應承左小b要去嘅話唔好大得咁快,而家套衫又啱著,我點可以反口?
見工果朝都早到成九個字,攪埋d文件野就開始等,咪話唔緊張,個心都想跳埋岀黎咁!咁我咪同小b講要忍耐吓,媽咪見完就日日都會好開心架嘞!我一路望住走廊果d畫,嘗試放鬆吓!我唸我都等左一個鐘,原本十一點三見,要到十一點八先有得入.一見個board三女一男,我都唔抱太大希望,因為我成日覺得女人見男人係好d,同様地,男人見女人會好d!都無自我介紹就入正題,第一條都已經唔係答得幾好,攪到我更加緊張,之後個男人問scenario問題,我都覺得可以嘅,不過見佢咁多follow-up,我唸我都答唔中佢心目中想要嘅答案啦,個男人都好nice,全程都好似好有耐性咁引導我去答,有小小笑容咁!唔似之前果個女人咁嚴肅!不過之後又有另一個女人用英文問問題,呢個人唔可以話嚴肅,應該話勁cool至啱,我就答得都幾差吓,英文唔順之餘又唔係有好strong嘅point,超渣!佢把聲又細聲,我望住出面個海境,太陽唔猛,但係因為對住海,陽光有反射,加埋佢哋無落百葉簾有d一橫橫咁,我對眼有d擘唔大,呢個情境有d似曾相識,响見我第一份番嘅工嘅時候就係咁!可能之前果晚我瞓得奇差,所以呢個環境令我都唔係好集中到,個女人有條問題,我突然間聽唔到佢問咩,重要反問佢pardon?之後重get錯埋,答左第二d野,超低能咁!可能我自己都一早打定輸數,所以答得唔好都唔係好down,當練習啫!難為小b聽到哂媽咪咁渣渣囉!最後個嚴肅女人叫我打開面前果張紙,用普通話讀出第一段,雖然預左有呢part,亦都嘗試過响屋企唸口黃,但係要當住幾個陌生人讀,我d普通話又咁普通,當堂怯哂!我揸住張紙近到只係見到果張紙,咩都見唔到,亦都無抬頭望其他人,斷斷續續走吓音咁總算讀完!希望小b瞓左啦,實在太差嘞,唔好學我呀!
見完出返黎換埋衫先走,點知撞啱班interviewer出哂黎針水,唔知佢哋有無為意我極速換左衫,有小小尷尬,不過佢哋應該見唔到小b嘅,算啦,都完左!一出座大樓,真係開心到不得了,好想大叫歡呼,第一時間打俾老公,唔係話我得左,而係我終於過左最難捱嘅時候,YEAH!
2009年3月24日 星期二
見工衫
二月尾嘅時候突然收到信叫我三月三十日去見工,收到呢封信都好愕然,因為從來都無唸過個written會過到,亦都唔記得左報過呢份工!見係政府工,重有成個月準備,雖然而家有左,唸住政府唔會歧視我啩,所以都唸住去見吓囉!
有成個月去準備,一心唸住睇多d資料,溫吓書,事關好耐無見過工,又咁難得有政府工見,想做好小小!唸住返工得閒嘅時候就上去個website睇資料,點知一睇又覺得好悶,睇左半日,又覺得重有成個月流流長,都係遲少少先去睇啦,唔使咁早睇定又得個驚字!咁又過左一個禮拜,想溫嘅時候,又開始唔係幾得閒!好快咁得番兩個禮拜,得閒返少少,但我嘅心情都好忐忑,好緊張,為左唔好令自己咁辛苦,我都決定隨遇而安,最尾先睇資料同準備,反正我都唔expect今次有咩希望,咁唔使攪到自己同小b咁緊張.老公甚至叫我唔好去,怕我太辛苦,大住肚唔歧視我,就算真係想請我都未必等到我啦.因為照政府嘅進度,出得offer都六,七月,到時我都腹大便便,八月中就放產假,十一月頭先返工,邊個等我喎!雖然我都知成功嘅機會好渺茫,同以我而家嘅身世都好難攪,但係我都想試吓,當練吓都好嘅,更重要嘅係我唔鍾意退縮嘅感覺(雖然我都算有充份嘅理由)!
屋企都無衫去見工,因為之前見工通常都係著西褲加恤衫外套就算,而家d褲全部都唔啱著,又無西裙,所以都要買過!而家個肚唔係大,不過都唔知幾時會無啦啦大,所以唸住越近面試先去買,怕買左好快又唔啱著!重有個幾禮拜我就去買,唸住平平哋買條裙就算,第日又唔知啱唔啱著!去到試左兩條,發覺個肚突突咁,唔著返件外套遮吓都好核突,咁最後死死地氣叫個sales俾埋件褸我試囉!講起個sales,又係激氣!之前叫佢俾條啱碼嘅裙俾我,我都無話自己大肚,我個肚又唔大,極其量都只算有d肚腩仔,佢竟然俾條中碼俾我!我平時著suit一定要加細架麻!中碼都離哂大譜,太侮辱嘞!條裙鬆到我要揸實行出去叫個sales俾細d俾我!最尾俾細碼我就啱啱好,重有d位走盞!件褸佢俾細碼我,一著上身,都唔係好slim咁,又唔可以話唔啱,但唔靚囉!問個sales有無細d,佢話有加細,但講完我知又唔去攞,重係咁話細碼我啱架嘞,我照黎照去都唔覺得好啱,重自言自語咁話件褸唔夠slim,佢見我唔係好鍾意先話使唔使俾埋加細我試,我話有嘅話梗係好啦,佢又話有架,不過你扣唔埋鈕,你想試埋咪俾你試埋去囉!嘩!幾嬲呀!我心唸,就算我真係扣唔埋鈕,你都唔使咁講囉,趕客咩!我一著上身,啱啱好,好fit,重扣得埋鈕,個sales先話係喎,加細碼好睇d喎,我心唸,呢個sales真係好唔掂!而家套suit都唔係買得好大,同我原本嘅size差唔多,希望第日生完都重啱著啦!
2009年3月23日 星期一
16 week 5 day
今日去私家覆診,對上一次已經係三個幾禮拜前嘅事嘞!等呢幾個禮拜等到頸都長埋,始終一日未feel到胎動知道佢响肚入面,一日都唔係咁放心咁!
今日去覆診重可以睇埋小b係b仔定b女,雖然上次醫生都睇到,但係佢話過多兩個禮拜會肯定d喎!唔,我都無咩話鍾意仔定女多d,最緊要係健健康康!始終女有女嘅好,仔有仔嘅好,可以嘅話,我都想一仔一女,哈哈!不過陀得唔太舒服,我都唔sure自己係咪可以咁堅持生兩個,而且老公都prefer要一個就算,所以都係生左之後再慢慢唸!
今日我有個target,就係問吓醫生可唔可以唔食藥,之前佢開過隻維他命俾我,超大粒,好難吞,吞左又成日想嘔,醫生幫我轉過一次藥,細粒少少,有糖衣嘅,應該會好d!不過我都係攪唔掂,除左指定動作-誓願之外,我次次食左都反胃,超唔舒服,後尾我索性唔食.唸住呢d維他命都唔係must嘅,問左可以唔食,我個心會安樂d!點知.....响我未問呢個問題前,老公問左另一個問題先.....事緣係我由有左到今日見醫生,都有四個月,但係就重得一磅,老公問有無問題,醫生就話重得少,正常呢個時侯都要重五,六磅,上次Tweety間健康院個senior nurse都同我講話二十週前最好重五磅左右,不過,醫生話唔緊要,之後應該會追返喎!成個懷孕期重廿幾磅係標準,之後應該會重多左同快左!講完體重,我就問唔食維他命嘅事嘞!醫生一聽,就話你而家先重得一磅,又話唔食維他命,其實維他命裡面有鐡同鈣,對我好重要,所以唔提議我放棄!唉!原本唸住借醫生把口可以唔食,點知佢咁講,我都心知不妙!老公從來都唔會過問我有無食藥,或者咁講,佢唔知原來我會唔食藥囉!佢一向都好聽醫生講,而家俾醫生咁講,我唔可以唔食藥之餘,重好可能會被監督住食藥!
問完野我哋就睇小b,醫生話呢度係頭仔,果度係肚仔,呢樹係大脾骨,嘩!我咩都睇唔到!之前睇小b,個mon係睇到哂小b成個人形,而家好似一part一part睇咁,醫生話係正常,遲d小b再大d,個mon睇唔哂喎,又會咁嘅?我都係覺得成個小b人形睇到得意好多,而家唔知邊度打邊度,講完係咩都想像唔到咁,有d失望啦!等左成個月喎!小b今次度有成10.xx cm呀!哈哈!就黎有把間尺仔咁長嘞!都好難想像佢响我個肚入面係點咁!我個肚都唔大,會唔會好迫呢?醫生話佢係中碼b,但都要再睇之後先可作準!中碼都幾好,大隻d無咁難湊,不過就驚會唔會難生d呢?
2009年3月16日 星期一
圓方
最近我哋發現原來圓方泊車好平,而且佢個泊車優惠係幾容易,一百八十元嘅消費便有六小時免費泊車優惠,食餐飯都攪掂啦!一家大細黎行一陣,食吓野都係唔錯嘅消閒活動,所以都決定帶埋Cherry同蘇b黎逛吓!咁啱有promotion,响圓方購物九千大元,加八百元就可換最新Nokia手機,都賣緊三千幾架!咁啱之前我睇中左個Gucci手袋,唸住睇吓其他人會唔會有野買揍夠數去換,點知買完個袋,個sales話部手機換哂嘞,咁我哋都疊埋心水唔特登再買野揍數嘞!講開個手袋,其實都好鍾意,但係買左返黎又唔係特別好興奮咁!買之前都無以前咁要左唸右唸好耐,可能某個程度上係覺得需要而唔係奢侈品啦!事關我個個袋都大袋,一唔係就係好迷你嘅袋仔,而家有左小b又攞唔到重野,日日揹住抽住d大袋都好吃力架!我已經逐步逐步將d隨身物可唔攞就唔攞,得番d 銀包鎖匙咁,但都幾重,因為袋大啩?!後尾見到呢個斜揹袋,大小適中咁,夠哂輕便,所以都唔係唸好耐就決定買,當係獎勵吓或者係氹吓自己開心啦~
2009年3月14日 星期六
豈有此理
星期三攞左病假,公司有個每月例會我無開到,原本個會有個Sec負責take minutes,因為佢放假,suppose個副Sec負責嘅,不過唔知點解佢唔會寫,我個partner次次都叫我同佢寫,但都係出佢個名!其實我都唔太鍾意咁,佢做得副Sec,就有佢嘅責任架麻,如果佢唔想做,當初點名問佢做副Sec好唔好嘅時候,佢可以拒絕,但佢係好欣然話好!今次我突然攞病假,我都唸住佢自己做番,點知第二日返到公司嘅時候,我partner俾左份minutes我,叫我寫埋,我話我無開會唔知講左d咩,佢指住份野話開會內容drop哂响裡面,我打開份野睇,只係見到d鬼畫符,我真係幾嬲架!
第一,我覺得佢好唔負責任,應該係佢做嘅,點解要搵我去做?重要唔係佢自己黎叫我幫佢,而係叫我partner叫我做,我可以say no咩?第二,佢或者係我partner從來都無解釋點解佢唔寫要我寫.有時我會唸係咪佢嘅英文唔得?棠棠一個IO,雖然話係內部調升,但係我覺得英文都要有一定要求,既然升左,唔會太差呱?如果唔係,果d考生考死,過五關斬六障先入到黎做IO嘅就好似好唔抵嘞!大家都咁髙咁大,但係連呢d嘅基本要求都可以咁大差異,好奇怪囉!做得呢d位,唔多唔少都要寫吓report,我覺得即使係經驗搭夠去升一個人,至少都要fulfill到語文呢方面嘅要求囉!第三,我已經無去開會,佢都重唔自己寫返,成個會咁多人,無其他人幫手咩?點解一定係我呀?原來我係咁重要架?我而家先知喎!第四,果份minutes都唔知邊個take嘅,鬼畫符咁,叫人幫手都唔該俾d誠意,寫好少少,咁我都易睇d易寫d啦,完全係唔considerate,唔負責任嘅行為!第五,最嬲嘅係個當事人之後打俾我,唔係唔該我,亦唔係去clarify吓果份minutes講d咩,而係叫我寫番當日「佢」自己report果part,千叮萬囑叫我點點點咁咁咁寫,我心唸你咁緊張咪自己寫番囉!
真係激死人嘞!
2009年3月11日 星期三
又病假
今日又病假嘞!因為個胃重係抽住抽住,尋日返工都好辛苦,咁我都唔堅持太多,睇多次醫生,順便休息多一日!
因為無再嘔,無再見血,醫生話唔安排做其他檢查,除非之後再有血啦,咁要即刻睇醫生喎!我同醫生講我個胃重抽住抽住,佢同我講無辦法,我而家好多藥都唔食得,俾得我食嘅都係mild嘅藥,係要耐d先會好!其實一路以黎都down down哋,聽完佢咁講,重down!
睇完醫生去行左一陣,買下衫散下心,都重係好down,返屋企途中Tweety打俾我,傾開先話佢知我有左,講講下我都down到响屋企樓下喊左出黎!佢問我點解唔開心,我覺得好大原因係因為由我知道bingo之後,我就無間斷咁唔舒服,唔係見啡就肚痛腰痛作小產,就係肚疴腸痛胃抽筋,總之一様完左就到下一様,又唔係食得瞓得,真係好down,而家醫生重話係咁,要耐d先會好,我真係唔知幾時先會好!佢叫我唔好唔開心,如果唔係小b第日都會唔開心,好難揍喎!佢重提醒我話我family history唔好,因為我媽咪生完我之後抑鬱,到而家都要食藥先瞓到,所以我會係高危一族!我以前都無唸過產前抑鬱呢様野,但就成日驚產後抑鬱,聽到佢咁講,我都有d清醒,如果自己成日都咁唔開心,成日都俾自己唔出聲發吽哣咩都唔理唔唸,真係有一日抑鬱都唔出奇!所以我都係要向好果方面去唸,好似作嘔即係小b响肚度健康嘅反應;食唔落嘅話唔怕,想食咩野儘量俾自己去食,唔理果d禁忌,只要適可而止就得,過一排胃口好嘅時候會食到我驚肥;肚疴即係我嘅消化力重ok;瞓得唔好係要訓練第日生左之後成晚要起身湊b!雖然唔係成日都可以唸得咁正面,起碼知道唔可以俾自己成日都down!
2009年3月9日 星期一
嘔血
尋日日頭食完鯖魚之後個胃就頂住頂住唔舒服,又食唔落野,晚飯打邊爐都只係食到少少丸同菜.因為我唔飲得鮮奶,又唔食得落好多野,我怕無咩營養,又怕肥,聽人講隻日本孕婦奶粉唔肥又唔太奶味,咪買黎試下囉!打完邊爐返到屋企又肚空空咁,沖左杯日本孕婦奶粉試下.飲完都覺ok,唔甜,淡淡哋唔似奶,可以接受!點知沖完涼食完維他命上床瞓嘅時候,就嘔嘞!因為屋企厠所水係中央有藍色消毒劑,所以厠所水係藍色而唔係透明嘅,我嘔左第一下之後隱約見到好似有血絲响d水度,咁我就即刻用tissue接著之後嘅嘔吐物,竟然真係血,嚇到我叫左出黎!
今朝又再請病假去睇醫生,醫生檢查完就話要睇下有無持續嘔或疴血,先知有無需要做更進一步嘅檢查,暫時睇我係胃抽筋,如果無再見血,咁可能只係嘔嘅時候整損左個胃或者喉嚨,所以有血,咁就唔擔心喎!醫生開左藥俾我,我重問醫生可唔可以俾藥水我,醫生話我唔係細路仔,d藥唔係好大粒,同埋唔係様様都有藥水可以代,叫我咁大個人唔好怕喎!唉!佢又唔係我,佢唔會知我有幾驚!曾經有次病,我食咩嘔咩,就連食藥都可以成粒嘔返出黎,重要唔係一日半日係咁,係好幾日都係咁,餓住都唔敢食野,因為知道一食又會嘔,呢個經歷,係一個陰影,我過左好耐都overcome唔到,只係好少少,耐唔時食一兩次藥都可以,只要唔係又厚又大粒又圓形,都重食到!我連panadol都要食子彈形,食左好多年都唔敢轉圓形架!腸胃藥,尤其係果d胃藥,總係離唔開果隻要咬碎(或即使唔使咬碎)又成陣薄荷味嘅胃藥,次次嗅到都想嘔,呑左都會好想嘔返出黎,真係好難頂!雖然係萬般不願,但係自己知自己嘅腸胃真係好差,為左快d好,我都乖乖照食,不過依然係誓願咁攤哂d藥出黎望左十幾廿分鐘,無錯,係十幾廿分鐘唔係秒,先至好驚咁呑落肚!
訂閱: 文章 (Atom)


text:
日式滑蛋雞肉飯 - 親子丼 (附食譜)
繼續唔煮中菜....
唔知老公會唔會掛住中菜呢?
哈哈,反正我問佢想食乜既話
佢都會答我話冇所謂架啦
所以我唔會理佢咁多架
我自己想食乜就整乜囉
我不嬲都鍾意食日本野架嘛
咁即係又係時候花d時間學吓整日本野啦
其實大家都知架啦
日本菜唔係淨係得壽司剌身架嘛
平時去d居酒屋食飯
都見到有好多唔同既小食同飯麵既
好啦,等我又慢慢遂樣學吓啦
當然我會試過味道ok先會同你地分享recipe啦~~
今次試整咗滑蛋雞肉飯(日本人叫既親子丼)
算係ok易整啦
不過個蛋面我煮耐咗少少
感覺唔夠滑漏呀
下次一倒隻蛋落去就熜火至得
材料(2人份):
白飯 2碗
雞扒 2塊
洋蔥 半個
雞蛋 3隻
日式醬油 3湯匙
味醂 5湯匙
料理酒 3湯匙
鰹魚粉 1小包
水 200ml
番茜 數條
做法:
1. 雞扒洗淨吸乾水份,用鹽,胡椒粉,麻油及糖醃15分鐘
2. 洋蔥去衣切絲備用
3. 雞蛋輕輕攪幾下(不必將蛋白蛋黃完全混合)
4. 水及鰹魚粉加入鑊中,以中火煮滾
5. 之後加入醬油,料理酒及味醂再煮滾
6. 加入洋蔥及雞肉,滾起後轉細火加蓋煮至雞肉熟透
7. 將蛋液淋上雞肉面,熄火加蓋焗15秒(我煮咗幾秒先熄火焗,但蛋似乎太熟了)
8. 於飯面淋上滑蛋雞肉,並加上番茜作裝飾即成


text:
又 到 王 子 周 末 推 介 啦!其 實 只 要 彼 此 相 愛 ,日 日 都 可 以 係 情 人 節 ,14/2 唔 一 定 要 同 其 他 pair 一 齊 喺 同 一 個 地 方 食 啲 成 千 蚊 嘅 同 一 個 套 餐 .搵 啱 地 方 ,即 使 食 平 嘢 亦 一 樣 可 以 好 浪 漫
睇 吓 枱 上 嘅 擺 設 幾 romantic!信 唔 信 $100 可 以 埋 單 呢?
外 面 望 入 去 ,呢 間 餐 廳 係 咪 好 Grand 呢?今 次 介 紹 呢 間 餐 廳 係 位 於 九 龍 塘 嘅 樂 融 雅 敘 ,又 一 城 行 過 去 都 幾 遠
樂 融 雅 敘 係 為 弱 能 人 士 提 供 就 業 及 實 習 機 會 嘅 餐 廳 ,收 入 盈 餘 會 全 數 用 作 發 展 復 康 服 務 .坦 白 講 ,呢 度 啲 侍 應 反 應 快 又 有 禮 貌 ,比 起 市 面 好 多 餐 廳 更 好 招 呼
餐 廳 外 有 大 大 張 梳 化 ,等 朋 友 時 可 以 舒 舒 服 服 咁 等
樓 底 高 到 好 似 酒 店 咁 ,地 方 又 大 ,啲 櫈 又 坐 得 舒 服
唔 少 玻 璃 窗 台 上 放 滿 大 大 個 毛 公 仔 ,好 童 話 feel 呀!
唔 只 窗 台 上 有 ,就 連 每 張 枱 上 都 放 咗 個 熊 bear bear 架
睇 吓 一 對 熊 bear bear 調 味 瓶 幾 得 意
蘆 薈 鮮 果 沙 律 好 有 驚 喜 呀!咁 大 碟 都 係 $18 咋!
蘆 薈 份 量 咁 多 真 係 少 見 ,而 且 大 大 粒 新 鮮 又 多 汁 ,鮮 果 全 部 都 係 用 新 鮮 貨 ,唔 似 得 出 面 啲 餐 廳 咁 用 罐 頭 貨 ,菠 蘿 好 多 汁 呀
芝 士 吞 拿 魚 飛 碟 熱 烘 烘 又 唔 會 燶 晒 邊 ,睇 吓 隻 飛 碟 幾 咁 脹 卜 卜 ,咬 落 去 外 脆 內 軟 熟 ,證 明 麵 包 夠 新 鮮 囉
芝 士 味 香 香 哋 唔 會 太 濃 ,吞 拿 魚 肉 填 到 滿 一 滿 ,熱 氣 騰 騰 好 味 道 ,$17 咁 大 份 唔 算 貴 咯 !
公 司 湯 麵 都 幾 豐 富 架!有 煎 蛋 ,腸 仔 ,回 鍋 肉 ,火 腿 再 加 條 嫩 綠 菜 心 ,賣 $20 都 幾 抵 食 呀 !
雖 然 唔 係 用 一 丁 麵 ,但 麵 身 都 幾 爽 彈 ,唔 會 淥 腍 晒
公 司 拼 盤 只 係 $24 碟 ,包 括 吉 列 魚 柳 ,椒 鹽 雞 翼 ,香 脆 雞 寶 及 雞 尾 腸 ,仲 跟 沙 律 醬 及 酸 甜 汁 俾 你 蘸
吉 列 魚 柳 熱 辣 辣 夠 晒 香 脆
椒 鹽 雞 翼 好 入 味 ,難 得 唔 係 翻 叮 ,一 食 就 知 即 叫 即 製
飲 品 更 令 人 有 驚 喜 ,勁 大 杯 又 落 重 料 ,都 只 係 $14?
睇 吓!用 傳 統 嘅 刨 冰 而 且 係 圓 球 形 架!相 當 有 心 思 呀
紅 荳 冰 攪 到 起 晒 沙 後 啲 色 超 靚 ,證 明 真 係 用 靚 料 啦!紅 豆 粒 粒 都 咁 完 整 ,入 口 夠 腍 好 咬 口 食 極 都 有 ,超 正
什 果 賓 治 真 令 人 感 動 ,冰 球 下 一 大 堆 什 果 裝 得 滿 杯 ,而 且 又 係 用 鮮 果 ,$14 杯 你 話 去 邊 度 嘆 得 到 呀?
飲 食 網 刋 登 嘅 營 業 時 間 唔 準 架!星 期 六 晚 食 到 夠 鐘 至 走,跟 住 散 住 步 行 去 又 一 城 行 吓 或 睇 番 場 戲 ,Perfect
俾 埋 地 圖 你 睇 ,唔 怕 搵 唔 到 啦!
電 話 : 2304 5011 平 均 消 費 : $30 - $55 / 位


text:
博藝會 - 8分
其實好多野都想分享, 但未相正式既相, 所以要等!!
咁我首先分享下唔駛用相既野先, 第一樣就係重要之一既酒樓啦!!
回顧最初其實都唔係我揀博藝會, 而係博藝會揀我, 因為本來想揀德藝會, 但冇得book, 得返呢度有期而我地叫做滿意, 個日子都係博藝會揀, 所以好多野係整定架!!
之前對博藝會好陌生架, book左之後先發現原來好多人係度擺酒, 上年12月仲有機會飲舊同學Leona既喜酒順便當試菜, 個陣都覺得食物唔錯, service都ok啦, 都幾放心!!
及至結婚前不停問返係度擺酒既朋友們, 有冇人R貼士呀? 俾幾多利是呀等等....佢地話唔會R貼士架, 真係超級好, 而利是本來我係準備俾埋廚房員工, 成32個呀, 但婚前幾日試碟時問David(好似係部長), 佢話廚房俾2個就ok, 咁我慳返30封!!
試碟個日服務好好, David好細心, 好好禮貌, 我要求多一個油畫架放seating plan, 又要求candy corner放場內(本身係放出面reception隔離), 佢都一一答應冇問題, 仲細心講解我個candy corner會點擺, 席前小食位置會點點點, 我記得走個陣好開心架, 因為好滿意佢地服務呢!!
到big day當日, 當然有好多野我都唔會知, 首先問返賓客食物質素, 基本上都答幾好, 起碼冇人答難食先, 唯一缺點係唔係夠熱, 因為廚房係另一層, 員工要係第二層拎上黎, 所以冇咁熱, 呢度我扣左佢分, 不過朋友們一致推介最好食係紅豆沙, 仲話真係好好食, 食完要再添, 哈, 有機會我都要試呀!!
另外有個員工當晚會跟住我幫我拎裙尾, 準備進場時又係門口又會細心講解會點點點, 仲有睇返朋友影既相同拍既片, 原來上面幾盞燈會跟住我黎著架, 好得意, 呢方面我都好滿意呀!!
埋單個陣, 可能佢地都趕收工, 所以好快搞掂, 佢計一次俾我睇, 之後我碌卡就走得, 完全冇話要貼士, 仲好好service, 仲有個員工會幫我地推野落樓, 之後送酒店, 我地有好多野呀, 個員工話佢地只係會幫地推到去地下, 因為保險冇包, 不過佢好好人呀, d兄弟問可唔可以幫手推遠d, 因為大家都好攰同拎住野, 佢都肯幫我地, 酒樓行去酒店都要5-10分鐘架, 當然我地都好識做俾返封利是佢, 有時呢d錢真係唔慳得, 因為真係攰架呢!!
而另外要講係事前我要求佢地pack野食俾我, 最好係全場賓客剩既都俾我, 例如蟹鉗鮑魚等等啦
, 不過佢都有話多數都冇晒, 咁都算啦, 到離開時佢俾左兩大袋野食我地, 返到酒店睇, 鮑魚蟹鉗得一隻, 麵同飯反而兩盒, 雞又兩盒, 最搞笑係個甜品, 俾左成堆我地, 唔係講笑, 我食左鮑魚同蟹鉗, 加幾啖飯就冇食, 老公食左幾舊雞, 幾啖飯又係冇食, 個甜品掂都冇掂過, 俾咁多我地做乜??
而場地乾淨我自己就咁睇就ok, 新娘房同廁所我都算滿意, 總括黎講我都冇後悔book呢度!!


text:
上次提到,Phu Quoc個resort正到痺,咁有冇D唔好嘅地方呢?答案係「有」!
首先,Phu Quoc仲未好旺,D人唔係個個識英文,酒店唔會有問題,但出外就可能有D「騎呢」,呢樣要留意.又因為呢道仲未好旺,nightlife欠奉,喜歡夜蒲的你要想清楚.但又因為呢道仲未好旺,你係可以好寧靜咁﹑認真咁渡假.另外,個島到今日都只係有三﹑四條鋪好了的馬路,有D resort或hotel外面仲係爛路﹑石仔路,你可能會唔鍾意.亦因為路唔好,用「綿羊仔」代步十分普遍.125cc以下,唔需要車牌都可以租用,可以好好玩,但又可以好危險,意外時有發生.所以,請留意自己的駕駛技術,免得樂極生悲.
我們住的Mango Bay resort,非常接近大自然,所有住宿都是背靠樹林,面向大海,每一日都有靚到令你唔捨得走嘅日落.但係,咁接近大自然就自然會有好多機會見到蛇蟲鼠蟻.我地就見到蛇﹑青蛙﹑好大嘅壁虎(真係好大,正名好似係蛤蚧),有D置身National Geographic現場嘅感覺,好驚,但又好刺激.仲有,呢道未有你熟悉的大型五星酒店提供,如果你要high end的酒店服務,遲多幾年啦.但我反而覺得呢D resort就好有特色,可以一試.


text:
貫徹懶既本性,MUA化妝師呢一項都算求其,前後只係試左兩間,第一間係朋友介紹做facial果度,某次做完facial就順便試埋妝.雖然朋友極力推介,但效果唔太理想,花左兩個半鐘先set好一個超簡單既髮型同妝,如果大日子係咁慢就真係唔好喇,所以冇考慮呢間了,而且四百蚊試妝費都唔平.
呢個勁簡單既頭用左兩個幾鐘...唔好睇佢表面冇乜野,裡面其實有幾十個髮夾,返到去拆到傻.
之後去返租衫果度,即至愛天地試妝,呢間舖係婚紗展時發現的,先join左佢的租衫套餐,再考慮加埋化妝.呢度早上加全晚包伴娘兩位媽咪合共HK$4,688,伴娘送假睫毛,如中途多加造型每次HK$880,價錢都算合理.
可能係做開新娘化妝,老闆娘阿Wing快手之餘都好岩我心意.呢個裙掛頭一睇就好明顯比之前果個好好多,再試埋兩個晚妝款,二話不說就決定落訂了.最搞笑係睇佢店既相簿時竟然俾我發現我既前下屬,原來佢當年結婚都係幫襯佢,問返評價都好好,咁就更加放心了!
佢呢度的首飾都好靚,重點係我可以著住揀左既衫黎襯,一目了然.
其實試妝只係試個感覺,到大日子時都好視乎化妝師既急才,好多時都未必set返試妝時既款.婚禮當日我換左好多套衫,一共換左八個造型,阿Wing都好俾心機幫我轉妝,真係好多謝佢!
一大早個樣最精神,個妝亦最貼.前面的蔭留左好耐,隔日我就忍唔住剪晒佢喇!
入門後請化妝師加多個婚紗妝中午影相,盛惠880元,之後到晚宴佢先會再出現.
頭飾取材自花球既蕙蘭,十分新鮮!
再換衫時化妝師已不在,請姊妹幫手拆左個頭紗又係另一個造型喇.呢對耳環係私伙的,估唔到咁襯.
因為呢條裙唔係化妝師間舖租的,所以唔包飾物,就問家姐借左條頸鍊當頭飾,又唔錯喎!耳環係我係東京新宿買的,一路覺得太閃好少戴,今次可以派用場了!
呢個造型比較清爽,頸鍊都唔使戴.
點都要有個造型係將啲頭髮梳晒上去,不過就暴露左圓臉既缺點,好在影相唔多覺.
晚宴婚紗十居其九都係呢個丸子頭,亦係最保險同襟興既款式,十年後睇返都唔會覺得太老套.
敬酒頭通常都係盤上去,以免披頭散髮整污漕!媽媽既妝都ok丫!
最後一個造型帶點活潑,最岩玩遊戲.頭飾係另一間租衫配埋的,但按金要500一個,set頭時再三叮囑化妝師唔好整爛,真係壓力大.


text:
又係同我寶貝女2個去玩囉
祖祖唔知做咩尋晚好夜訓,晨早6點又醒
本來約好左去游水,到準備出發佢先訓返
咁好啦,唯有掉低你係屋企淨係帶家姐去啦
如果唔係應承左小朋友既事要做到真係唔願游
成晚無訓仲去曬太陽真係好辛苦囉
約左熊貓同LUCY“S FAMILY
一去到就SHOW下自己D靚指甲比人睇
MAMI梗係知道熊貓一定都想試啦
所以專登帶埋出黎...幾醒,HEHE
2個都睇左怪獸大學既小妹妹係到傾電影
真係好笑.....
小燑話自己睇到喊同埋好驚囉
可能第一次黎啦,又驚D,又無左MINION跳彈床玩
條滑水梯又高又快,嚇到2個都唔敢玩....
所以小燑同熊貓都係不停問點解唔去青衣??
不過MAMI游完之後都覺得青衣比軟舒服D既~
3個坐得咁開,好似唔識咁
LUCY真係一個好活潑既小妹妹呀
小燑WARM UP到差唔多走先開始肯一齊玩
明明每個星期日都見咖啦,地點唔同左都要驚
真係比你激死,走又扭計啦,開始又唔玩啦
MAMI真係趕住走......
食飽飽就即刻返屋企喇,細佬好肚餓要搵MAMI飲奶呢
飲媽咪奶既祖祖連奶樽都唔肯用確係有D麻煩
不過MAMI唔會怕煩而去放棄的,放心吧
可以為你地做的~MAMI都會努力咖


text:
十三個月至十四個月閒記
十月五日 大雨
假期第二日 titi依然喺婆婆度訓 一樂也 呵呵
ti爸訓到c豬咁 十二點先出到門口 喺荃灣接晒佢地班靚仔靚女
咁大雨 ti爸話去探太婆 都啱嘅 落大雨 太婆一定好悶啦
講到呢度 mami一直都覺得自己好孝順 呢樣冇讚錯自己架
一星期裡面 我會陪titi嫲嫲 爺爺飲茶 會搵titi婆婆 公公
我地未試過超過兩星期唔見面 好多時mami仲搞到兩家一齊玩
打麻雀 打邊爐 bbq 飲茶 mami同爸爸總會安排節目比佢地老人家
可能自細titi婆婆孝順 mami同yee ee自自然然鐘意家庭樂...
去到大埔 例牌食熟食檔嘅粉麵 但今次水準差左好多
下次可以試其他舖lu 得閒search下openrice先
飽飽就落樓下街市買海鮮 象拔蚌 大蝦 羔蟹 帶子 日本蠔
咁多靚海鮮都唔洗二百蚊 仲要係好好好新鮮架
除左海鮮 仲有生果 titi去到生果舖 一望 一指 哇 strawberry呀
mami一望 衰妹丫 有柄士多啤梨 好貴呀!!!!!!
(紀錄下先 titi十三個月頭識扭人買野 一見到心頭好就攞
如果佢攞比你 而你又放返抵 佢會喊 c都指住要買嗰樣野
如果佢發現你唔肯買 就會扭第二個抱 要第二個買.... )
mami冇理titi 走去買凍肉 點知唔夠三分鐘
titi好開心咁抱住個紅色膠袋返嚟 噢 聰哥哥!!!!
見聰哥哥買左strawberry mami又心思思買左福岡巨峰堤子
喺太婆度 titi好興奮 係咁推櫈 訓床 玩到癲晒咁...
mami好幾次好替佢驚險 未行得穩就想跑咁呀 嚇c人呢
坐左兩個鐘 我地走lu mami見太婆好唔開心 : 走喇?
mami唯有同佢講 : 我地好快再嚟探你啦 ^^
離開嘅時候 mami有d黯然 突然好驚有日變婆婆
等左好耐titi同個孫嚟探自己
mami會唔會好唔開心咁問 : titi你走喇?
而titi就話 : 我地好快會再嚟...
呀!!!!!!! 好驚呀 唔想咁快冇牙食野 行得好慢 冇得去玩.....
所以都係及時行樂 帶多d titi去探四大長大
等佢第日有樣學樣會多d嚟探我 呵呵
返到荃灣 大家準備好海鮮邊邊大餐嘅心情....
1 2 3 開始!!!! 一家人打邊邊都係最開心嘅 yeah~
titi一味指住個煲 : 辣辣....辣
然後拍心口呆望我地 : 驚驚
哈哈 衰妹見到出煙叫辣 但有時摸到凍野都叫辣架....


text:
五月八日
三十三個月至三十四個月閒記
母亲节快乐游长隆@新長隆酒店
睇完大馬戲 大家都好攰喇 攰之餘都要醫肚...
睇馬戲嗰陣食左雞脾同少少零食 加上都九點 大家都食唔落咁多野 所以淨係去食d粉就得喇 於是我地去返彩蝶谷...
好喇! 食飽飽等我帶你地去參觀酒店房間啦!
今次我地住狩獵房 除左狩獵房 仲有星光房啦 野趣房等等 本來想想揀野趣房(有露台可以見到庭園d動物) 但人地話個露台未必見到動物 同埋太熱唔會行出去 所以最後揀返狩獵房...
媽咪check in嗰陣要求要連房 可以比我走嚟走去 特別開心架! 後嚟中間道門長期開住 可以成日見到婆婆同姨婆呢....
張床好大好舒服架 呢間酒店真係好好
d人又話酒店唔提供牙刷 都唔係嘅 咩用品都齊晒呀!
除左有浴缸 仲有花灑呀 你睇下天花嗰度有個瀑布式花灑tim
個浴缸夠晒深 用嚟玩泡泡浴最好喇 一路浸仲可以一路望電視呢
我好想浸泡泡浴呀 媽咪係都要我影完相先有得玩 我唯有敷衍下佢算啦...
哇! d泡泡好多 同埋可以發到好高呀 真係好好玩
我同媽咪一齊浸 媽咪見我笑得好high好開心 本來想影我video架 奈何對手沾晒泡泡 哈哈 唯有enjoy only no pics啦...
下面呢幾張係媽咪未落浴缸之前影架喇...嗰時我仲未瘋癲 嘻嘻!
媽咪喺長隆都買到野呀 就係親子tee喇 冇baba份 得我同媽咪 一人一件各三十蚊 都好抵丫! 我地著住去睇馬戲架!
玩到十一點 我仲未肯訓
換左公主睡衣 喺酒店房走嚟走去 一時喺媽咪張床度玩 一時去左婆婆張床度 一時去左洗手間tim 我真係好好好開心呀!
媽咪話我住咁多次酒店 最開心都係今次喇! 可能間酒店真係好靚啦!
可惜 唔想訓都要訓啦 各位早抖啦! 聽日一早仲有節目呢! nite nite...


text:
第二日 一朝早媽咪打鑼打鼓咁叫我 : 落雪喇 落雪喇 Ti Ti
我即刻醒晒 衝出露台 哇 真係落緊雪呀 丫 唔係 正確嚟講係飄緊雪先啱
個景即刻靚晒
d雪加埋歐陸色木屋設計 真係好靚呀
我地三個都不其然吸一大口氣 好舒服 好relax 好放假嘅感覺啊!
嘻嘻 媽咪冇講大話 我地真係嚟睇雪喇 真係落雪呢
之前喺圖書睇到嘅落雪依家出現喺我眼前 好興奮呀!
daddy同媽咪雖然見過幾次落雪 但都同我一樣咁興奮啫
我地約左Rick哥哥去滑雪呀 所以換好滑雪服先
呢套蛤乸滑雪服係媽咪喺香港買定比我架 通常呢種蛤乸滑雪服嘅size去到四歲
媽咪一直堅持要我著連身蛤乸衣 因為過左四歲就冇得著呢d滑雪裝呢
所以翻轉左個香港先買到一件 仲要係display 好靚好型哩
的確著蛤乸服喺雪地行 真係cute d呢
落到樓 好靚呀 全部野都鋪左一層薄薄嘅雪 喺天上飄落嚟嘅雪
感謝神 一直都很順利 我地見到最靚嘅初雪景像
如果二月嚟就唔係初雪 冇咁白 d雪都冇咁令
抬頭一望 很多雪飄落嚟呀
用手接住 媽咪教我地雪花 ; 用腳接 落鞋濕晒lu
; 用脷接 hehe好凍 好似飲冰水咁
我伸出手 : 原來聖誕節會飄雪架 係真架 媽咪...好靚好靚呀
大家哇哇聲過後 換嚟一片沈寂 很冷啊!
Rick哥哥話今日係負九度 真係好凍 大家嘅笑容都凍僵左
到底媽咪讚我定讚自己買嗰套衫呢?
冇幾耐 開始聽到yeee同媽咪嘅 Aiya Aiya 聲
小心呀 兩位大姑 個地好跣架
聰少喺雪地上仲抱到我 小心跣呀!
好彩有另一張啫
希望一陣滑雪嗰陣冇咁大風雪啦 臨食早餐前 比媽咪影幾張靚相先...靚唔靚呀?
都係daddy衰 自己唔準備冷帽 拎左媽媽嗰頂 搞到媽咪失預算 要戴我嗰頂
好快有一set豬扒湯烏冬送上 熱騰騰 香噴噴呢
d烏冬好好好好味呀 好滑好彈牙
豬扒炸得非常好 所以我自己都食左三分二
食飽飽 向滑雪場出發lu
今日我要學識滑雪 仲要玩雪兜 yeah!


text:
遲來的新年快樂... (哈哈... 唔係好遲啫... 都係一月咋嘛...)
祝大家身體健康! 心想事成!
好開心呢度識到好多BLOG 友
其中有部分係YAHOO 戰友
見證住大家一齊由少女變靚太再變靚媽
雖然 我轉左GOOGLE BLOG 後少左好多UPDATE
但其實我都有KEEP 住睇下大家的BLOG
學下煮野食 學下點同BB 玩 大家都係一邊做一邊學!
就算大家素未謀面 感覺就好似睇住對方的小朋友慢慢長大咁
其實都好有親切感 希望大家的小朋友都快高快大 聰明伶俐啦^^
好啦... 又再UPDATE 下成長進度
體重: 24.7 lbs
身長: 79cm
奶量: 仍然三固兩奶 但真係食極都仲要扭食 唔識飽
發展:
講野方面無乜進步 不過都唔急得咁多
好多人話男仔會比較遲識講野 又或者佢真係有咩障礙我都未知啦
等歲半返健康院評估先知 都唔擔心得咁多
不過佢聽指令好好 知道有需要時
識得自己去攞尿片,鞋,奶樽,水杯
知道要去沖涼都識自己除衫除褲 (要大人幫少少手)
聽到我話要覺覺豬喇 就自己走去床邊等我抱佢上床
亦唔需要氹訓覺 自己碌碌下就會訓了
但最近呢個星期佢早上5點就左身企喺度
係咁叫爸爸過佢房抱佢陪佢 不過我地無理佢
亦無開燈 有時佢企一陣就會自己訓返 有時就企到6點幾我起身
識上樓梯 識跳一下 (少少離地) 同埋playgroup 教左佢轉圈後佢成轉轉轉
性格:
好急噪呀... 無耐性 唔肯坐定定 又手多多
有時坐車太耐佢就發脾氣或者尖叫 愈鬧就愈叫
我已經嘗試ignore 佢 但佢真係一時時 呢樣真係最令我頭痛
劃左個冷靜區俾佢 如果佢玩玩下玩具發脾氣或者大力掉玩具
我會叫佢行過去唔俾玩 佢當然唔肯啦
多數爸爸會陪佢一齊過去 等到佢唔再發脾氣先再俾佢返黎繼續玩
希望trouble 2 唔好再更上一層樓啦 真係怕左佢喺街度尖叫或扭計喔........!


text:
2015年4月14日 星期二
蛇仔明衝出大洋洲4
21 則留言:
抱住行三個鐘?俾十萬個叻.(我三分鐘都抱唔到)去澳洲好多嘢岩蛇仔明玩啊,睇得出佢玩得好開心!回覆刪除回覆
蛇仔明係天生愛玩之人, 佢so far 每次去旅行都好樂在其中刪除
影相真係好多野玩呀!好鍾意蛇仔明拖鞋look!蛇仔媽點解唔用hipseat呀?3個鍾真係會斷手架!回覆刪除回覆
hipseat 冇用好耐喇刪除
蛇仔明坐hipseat 好似好迫咁, 同埋唔知係我唔識用定點, 我覺得用hipseat 條腰都好受力好傷
行程好豐富呀,蛇仔明一定開心到爆!回覆刪除
抱3 粒鐘,我寧願唔行呀,咁辛苦!!!回覆
我都有卜唸過放棄架, 但最後都唔想錯過行街刪除
自己唔買嘢, 都總要去買手信, 所以最後都勇字當前去咗行街
人字拖好型呀,蛇仔明叻叻,可以穿到人字拖 ^^回覆刪除
個兒童餐好正呀,好美味咁啊~~回覆
hahaha, 多謝呀, 個人字拖有條橡筋仔喺腳背, 所以先著到咋刪除
抱住行蛇仔明行3個鐘,要畀個叻你先得呀﹗不過最緊要買到好嘢,哈哈...回覆刪除回覆
可能我慣咗, 所以抱蛇仔明都ok 嘅, 但3個鍾真係極限喇, 手都斷呀刪除
蛇仔明人仔細細, 去D 地方遠過我好多喇~ 羨慕死 EE~~回覆刪除回覆
唔洗羨慕啦, 遲啲豬脾妹妹出世, 可以一家4 口去~刪除
你最近點呀? 倒數喇喎, 加油
蛇仔明真係好beach boy呀!回覆刪除
抱3個鐘好強, 我上次抱左半個鐘都手斷回覆
蛇仔明天生皮膚就比較黑, 所以好似好陽光咁, hahaha刪除
但偷偷話你知, 其實蛇仔媽比較偏愛白白淨嘅bb 架
好正既甜品,見到流口水,雖然我不是大食之人,但對甜品就情有獨鍾回覆刪除回覆
咁我哋口味相近喇刪除
我係可以食好多甜品嘅人, 雪糕啦, 蛋糕啦, 乜嘢甜嘢我都好鍾意架
我好想去澳洲呀.唔知有無機會我地兩家一齊去外遊呢?回覆刪除回覆
勁呀!蛇仔明咁細個已經去左英姑國同澳洲,係bb界旅遊達人.回覆刪除
我都想去澳洲,不過住飛機咁長時間,我諗我會癲.
我得閒有好多遊記睇,睇哂你哋啲遊記.
真係好開心呀...帶埋EE去得唔得?回覆刪除


text:
第一站去 Faces 望下 MAC Holiday Collection 啦, 都有少少想買 cream lipgloss, 但又好似無乜特別, 我又咁多 lipgloss, 都未決定到, 經過 Max Factor 柜位, BA 就派左個 sample 俾我, 仲話而家買新出 Second Skin Foundation 及任何產品, 就免費送贈濕粉掃一支, 價值 $200, BA 試個 fdt 係我隻手, 又真係幾貼薄, 幾滑喎, 試過 sample ok 既話, 真係可以諗諗佢.
之前講過抽中左 The Ztyle x Neutrogena 既試用活動, 今日放假, 順便出 TST 拎埋啦, 但估唔到係間精品店到領取喎, haha, 都幾特別, 我今晚會開始試用架啦, 一星期後會有個詳細既用後感架啦, 希望大家留意啦~~
跟住一落重慶大廈見隔離開左間卓悅喎, 咪入去八下囉, 真係唔入由自可, 一入又洗錢, 下個月個 fd 結婚要做姊妹, 但唔包 set 頭化妝, 咁到時唔可以成個癲婆咁架嘛, 諗住買 d 髮圈搞搞啦, 我呢 d 咁慳家當然唔會晒幾佰蚊買電動髮棒啦, 咁係卓悅見到呢個士多啤梨波波幾得意, 都係 $19, 買黎玩下囉, 啱啱試過都 ok 喎, 卷左個幾鐘都曲曲地, 但要再研究下整靚 d 先 post 俾大家睇啦.
跟住見美麗日記 mask 特價 $49.5 咁抵, 雖然前日先係 watsons 買左白詩, 但 mask 用得快, 買多少少 stocks 都唔怕既, 點知買左之後係 watsons 見到 neutrogena 補濕 mask $159.9 / 15片喎, 唉~~ 早知唔買美麗日記啦, 但又唔想一次買咁多, 唯有等下次見到先再買啦!!


text:
其他遊記連結:
(2014.05) 連續去咗幾個以觀光為主嘅旅行,今次決定重拾陽光海灘嘅感覺.為咗試吓新地方,就近近哋揀咗越南峴港.近期峴港已經漸漸成為熱門旅遊點,其中一個原因可能係因為機程近,直飛唔駛兩個鐘就到喇.
不過,唔知係咪我訂得遲(其實都三個月前訂),去程早機已滿,只有下午五點幾機.如果可以早機去時間應該可以好掌控好多.
Day 1
Check point #1: 機場Plaza Premium Lounge
去到機場時間尚早,打算坐低食個下午茶先.諗諗吓,好似有某啲信用卡可以用機場嘅Plaza Premium Lounge.一問之下,原來真係AE嘅CX card同Citibank Premier Miles都有用.我同爸爸加埋一共有三張卡,所以連Jobee都可以帶入場,食咗個好豐富嘅下午茶先上機.
峴港時間比香港慢一個鐘頭,所以五點半機本來到步七點幾但當地時間只係六點多啲.因為package有包車來回機場,我哋到步就有人攞住個名牌接機,都好方便.
出機場時本來諗住換錢,但見人多,最後都係到酒店先換,滙率都係差唔多.建議越南盾唔需要換太多,我哋只係換咗二百美金左右,因為好多地方可以直接用美金,咁當然又要有美金喺身先得啦.
Check point #2: Danang InterContinental Sun Pennisula Resort
今次入住InterContinental Sun Pennisula Resort,地位比較遠,從機場出發車程約四十分鐘.與小朋友同遊,本來係諗住揀Hyatt Regency嘅,因為好多朋友都讚Hyatt對一家大細嚟講好啱玩.但我哋因為見到InterCon嘅網頁有提過可以釣魚,而釣魚一向係爸爸喺陽光海灘嘅主打活動,所以都係揀咗前者.可惜,最終都係無法出海,不過此乃後話.
唔知係咪五一長假期嘅關係,酒店安排有啲亂,我哋見到另一班香港人啲房間好多錯漏.我哋好彩無誤,但check-in都等咗好耐.
Jobee飲一啖welcome drinks後驚為天人,望一望隻杯話:「咩drinks嚟架?咁好飲嘅……」然後成杯喺幾秒內一飲而盡.
終於入到房,但個電視有問題,又整咗半個鐘先可以出門口…… 因為resort比較大,出入要用buggy又用咗啲時間,Jobee第一次坐覺得好新奇.而我同爸爸就有啲心急,要快啦!因為我哋想喺晚飯前帶Jobee去睇第一個重頭戲,就係依張桌球枱啦!
Day 2
酒店倚山而建,分四層: Heaven, sky, earth, sea. 有一部好得意嘅纜車貫通.如果唔想坐纜車,亦可以叫buggy接送.
第二個重頭節目就係去沙灘玩沙喇.因為知道依間酒店唔係主打家庭,所以我哋自備咗玩沙工具.可惜啲沙粗粗哋,跪得耐膝頭仲有啲痛添……
酒店有幾間餐廳,而我覺得最舒服就係喺海邊嘅「Bare Foot」,因為好好風,感覺好清爽.一如以往,Jobee食少少就叫飽;爸爸攻兵型食得好快,然後媽咪我就清晒所有凈餘物資.
到三點,我哋本來book咗隻船出海釣魚.但去到海灘時發現問題來了,原來隻船係一種叫「basket boat」嘅手划船,冇摩打嘅,加上個海都幾大浪,所以一向穩陣嘅爸爸一睇就覺得唔對路.
後來,工作人員提議可以在岸邊釣魚,仲為我哋準備埋魚餌.本來以為去岸邊大石旁落線試吓,點知佢哋就叫我哋喺灘上釣,點可能有魚?當人儍仔咩!
我哋嘅爸爸有個奇怪嘅習慣,就係去到邊度都想放隻風箏.今次都唔例外,而且仲想喺露台放,當然係…… 唔成功啦……
酒店內嘅餐廳選擇唔多,其中一間La maison 1881係著名嘅米芝蓮三星法國菜,但唔招待十二歲以下小童.今日到晚飯時間,我哋決定出去Danang City揾吓地道美食.
Check point #3: Danang City Syrena Beach Restaurant
從酒店坐的士到Danang City約二十至二十五分鐘,事先同司機講定價錢仲可以叫佢等我哋(來回48萬越南盾,約200港幣).今次嘅餐廳係朋友介紹嘅,海鮮好新鮮,煮小菜嘅水準就普通,感覺有啲homemade,但都食得過,而且算坐得舒服.
Jobee本來喺坐車途中瞓著咗,不過有得食又精神返.之後我哋仲去咗旁邊嘅夜市攤行吓,第二日算係過得充實又滿足.
Day 3
第三日起身心情大靚,因為由露台望出個海嘅感覺真係好寧靜好舒服.
個playroom雖然唔係好大,但見到小朋友嘢佢都好興奮.職員設計咗個好簡單嘅尋寶遊戲比幾個小朋友玩,明明有啲兒戲,但Jobee又話好玩,真係易滿足.
同時,童心未泯嘅爸爸死心不息係都要放起隻風箏.今日喺沙灘放,終於都成功咗啦,而且仲飛得好高添!可惜,唔到十分鐘隻風筝忽然跌咗落水,爸爸最後只好放棄啦……
然後,我哋決定去游吓水先!本來酒店上層有一個幾大嘅泳池,但只供十二歲以上人士.其實Jobee游水仲叻過我,所以我哋想試吓問吓比唔比佢游,但原來根本冇位比我哋settle down,全部座位望落好舒適,但已經爆晒.咁我哋就只好落返地面個細池啦……… 咁小朋友又冇乜所謂嘅,游細池一樣咁開心.
滿足咗兩父子嘅願望,終於輪到媽咪嘅願望了!我一直希望利用吓個露台,所以今日決定叫room service 喺露台食.
當我仲慢慢享受緊食物嘅時候,兩仔爺攞咗啲冰喺露台玩,然後,又突然發生咗一段小風波…… 就係,我哋被反鎖咗喺露台外!
繼上次北京之旅爸爸好man咁一手拍開地鐵門後,今次又再次印証咗我嘅諗法: 爸爸前世可能係武林高手!
見頭先冲完涼後廁所窗開咗,爸爸居然二話不說由露台爬去浴室,再由窗走返入室內!
Check point #4: 會安古城 (Hoi An Ancient City)
今日三點酒店有shuttle bus去「會安古城」,臨行前我哋惡補吓歷史,原來會安(Hoi An)喺16,17世紀嘅時候曾經係東南亞重要嘅港口及經貿中心,有中國,荷蘭,日本及印度人都曾經定居.由酒店去會安要大約一個半鐘頭,Jobee玩咗成朝,坐一陣車後好快就瞓著咗.
到步一落車行咗兩步即刻有人力車伕好落力咁兜生意.本來我哋諗住自己行,但行兩步車伕即刻追上嚟話減價(每位20萬越南盾,即唔駛一百蚊港幣),見Jobee個樣都幾好奇,坐就坐啦!
上咗車就發現冇揀錯,兩邊涼風輕送,心擴神怡,而且車伕會車我哋到幾個「景點」,唔駛揾得咁辛苦.
雖然話係古城,但其實古蹟唔算多.大部份係平房型式賣藝術品嘅商鋪,有啲兩層嘅樓房好似古代嘅客棧咁.比較特別嘅係好多平房上都種滿咗花或者吊滿燈籠,都幾靚架!
Day 4
時間過得好快,又到最後一日啦…… 每一次去旅行,Jobee到最後一日都會超失落,今次已經算有進步啦……
酒店好爆,想加錢都冇得late check-out,但離開係夜機,唯有揾節目啦.本來同酒店book咗部車諗住去「五行山」行吓,但起身時好大太陽,我唔想行到一身大細汗搭飛機,所以最後都係決定留喺舒服嘅酒店度hea.
走之前都有段小插曲.Jobee玩沙時想加水,我哋叫佢可以加旁邊水缸嘅水(Resort比人「畢」出嚟沖腳用嘅水).點知佢用晒全缸水,仲倒轉頭加啲沙入個乾淨嘅缸內.
好彩後來佢都知道自己好唔應該,走過去同個哥哥道歉,話下次唔敢啦……
另外,今次Jobee嘅攝影作品為我哋帶嚟唔少驚喜,以下係一啲我最喜歡嘅相,我覺得好有feel…… 能夠用畫面記錄感受係好嘅開始,Jobee,加油呀!


text:
今日去左香港國際魔術節2008,我對魔術一向都好有興趣,覺得魔術可以氹到人好開心,同埋冇咩人識,如果識的話就會好特別;但奈何要練到好純熟,的確要花好多時間,加上唔知係咪女仔隻手細隻的關係,我係玩唔到啤牌魔術架,因為我隻手連幅牌都遮唔晒,太易露出破綻啦!
黎到後覺得個會場好小型,廿蚊入場費後,如果睇魔術表演要比一百蚊,玩迷宮要四十蚊;由於個魔術表演唔會劃位,我地怕坐得後就唔抵,所以只諗住玩個迷宮!
入到去唔比影相,以下個d全係偷影;可能我地黎錯了,呢度好多小朋友呀;而個迷宮,見玩完出黎個d都係小朋友,我怕太low b,最終都放棄了!咁有咩做呢?咪係會場入面睇d魔術姐姐做表演,其次入面有十多個小型counter不停咁表演小魔術的!
魔術姐姐的表演有三個,下面係其中一個;一個有尖柱的箱,搵了個小朋友訓係上面,機關一按...小朋友完好無缺!
冇事就同魔術姐姐影返張先啦,呢d魔術姐姐有號碼比人投票架,我覺得最右邊橙晚裙個位最靚女,成個公仔咁!
另一個表現係其中一位魔術姐姐訓係箱入面,機關一按...個箱分開左一半,但位魔術姐姐又係完好無缺!
之後同太陽哥哥去左睇太空奇兵威E,冇諗過之前想睇但睇唔到既戲,原來仲未落畫,不過就遠d要去太古城;但我唔知太古城原來有兩間戲院,我去左MCL但原來係UA,所以一來一回遲左十分鐘先入到場呀!
呢套卡通都好得意好好笑,係場內d小朋友太嘈,有個仲坐正係隔離,成日問佢爸爸:點解咁既?咩事呀?佢做咩呀?...煩死人!


text:
2013年10月30日星期三
鬼鬼可樂雞翼
58 則留言:
又一美味菜式出籠,GOOD!回覆刪除
可樂即係等於加咗梳打粉用黎鬆肉啫,雞肉就唔需要喎!回覆刪除回覆
原食譜只係煮個汁,唔係用黎鬆肉. 我估佢係想個汁杰d.刪除
咁其實唔落可樂,加啲糖,水同茄汁得唔得呢?回覆刪除回覆
我估味道會差唔多.刪除
咁多可樂嘅,個食譜係啲廣告譜黎架?回覆刪除回覆
唔係喎. 但係你咁講,個食宿原著人可能收咗佣喎...刪除
真把鬼, 咁使鬼用可樂咩 ,加糖, 茄汁得啦.回覆刪除
伴碟綠色係乜來?回覆刪除回覆
咁你下次落茄汁咪得囉...既然冇可樂味的話回覆刪除回覆
只落茄汁可能唔杰.刪除
加埋500幾ml咪有排炆到杰身? 我鐘意焦糖feel多過湯汁feel回覆刪除回覆
真係炆咗好耐,仲係好水我已經食lu.刪除
睇漏眼喇,食譜都是雞和汁同炆架.好彩你有煮食天份,識得同炆呀!回覆刪除
咁下次可以慳番罐可樂喇!回覆刪除回覆
咁又係. 好似可樂冇乜作用.刪除
係咪酸酸甜甜?回覆刪除
- 回覆
一條條係菠菜粉條, 似意粉o既東東刪除
可樂雞翼我就由鈿食到大, 後來又跟 blog 友做可樂排骨, 一樣好味.回覆刪除回覆
可樂雞翼我反而係過咗黎呢邊自己煮先食過.刪除
茄汁同喼汁都巳經好搶味...一定又酸又甜....回覆刪除
都好難食到可樂味....不過諗番起好耐之前整既可樂雞翼, 都好似冇可樂味呢....回覆
我煮o既可樂雞翼都冇可樂味架.刪除
從未食過茄汁味可樂雞翼@@回覆刪除
平時吃的都係有香香可樂味呢~~~~~^^回覆
我未食過有可樂味o既可樂雞翼啊.刪除
今日啱啱有個同事帶咗可樂雞翼!回覆刪除回覆
次次大樽可樂飲唔哂就會用嚟整雞翼架啦!回覆刪除回覆
我係唔會飲唔哂架.刪除
又係無可樂味?真浪費回覆刪除回覆
定係我呢邊d可樂煮咗會冇味呢??刪除
用咗可樂,會唔會增加咗卡路里?回覆刪除
罐可樂好似就咁飲咗好D喎!回覆刪除回覆
用咗黎煮o野冇咁罪惡感嘛.刪除
雞翼隔離嗰d係咩嚟架, 好似粉又好似豆.回覆刪除回覆
菠菜粉條, 似意粉o既東東刪除
OH…….又係冇味, 不如煮杰D可樂做汁打獻or沾汁食:P回覆刪除回覆
唔知係咪因為茄汁搶咗D味.刪除
很吸引我~.味道怎麼樣?有一點甜嗎?回覆刪除
我最鐘意係蜜糖呀~回覆刪除回覆
you mean蜜糖燒雞翼??刪除
oh~~無左可樂味~咁其實可以唔洗落bor~~ 唔知自己改下個配方會唔會有返可樂味呢??回覆刪除
看見都想食呢!回覆刪除


text:
Aug 15, 2016 (Monday)
Jayden 6Y4M2D
Jaylen 1Y4M2D
今日,終於有時間整理五月去北海道時嘅相.
睇返啲相, 十日嘅旅程真係好開心,同埋我覺得啲相影得好靚.
真係好感恩,
係嗰10日嘅旅程入面,大部份嘅時間都係有藍天白雲,
所以啲相點影都係靚.
睇睇下相,我喺度諗,
始終都係同K爸爸去旅行最自在同最舒服,
因為有佢做苦力,擔擔抬抬,一定冇問題.
仲有,K爸爸了解我脾氣,我麻麻煩煩咁,又鍾意影相.
同K爸爸一齊,佢可以幫我set下相機,又或者幫我影吓相,
除此之外,佢我可以放心慢慢影相,鍾意點影就點映.
吖,唔知有冇人同我哋一樣嘅呢?
平時喺香港好少影全家福,去旅行嘅時候,
就博曬命咁樣影全家福,嘻嘻!
今次五月去北海道,我哋主要係去睇花,
去咗兩個芝櫻公園,同埋去咗睇鬱金香.
好好彩,我哋去每個公園嘅時候,
個公園嘅花都係滿開嘅,
即係話我地睇到最靚最多花嘅時候,
我當時嘅心情真係非常興奮同埋滿足!
每個公園spend差不多一日嘅時間,
好可以話係好hea好悠閑咁樣,
有足夠嘅時間比我慢慢行同影相.
睇睇吓相我喺度諗,Jayden應該冇機會再睇到咁靚嘅芝櫻啦,
因為芝櫻通常係四五月先開,
Jayden九月就到一年級,
冇可能喺四五月請假去旅行,我諗Jayden中學畢業之前,
都唔會再有機會見到芝櫻啦!
點解我同K Baba咁鍾意5月去旅行呢?
因為我哋係5月結婚嘛.
一諗到Jayden 未來十年5月都唔可以去旅行,
的確有少少唔開心.
(我係咪誇張咗?嘻嘻)
我整理完一堆旅行相之後,就同K爸爸講,
我真係好想我哋可以一家人再去旅行呢!
我諗最快都要等新年呀!
.....
可愛的粒粒
兩兄弟又著情侶裝,嘻嘻!


text:
香港人忙碌而且擺放裝備嘅地方有限,想要做運動真係最容易就係跑步.只要購入合適嘅衣物及跑鞋,大家就可以隨時隨地躍進街道狂奔.但如果一個唔好彩,今個星期天氣超唔穩定,又或者氣溫太熱令人為之卻步,咁或者你就可以轉戰以下5條室內緩跑徑,等自己唔可以偷懶浪費任何一日運動嘅寶貴時間!
1. 上水保榮路體育館
位於新界上水百和路,保榮路體育館有著一條2線道嘅室內緩跑徑供大家使用,全長更加係162米,屬於5條室內緩跑徑中最長.假如你係住喺北區而且又習慣跑步嘅話,可以搵日去試下呀!
2. 調景嶺體育館
將軍澳貴為新市鎮,體育館設施當然都會比大家更為完善啦!開左只有一年左右,調景嶺體育館入面嘅全場約150米緩跑徑嘅係全港最靚.更甚嘅係除左不斷兜圈之外,調景嶺體育館嘅緩跑徑更會有少少波浪形設計,跑落都會無咁悶啦!但當然挑戰性都會高少少架!
3. 香港公園體育館
除左較新嘅體育館會有室內緩跑徑之外,其實位處於中環,而且歷史非常悠久嘅香港公園體育館都係有室內緩跑徑比大家免費使用.如果你係喺中環,金鐘,灣仔嗰邊番工,真係可以考慮下收工或者番工前去跑下呢條全長150米嘅緩跑徑,連健身中心會席年費都慳番呀!
4. 坑口體育館
坑口體育館同調景嶺體育館一樣,都係較為新建嘅體育館.但相比調景嶺體育館,佢全場150米嘅緩跑徑就只係單線跑道.所以如果多人少少,或者就有機會比人逼住逼住跑唔開.
5. 天水圍天暉路體育館
最後一個較新落成而且又有緩跑徑嘅體育館,就係喺12年建成嘅天水圍天暉路體育館.雖然天暉路體育館嘅緩跑徑就只有130米,係咁多個之中最短,但佢卻優勝在通道比其他夠晒闊落,有成3條跑道咁多!
(圖片來源:香港政府香港品牌網頁)
原文連結:
相關文章:


text:
Photo of the Day
今日行程超級豐富. 之前我都有講過唔想搬來搬去, 以Sorrento為住宿及交通中心, prefer選擇坐其他交通工具去Amalfi海岸玩便算 原本冇打算去藍洞, 不過天氣好到不得了, 唔去藍洞有點可惜. 況且入藍洞唔係你想去就可以入, 都要靠天時地理人和. 有時太大風大浪, 小船會唔開. 如果天氣唔好, 冇陽光的話, 入藍洞又未必睇到呵. 所以今次去到藍洞真係好好彩. 雖然去藍洞係要轉幾次車, 較為煩. 不過我覺得去藍洞係一生必去既其中一個地方.
今日六點半起身, 就出門口行去碼頭. 去到碼頭天還未算好光, 而且霧氣比較重. 人也不多.
我去到既時候, 剛好有班0715快船, 但係要於2分鐘內趕到上船位置 售票員話我地應該夠時間. 起初以為個碼頭好近, 諗住行. 點知係要跑超過600米先上到船. 因為上船既地方係碼頭最端既位置, 即係上圖停左Caremar隻船再前面既一個碼頭. 點知去到剛剛見到隻船拉起左個跳板, 我地唯有同隻船say goodbye啦!!
錯過左班船, 又行返去問售票員駛唔駛再買過張飛. 佢話可以照用, 不過就唔可以換慢船那班. 早知當初, 就把心一橫買平飛算啦!! 起碼0745可以上船. 無法子唯有等下一班, 不過就要成0830先有船啦!! 既然有成個鐘, 我地就慢食早餐. 不過一早碼頭附近餐廳只係開左一兩間, 沒有什麼選擇就去左間Cafe飲咖啡.
終於都上左船啦!! 藍洞之旅開始!!
去藍洞可以有兩個方法, 一個係海路, 一個係陸路. 如果從海路的話, 可以係卡普里島碼頭Marina Grande轉船直接去藍洞入口, 再接駁小船入洞. 不過呢個方法就會比較貴, 而且船要等齊人先開.
我就揀左陸路坐巴士去 Capri →
Anacapri →
藍洞口 (Grotta Azzurra), 上到巴士買飛就可以啦!! 巴士飛亦可選擇買一日卷, 時限票及單程票, 時間表可以睇 link
. 其實Marina Grande係有直接巴士到Anacapri, 要30分鐘先有一班車, 你亦可以選擇坐纜車去到Capri再轉巴士. 當然買一日乘車卷比較化算, 仲可以包埋纜車架!!
因為遲左成個鐘先去到Marina Grande , 我地落船見到巴士寫住去Capri, 已經第一時間衝左上車. 之後再由Capri轉巴士到Anacapri.
沿著山路上, 看見好靚既Capri
好快我地就去到Anacapri, 就係 Piazza Vittoria 落車. 一落車會見到呢個指示牌, 好清晰顯示去Grotta Azzurra既巴士站, 不過一場來到, 我就選擇行下.
沿著 Via G. Orlandi 行過去, 一路上見到小商店及食店, 而所有建築物都係白色
可能時間早, 大部份小商店都未開門.
Chiesa di S. Sofia 係 Anacapri 的區內教堂, 整座教堂打從14世紀開始,
不斷的擴建改建而成, 有著巴洛克式設計
之後我地再由Anacapri再轉乘巴士到Grotta Azzurra. 呢程巴士車程都比較耐, 而且路窄, 好多時有對頭大車過, 就要互讓. 不經不覺沿著山路前進, 去到Grotta Azzurra.
從山上望落去, 已經見到唔少人係度等入藍洞呢!!
沿樓梯落, 就到了藍洞乘船口.
一艘一艘小船接住上客, 上左客既小船就排住隊等入藍洞
入藍洞要比入場費. 每人一票, 每票 €4. 小船也要付費, 費用係每人€9.
呢個係海中間收費站,
入去藍洞前, 船伕會叫我地盡量訓低, 避免撞頭. 因為藍洞入口真係好細好窄, 每次都係一艘船入. 船伕一個接一個入去, 有時又會等入面既船出左來先入. 不過佢地動作真係好快.
入到去啦!! wow!! 靚到不得了!! 真係好藍, 好似耀眼發光的藍寶石!!
難怪會被譽為『上帝調出來的藍』以及『 世界七大奇景之一』
船伕會係洞入面唱歌, 而且會停留5分鐘左右, 視乎船伕停幾耐.
船伕仲問我地想唔想留耐d, 佢唔問我都想啦!!
船伕係洞內慢遊了兩個圈, 仲有幫我地影相. 我地都停留左10分鐘.
咁當然佢咁識做, 坐完船比小費時, 你都要識做啦!!
上岸後, 我地都比左 €10小費.
玩完藍洞, 我地就搭巴士去Anacapri. Anacapri往碼頭既巴士站內有張大地圗.
地圗上我已經畫好左幾個重要位置, 包括轉車地點.
沿路到碼頭望出去既外岸線好靚. 今日真係好幸運, 去到藍洞之如, 天氣又好.
落巴士既左手面係小石灘
雖然9月尾, 不過天氣好, 好多人係度曨太陽游水,
雖然係岸邊, 估唔到D水咁清咁藍!! 仲見到有人在浮潛
Capri島上巴士好細, 只能載客10人, 近石灘位置就係去Anacapri既巴士站. 如果想由碼頭直接坐去Anacapri, 就唔好學我地一落船衝前去上巴士, 那個巴士站只去Capri.
Capri島除左藍洞, 纜車, 仲有好多好靚既地方. 可以放慢去玩, 玩一整天會比較好.
玩完Capri, 我地之後再坐船玩埋Positano.


text:
去沙巴一定要食海鮮﹗去之前做 research,搵到唔少有關海皇城[﹑雙天﹑大茄萊… 嘅分享,但大家對幾間餐廳都無一致嘅評語,有 D 人話好抵食,但有 D 就話會俾人斬到一頸血,真係一直都無決定到去邊間食好.
第一日落機 check-in 之後過左酒店對面富源食 tea,之後就無特別編排到行程,只係喺亞庇市內周圍行下.行到去 Point Jesselton Ferry Terminal 飲完野﹑睇完日落之後,就出發搵食﹗沿著海邊一路行,一路再上網 search 下究竟食邊間海鮮好,但始終仍然好怕會俾人斬到一頸血.行行下,突然見到遠處有好多大排檔帳篷,有幾間賣嘅海鮮大排檔,經過已經香氣撲鼻,而且明碼實價,就決定喺度開餐.
呢個無名海鮮海邊夜市一 D 都唔難搵,只要沿海邊行,你就會見到有一條大劍魚嘅大迴旋處,再向前行就係 Waterfront 廣場,向前望就會見到一個個大帳篷.
夜市入面有好多唔同嘅檔口,有賣水果,蔬菜,飲品,甜品,當然唔少得海鮮檔啦﹗夜市有大約四﹑五間較大規模嘅海鮮檔,望住每張長檯上面放滿左唔同種類嘅海鮮,真係花多眼亂﹗兜左一個圈,最後決定幫襯一入到去右手邊嘅第一檔 (靠海邊果檔),因為呢檔 D 海鮮望落去較新鮮,而且食野嘅 area 亦都光猛 D﹗
決定幫襯邊檔之後,第一樣要做嘅係揀海鮮.睇中邊樣,就可以直接問價錢,而 staff 亦會即時喺你面前磅重量,話番俾你知幾錢,如果岩嘅話,就會問你想用咩方法煮,再即刻放入籃,等身後嘅廚房鑊炒,絕無取巧﹗呢度嘅大排檔海鮮價錢真係平到你唔信,地道之餘,亦都煮得又有鑊氣又好味,非常抵食﹗
去到沙巴,點可以唔食超大隻老虎蝦﹗大過手掌咁大隻都只係大約HKD70一隻 ,抵到爆燈﹗雖然係冰鮮,唔係即炒生猛蝦,但呢碟參巴醬炒老虎蝦依然鮮味十足,肉質甜美,大蝦頭入面蝦糕滿溢,加上參巴醬汁,辛辣中帶出鮮甜,又香辣又惹味.
另一味必食之選係花甲,1KG 花甲都只係 RM10,大約 HKD24 左右,真係抵到爛﹗揀左用蒜茸洋蔥清炒,花甲肉夠厚身,新鮮又大隻,比香港食到嘅更甜.而且炒得火喉剛好,唔韌又夠鮮味 .加上有加入少少金不換炒香,口味更加豐富.
食海鮮梗係唔少得魚啦﹗問老闆有咩好介紹,二話不說就幫手揀左條魚,size大約有兩隻手咁大,亦都只係賣 RM18,即係 HKD50 都唔洗,平到想驚叫﹗見到現場有好多人食類似甜酸松子魚嘅做法,而且好香,就點嚟試試﹗
大廚先將魚開邊落鑊炸至香脆,然後再將煮好的甜酸汁淋喺魚上面﹗魚外皮好鬆脆,而裡面嘅魚肉就帶嫩,但就一 D 油膩感都無.醬汁口味甜酸適中帶微辣,亦加入左爽甜嘅翠玉瓜,惹味得嚟又不失清爽,真係甜酸鹹辣鮮香兼備,十分開胃.
食左一晚都唔夠,第二日出島玩完,食完肉骨茶之後,一行 5 人都決定要再番去食宵夜 encore﹗試試新野,叫左個炒辣蟹同清蒸魚﹗
炒蟹一碟都只係 RM20,蟹上淋上之前食過嘅酸辣魚汁,但今次就較偏重於辣味,非常刺激.辣味亦能夠充分帶出蟹肉嘅鮮甜味.
清蒸魚,RM20 一條,有幾抵應該唔需要再多講﹗類似中式嘅蒸法,魚好鮮甜,而肉質亦非常嫩滑﹗
自從去沙巴食過咁好味又咁平嘅海鮮之後,返到香港一直都無意慾想食海鮮﹗沙巴海鮮嘅鮮味,令人非常難忘﹗另外,亦唔好睇少大排檔,呢個無名夜市嘅大排檔又乾淨,煮野食又夠鑊氣又好味,最重要係夠晒抵食,唔怕俾人迫你食貴野﹗


text:
2012年7月30日
走進 阿拉伯海岸, 一個屬於 阿拉丁 的世界...
之後就黎到第二個主題園區,阿拉伯海岸 Arabian Coast.相信呢個園區原本嘅構思,應該都係黎自電影 阿拉丁,因為園區內主要都係同呢個故事有關.當行緊去呢個園區嘅時候,離遠已經聞到好香嘅咖哩味,因為入口有一架賣咖哩嘅車仔.講起爆谷,園內真係有好多不同味道嘅爆谷,除咗焦糖原味,仲有奶茶,士多啤利味等等.
入口充滿中東風情嘅建築物上面,亦掛有 米奇和Duffy的春日巡航 活動旗幟.旗幟上印有「Welcome Spring Travelers」歡迎在春季時份旅行的旅客 嘅字樣.
園區內嘅欄杆都係用咗中東風格,而樹木同植物亦都配合返主題.
入到去呢個阿拉伯城鎮旅面,周圍嘅佈置都整得非常細緻,特別係建築物上被侵蝕嘅牆面.
呢個園區嘅其中一個遊樂設施就響呢個咁巨型嘅建築物入面,其實係一個旋轉木馬,叫做 沙漠商旅旋轉木馬 Caravan Carousel,除咗木馬之外,仲可以騎燈神!
呢到啲佈置真係整得非常細緻!大家睇下呢個場景入面有幾多不同種類嘅裝飾!
去到呢個園區嘅另一邊,就係上年先新開幕嘅 茉莉公主的飛天魔毯 Jasmine's Flying Carpets.其實即係 小飛象旋轉世界 同埋 太空飛碟 嘅另一個版本,應該都係想加返多啲野俾小朋友玩.
呢個遊樂設施嘅入口旁邊仲有 茉莉公主 嘅寵物,老虎 Rajah 響到!
園區嘅呢一邊仲有一個小碼頭,不過就唔係俾你上船嘅,只係裝飾.呢到啲船亦都配合返阿拉伯呢一個主題架!
園區內仲有兩個遊樂設施,一個係 神燈劇場 The Magic Lamp Theater,入面會上映一套關於 阿拉丁 嘅3D小電影,不過響到訪當日,因為劇場進行粉飾工程而暫停上演.而呢一個遊樂設施就唔關 阿拉丁 啦,同另一個阿拉伯冒險故事有關,下一篇文章會再講!:)
於 10:24
標籤: 東京迪士尼之旅2012 [海洋]
訂閱: 張貼留言 (Atom)


text:
4 留言 :
你終於回歸了,仲帶埋bb出現.連載幾遍旅行,睇得出你哋好開心.哈哈,新加坡旅,你影咗garden by the bay夜景,好靚呀,你哋係咪住marina bay sands呢?.日本之旅,你哋一家三口好溫馨呀,真羨慕.希望你多啲update啦.回覆刪除回覆
哈哈﹗係呀回歸呀﹗勁HEA咁回歸.XDXD刪除
都係一句起兩句止咋﹗唯有搵B仔撐下場﹗
我係新加坡係住Marina Bay Sands
果時成日暈暈地基本上日日都係酒店度自閉,同睇夜景囉﹗
泳池水都凍都係浸下腳冇游過﹗
有時間我一定會完成埋個法國之旅架﹗
你呢﹗你又幾時回歸先?哈哈﹗
我哋第一次去新加坡玩,同你差唔多,因為兩個都病咗,所以喺酒店hea足幾日.好呀,我仲以為你忘記咗法國之旅,哈哈.我5月尾去完旅行,或者會寫回歸篇,簡報一下旅遊見聞啦.其實你會唔會喺呢度update下你嘅生活逸事㗎?我一定會嚟探你.刪除
我記得法國之旅架﹗因為跟住落黎寫既地方我覺得係全個旅程最靚架﹗但冇時間囉﹗哈哈哈﹗刪除
你5月尾去邊呀﹗番黎寫下一兩句都好丫﹗
呢度生活逸事應該唔會寫了﹗但心思思想開個FB,咁樣得閒POST下一兩張旅遊相好似方便D﹗但應該都係冇人睇﹗哈哈﹗XD


text:
媽咪同99都好忙架,成日有街去
終於可以約到一齊去揀晚裝啦
當我同其他人講我會帶媽咪同99一齊去試衫
大家第一個反應就係話我咁大膽
唔怕佢地爭衫咩
其實原先我都有諗過呢個問題
如果真係分先後,我當然想同媽咪揀先啦
但到時99覺得我媽d衫靚d
佢又唔開心就唔好
加上媽咪同99都係易相處o既人
又見好幾次面
所以最後都決定一齊去
哈~~今次陣容真係強勁呀
由於老公要返深圳做野,佢冇得黎一齊幫眼
所以99叫埋姨媽同細姨一齊再加埋姑仔
我就叫埋表妹一齊出黎
一行7人先去飲茶,然後就落去目的地方進發
去到Charming Image主婚人禮服舖前
已經好多人企左係度等入去揀衫
我心諗死啦~~唔知會唔會冇位比我地去揀
我仲好老定咁冇約到時間
但我第一時間就過去主舖搵人幫手
今次又係嘉琪幫我
佢幫我搵返我張單出黎然後拎過去比佢另一位同事
待佢服務完依家呢位就幫我地手
咁我就叫媽咪同99睇定d款先
99果邊好快就揀左幾個款
咁岩佢果邊又有個試身間多出來
所以99先試
由於99瘦身成功,所以大部份禮服都著得到
但因為瘦左,反而"long"唔起某d款式
原本佢好想揀2套完全唔同款式o既禮服
但試左大部份最靚都係著旗袍款式
所以就揀左呢2套o勒
由於唔知媽咪同99想唔想佢地o既樣貌公諸於世
所以用Kitty代替佢兩位出鏡 ^^
等左咁耐終於都到我媽咪啦
我一早幫佢keep起左一部份衫
等佢地check好左檔期後
又開始一輪試衫啦
媽咪原先想揀金色同埋豆沙紅架
但點知試上身都唔係咁岩心水
最後就叫CI o既職員推介
估唔到佢揀左件粉橙色o既禮服幾好喎
仲已經連埋件褸仔添
後面好靚,媽咪好鐘意
之後媽咪轉目標想搵件銀灰色
好彩CI職員提一提
媽咪同99最好唔好撞色
一係就要夾一夾d出場次序
所以我媽咪話寧願揀第二隻色o勒
最後媽咪揀左我最鐘意o既西式紫色禮服送客時著
呢隻色我覺得幾grand架
希望到時媽咪瘦身成功會著得再好睇d啦


text:
上年既7月1日
我抱住一個既響往又有d擔心既心情渡過
今年既7月1日
我抱住相同既心情去左大澳玩左一日
上年係因為對我將來個一年placement充滿住憧憬
腦海中不斷幻想呢一年會點過呢
係咪會好似屎盈咁識到好多唔同placement既同學仔呢?
係咪會同班同事打成一片呢?
但同時又擔心我accept左HA既OFFER會唔會好似聽返黎咁講咁HEA呢?
會唔會真係只係不斷聽電話呢?
呢年會唔會悶到爆呢?
定係會學到好多有用既野呢?
所以可以話當時既心情既興奮又緊張
一年過去啦
我可以總結到呢一年既PALCEMENT
呢一年既PLACEMENT令我最難忘既唔係我當中學到D咩
講真呢一年既PLACEMENT真係無咩特別既技能學到
但我最開心既係識到班好好既同事
睇過我個層咁多TEAM
我慶幸我入到呢一TEAM
一開始返工時我唔太鐘意我個TEAM
因為佢地成日出去食飯
令我帶飯既夢破碎
但慢慢我鐘意同佢地出去食飯
我仲有段時間係鐘意返工
覺得每日可以同佢地一齊返工,有講有笑係一件好開心既事
當然佢地對我真係好好我先咁鐘意同佢地做同事
henry係第一個我依賴,信任既同事
因為我好多野都係由佢教我既
唔知之前有無提過
我係9樓每次問佢野時..都不期然望住佢對眼
佢對眼既眼睫毛真係好長好捲
佢講野仲好好笑
所以我好鐘意同佢傾計
唔似對住我班同學咁dry
自從搬左落黎8樓時,佢仲做埋我鄰居tim
我地成日吹水,所以越黎越熟
記得之前佢有機會俾人調走時我傷心左幾耐
好彩佢平安無事
唔係我同老闆死過
我都好放心同Henry傾「心事」
去邊到玩,final year project,將來工作既問題等等既事都會問佢意見
記得有一次我因為個user而感到好down同埋心入面好擔心個supervisor黎時
佢好快就發現到
我諗緊其實係咪我太喜形於色
佢會講D無聊既GAP黎開解我
我相信如果我係ha再做得耐d
我一定會同佢做到好朋友
因為佢俾我既感覺係值得信賴,玩得起既人
gary係一個好癲既同事
記得第一次見到佢
我眼睛簡直發光
好靚仔呀
可能我真係未見過靚仔
總之就覺得佢好靚仔
我放工急不及待同屎盈話我個team有個靚仔
等佢妒忌下
但佢地睇完佢張相時又話唔靚
我望下張相..真係無真人咁靚喎
當去太古城食飯時
佢地癲到落黎睇佢=.=
當然佢地因為只睇到佢個背面ONLY而失望而回
如果當時我同佢好似而家咁熟時
我一定會大叫佢出黎介紹俾屎盈認識
大家一定都好開心
一開始同佢唔太熟
始終我同佢係工作上無咩交集
唔似henry咁我成日要問佢野
又唔係同我地食lunch
再加上佢個外表好明顯係個潮人
我即刻望而卻步
所以佢一直係我最唔熟既同事之一
過左無耐佢又受到個大打擊
呢件事真係好值得寫一下
之前有一篇blog都寫過
但呢件事可以話係我placement呢一年黎既大事之一
我個時返工簡直係痛不欲生
成team人既氣氛係怪到不得了
因為一向都係佢係到癲我地先有野講
但個時無論返工定食lunch定搭的士時
都見到gary行屍走肉
個時我真係好驚同佢講野
真係多得廣少呢個好朋友
佢不斷撩佢講野
所以我地只要靜靜工作,靜靜食飯就得
呢段痛苦既時間我諗維持左2-3個月
佢慢慢走出陰影
開始變返佢之前既性格
所以當佢同我玩時
我因為都熟左佢地既性格
所以都開始陪佢癲
佢一見我癲過佢佢又好興奮
久而久之
我同佢關係係最尾呢幾個月變得好好
可以話係SRS Team最癲最邪惡既2個人
V姐係執我返黎既「恩人」
無佢既堅持
我係唔會入到HA識到一班同事
V姐IN我時我其實都唔太留意佢
因為當時已經好迷網
我曾經REJECT個OFFER
差少少就同佢地無相見既機會
我而家已經想像到V姐個時係幾咁嬲
個2條靚妹居然REJECT哂我
之後V姐打黎「挽留」我同屎盈時
我基本上都不為所動
我反而係因為V姐同屎盈講既一句話所動
再加上HSBC好耐都唔搵我,令我以為佢唔再IN我
我就決定死就死啦
ACCEPT啦
死死地氣打返俾V姐講我ACCEPT
我又想像到佢地班友係到恥笑緊我
呢件事據聞係傳遍我地層樓
V姐係一個好好既leader
佢做事係勁有交帶
佢會成日check住我地既status
又會講得好明要做d咩同埋要點做
我記得頭個月係到隅臭緊時
聽到v姐同d user係到傾計時我簡直嘆為觀止
原來有人個communication skill係好到咁家
勁有禮貌,又有說服力
我簡直係封v姐做我偶像
所以我成日偷聽V姐傾電話諗住偷下師
當然一年後既我無可能同v姐一樣咁勁
但我覺得我同user傾計既技巧比起一開始真係好左好多
多謝V姐
V姐都係一個勁talkative既人
其實好多時間係佢引起個話題
再由GARY同HENRY佢地搞大佢
呢個性格真係好..
「BABA你知唔知.....」「BABA........」
唔知幾時開始我就叫MIKE做BABA
叫叫下已經慣左
改唔返做MIKE
因為佢真係我地成team既baba
我地成team得佢一個已經有2個仔仔
BABA真係當我係佢個女
我真係當佢係我BABA
記得我岩岩開始時
我唔鐘意飲茶
因為要夾野食成日都覺得唔好意思
再加上我又手短
好辛苦家嘛
每當我含情蜜蜜望住我想食個D野時
BABA就會夾俾我食
好似食癈柴餐咁
再加上我同BABA都係住係青衣
所以之前飲喜酒或者出黎食飯走時
我都係跟住BABA條尾
BABA都係係我寫網頁到幫左我好多
佢會幫我諗SOLUTION
之後教返我
我覺得我一直都係係baba既保護中先可以係呢一年過得咁順利
不過..近排baba好似跟得henry同gary多
變得有少少邪惡
真係近朱者赤,近墨者黑
佢地個2個邪惡軸心
阿fung係我較為無咁熟既同事
因為佢一開始就係另一間房
另外佢搬左新office又係另一邊
之前都有一齊食飯
但後黎佢都無咩出黎食飯
所以同佢一定無同另一d同事咁熟
不過我都feel到佢係一個好好既人
沉實既一個人
佢11月就會結婚啦
我無緣去佢個婚禮
只好祝福佢婚禮能夠順利舉行
另外仲有2位同我「同甘共苦」既pp
不過我今日太tired啦
下次再寫下佢地
識左佢地班人
我覺得我生活真係豐富左
我每次講d好無知既野
佢地都會恥笑我
我個時先發現我真係有好多野係唔知家
所以我眼界開闊左
同佢地一齊雖然成日俾佢地蝦同埋恥笑
但真係好搞笑
成日都有笑料
笑到gap gap聲
同佢地經歷左咁多野
3次喜酒,見証住v姐結婚,上production前齊齊OT衝刺,上左後既痛苦時期,gary既低落時期
希望我將來出黎做野都可以遇返一班咁好既同事
至於學術上學到d咩已經唔重要了
最重要既人際關係,溝通技巧已經係呢一年裡慢慢體驗到
呢2樣已經係我呢一年placement最重要既得著了
我覺得夠啦
我要早d訓迎接同我一樣心情既下手


text:
我長期都會去 Salon 拉直同染髮﹐有時又會用吓捲髮器﹐唔懶嗰陣都會喺屋企做吓其他 Hair Treatment﹐但髮質都屬於偏乾﹐所以我一直都有用髮尾油保養吓.之前都係用 AVEDA 嘅 Light Elements Smoothing Fluid 去修護﹐差唔多用晒… 又見到有網友介紹 Moroccanoil 呢個牌子嘅髮尾油﹐搞到我都好想試吓 (●´∀`●) 上網做過少少 Research﹐好多網友同討論區都有推介呢支 Moroccanoil Treatment Light﹐但香港原來冇專櫃 (~_~;)
有次同班朋友去蘭桂芳飲完野﹐跟朋友去拎車時無意經過有間 Salon 有得賣﹐哈哈﹗當時已經夜深 (-_-) zzz 所以要改日再去買.間 Salon 唔止有 Moroccanoil Treatment﹐仲有其他該品牌嘅產品﹐ 我主力想買髮尾油﹐所以冇特別睇其他… 呢支 Moroccanoil Treatment 比起 AVEDA Light Elements Smoothing Fluid 一 d 都唔平﹐同 Size 100ml 就要 HK$400﹐雖然貴… 但如果真係用得好都值得 (^_−)☆


text:
陳志雲:「佢因為個人理由請咗假.我估可能壓力好大,最近好多記者朋友追訪佢啦.」
媽咪姐
貪崢敗走 商台無人留
可能媽咪姐真係太天真,愈睇愈覺得依家啲男女關係鬼咁複雜,但又鬼咁兒戲!就講黃宗澤( Bosco)同楊崢呢對吖,離奇地俾人影到公然咀嘴,搞到全城追訪呢段失驚無神姊弟戀.點知女方啲新聞愈揭愈臭,貪錢,搶好姊妹男友,失場唔專業等等,無樣好嘢!結果「黃楊戀」唔夠一個月就差唔多玩完!楊崢喺上星期仲突然向商台無限期請假,據知周四( 27日)出席埋一個品牌活動後,就會飛去峇里治情傷.
嗱,講真吖,男女感情出問題,大家通常同情女方,但媽咪姐收到風,楊崢一話唔做,商台上下完全無人留佢.事關佢主持《一圈圈》年幾以嚟,最鍾意喺節目中插嘴,但講嘢又無 point喎!連節目監製鄧潔明都講過楊崢嘅主持技巧有待磨練,據知仲一早諗住搵另一位 DJ頂佢個位,依家楊小姐主動話走,大家更加係送都送唔切!媽咪姐早兩日特登去問嚇志雲大師同一班 DJ,大家講起楊崢都即刻劃清界線,無人為佢走咗而感到可惜.拍檔少爺占仲忍唔住呻同佢住得近,俾記者𥄫住,出入都唔方便㖭!
Well,楊小姐人緣「好成咁」,又難怪有報道話黃媽極力反對黃宗澤同大 9年嘅楊崢拍拖,仲寸個仔多咗個「阿媽」.而個底一向花嘅 Bosco,估唔到楊小姐個底仲花過佢,諗咗一諗,嗱嗱聲就收番借俾女友部仿古車,仲話大家好耐無見㖭!大難臨頭各自飛,莫過如此了.
辣㷫兩個阿媽
黃宗澤之前同胡杏兒拍拖,契媽汪明荃同阿媽李佩芬都好 like,但今次拖楊崢,周一( 24日)汪阿姐出席海馬活動時,都忍唔住鬧契仔唔認真,而辛苦養大個仔嘅黃媽更加講明「有佢(楊崢)無我」.
快餐快散
黃宗澤同楊崢呢段姊弟戀,由俾網友發現喺遊艇會咀嘴,到上星期傳出 Bosco被女友臭史嚇怕,楊崢「被收車」,維持咗唔夠一個月,真係快過打針!
5/2借車出巡
忽然有網友爆喺遊艇會見到 Bosco同楊崢 kiss kiss,又話見到佢哋新春遊西貢,吸引大批記者追訪.楊小姐亦離奇高調咁揸住 Bosco借俾佢嘅仿古車返商台開咪, timing好鬼 fit!
11/2團拜被玩
繼被指撬黃佩霞牆腳,又傳佢同趙式芝老婆楊如芯( Sean)曾經關係密切,男女通殺,令楊崢喺商台團拜「搶曬鏡」!林海峰即刻話今日係含春團拜,森美又話係「崢愛」.楊崢惟有硬食,但承認同 Bosco冇時間見,感情現暗湧.
19/2愈揭愈有
女人團結起上嚟,真係無得輸!黃佩霞唔多願再講楊崢,但有好姊妹歐陽妙芝接力數臭,直指佢搞散人頭家.嘩!即刻就有大批記者包圍楊崢求證,佢只能一味話無回應,而 Bosco亦俾人問到煩.


text:
2016年9月27日星期二
漏網之魚
真係唔知點解會發雞盲,一直無留意到.
小菜園嘅另一角竟然長出節瓜來,雖然只係得一個,但係感恩才是王道.
我讓它長下去,看看可以長到有多大.
另一個意外驚喜係茄子,終於有啲起色,有一隻開始長出來啦.
泰國辣椒亦開花結果啦,今年天氣咁涼,啲植物生得超級慢,但係遲到總好過無到.
過了兩天,王子突然感冒,我打算煮得清淡點,把巨型翠玉瓜割下,有1.5kg呢.
簡簡單單用來炆齋,只係加入黃耳,香菇,蟲草花同筍片,已經好清甜,好好味呢.
18 則留言:
王子好番未呀?回覆刪除回覆
七七八八,不過佢仲係帶箘之身,我同佢都係保持隔離政策刪除
好大隻翠玉瓜,祝王子早日康復!回覆刪除回覆
多謝!係呀,好大隻,夠食兩餐啦刪除
依家涼咗咁多佢哋仲大唔長大㗎?回覆刪除回覆
都仲長大㗎,其實佢唔想再生產嘅時候,係會表達到出嚟㗎刪除
我曾見過有節瓜又大又圓,成兩個幾kg重,初時唔知還以為係冬瓜呢!回覆刪除回覆
係呀,我就係想種出類似冬瓜嘅size出來刪除
個翠玉瓜都好大隻喎. 之前我種過魚翅瓜,可惜佢佔地太多, 種過一次就怕怕啦.回覆刪除回覆
係吖,南瓜類都係好多葉,大塊又生得快,所以我都無種呀刪除
- 回覆
種咗幾棵,得呢棵有咋,其他都長唔大刪除
喱排又進入流感季節,要小心身體了回覆刪除回覆
係啦,所以我同王子都係保持隔離政策刪除
大家都要小心身體,王子好番未呀???翠玉瓜袁生唔食,所以平時都唔會點煮回覆刪除回覆
七七八八,不過佢仲係帶箘之身,我同佢都係保持隔離政策刪除
我鍾意食大翠玉瓜,而且容易種,唔駛點打理呢
祝王子早日康復!回覆刪除回覆
謝謝Stella刪除


text:
2009年12月26日 星期六
2009年聖誕裝飾佈置--(青衣城/圓方/尖沙咀1881/海港城)
今日係聖誕節正日, 就同小B出去感受下節日氣氛. 嘩 !週圍都人山人海, 我地仲推左BB車, 真係舉步難行呀, 都幾後悔揀今日出城
第一站去青衣城, 呢度攪左個SANRIO VILLAGE, 只要捐款比公益金, 就可入內15分鐘同KITTY貓, 大口仔, MY MELODY....影相, 去到好多人排隊呀, 一心黎到都要等啦, 等左差不多一個鐘, 終於到我地入去喇, 但呢個小B竟然呢個時候黎摟計, 點都唔肯正正經經影張全家福, 激死人!
跟住搭港鐵去圓方, 行左陣小B終於瞓左覺, 咪放佢落車仔慢慢瞓, 我地可安落食餐TEA, 食完一路行去到1881, 小B繼續瞓覺, 到走先起身. 最後去埋海港城, 由於真係太多人喇, 小B架私家車好難駛入去, 咁小B老豆就同小B在外面等, 媽咪就拿拿林入去影幾幅相, 話晒都叫到此一遊嘛, 跟住搭西鐵閃人! 返到屯門先至醫肚.
2009年12月21日 星期一
2009年聖誕裝飾佈置--德福廣場+沙田市廣場
就黎聖誕節喇, 今日就同小B去大型商場影聖誕佈置, 第一站去左九龍灣德福廣場, 今年果度攪個-聖誕皇宮BEAR夢想國, 故名思議會有好多小B鐘意的BEAR BEAR熊, 去到小B真係對BEAR BEAR熊愛不釋手, 隻隻都想掂下佢, 仲想突破商場防線"捐"入去同BEAR BEAR熊玩.
食完晏就去沙田, 係呀又去沙田, 因為媽咪上次無去宜家嘛, 今次補番數, 仲有沙田市廣場有個-喜迎60週年史諾比聖誕藝館珍藏展, 又可同史諾比影相喇. 可能食完晏, 小B飯氣攻心, 上港鐵無耐就瞓覺, 去到宜家就用大褸執底, 比小B瞓落架大型手推車度, 咁小B又瞓得舒服, 我地又睇得放心. 行左一個鐘度, 小B就醒左喇, 媽咪都行夠喇, 跟住去睇史諾比狗狗, 只要捐$20.00就可入去同狗狗影相, 但小B唔係同狗狗玩, 係玩樓梯, 週圍碌樓梯, 激死人. 因為約左小B麻麻18:30食飯, 所以要拿拿林閃人喇.
2009年12月20日 星期日
小B學校親子旅行-大坳門+獅子會自然教育中心
今日係小B學校攪親子旅行的大日子, 可滿足到小B心願-搭旅遊巴. 目的地係去大坳門放風箏, 同埋去獅子會自然教育中心參觀.
嘩! 大坳門好大風呀, 最啱放風箏喇, 但水皮老豆放極都放唔起喎, 小B就週圍行, 週圍爬石, 又最鐘意去爬樓梯, 玩左個幾鐘就去西貢洪記食飯, 小B可能活動得勁, 呢餐幾好胃口, 都食左好多野, 飯後就去獅子會自然教育中心參觀. 又係小B走來走去的時候喇, 小B好好奇咁週圍走, 睇左金魚, 貝殼, 有機農地, 中藥園, 礦石園....又玩左個幾兩個鐘, 跟住就打道回府喇, 都已經三點半喇, 過晒小B平日瞓晏覺時間, 上車無耐, 小B已搵周公伯伯傾計了, 到落車仲瞓緊呀, 証明小B真係玩到好攰喇!
2009年12月7日 星期一
沙田史諾比開心世界
昨晚我地一家三口入左沙田, 本來諗住去宜家行下, 聽說新裝修嘛, 又想去史諾比開心世界同小B玩. 點知爛瞓小B同埋爛瞓老豆瞓到成17:00都唔起身, 都係媽咪我叫佢地至醒咋.
入到沙田都六點幾喇, 天都黑晒, 咪去搵左史諾比先囉 (果度收20:00), 小B對史諾比狗狗同埋花生漫畫公仔好有興趣, 每隻都要爬上去攪下, 隻隻都高過小B架. 又有個遊樂場比小B玩, 仲有架小B最鐘意的黃色巴士, 小B就發揮佢活躍好動的一面-- 通場走, 想叫佢停一停影幅相都幾難. 玩到差不多20:00, 廣播話要離開喇先至走.
跟住去食飯, 聽聞沙角邨D大排檔好正, 咪去試下囉, 原來由沙田市廣場行去沙角邨都幾遠喎, 全程小B由老豆抱住, 都咪話唔攰, 行左成四十五分鐘, (我地係完全唔識路, 靠一路問人咋) 終於搵到沙角邨大排檔, 坐低叫左兩個小菜套餐, 唔知係咪D餸唔啱小B胃口呢, 小B只係食左D白飯, 飲左D湯, 點都唔食餸, 比佢激死.
最後當然無返轉頭去行宜家啦, 在沙角邨搭47X去城門轉車站轉車返屯門, 返到去都成23:00, 宜家--下次先黎探你喇!
2009年12月4日 星期五
聽TALK學揍仔
轉眼間媽咪已接手揍左小B四個月喇, 小B亦已經返左兩個月學前班, 識多左野, 學會SAY NO, 唔食奶奶, 唔食飯飯, 唔著片片, 唔著褲褲, 比佢激死, 又成日發皮氣, 唔鐘意就瞓地大喊
為左學習點 樣管教小B, 我地兩公婆就去健康院聽TALK學揍仔, 姑娘教如果小B唔合理地發皮氣, 我地可用刻意忽視法, 即全屋人繼續做自己野,繼續看電視,繼續食飯, 當小B透明, 不存在,因我地過往太著緊小B,到使用呢個刻意忽視法, 聰明的小B會察覺到有野唔對路, 到小B開始收聲先去抱番佢,讚佢唔喊至乖仔,從而知道有D野唔係喊就可解決.萬一小B瞓地大喊一發不可收拾, 就要用冷靜法﹣﹣在家一角設置冷靜區, 當小B一發不可收拾就要佢去冷靜區安靜自己情緒,唔可離開, 直至到小B開始收聲先去抱佢 ,帶佢出冷靜區先可離開, 呢個方法真有難度, 要發緊皮氣的小B去冷靜區乖乖坐下是沒可能, 佢一定係會走出黎,姑娘話要捉番佢埋去,一定要由我地帶先可離開冷靜區,姑娘話咁做久而久之佢會明白過中道理 (呢個冷靜法到而家都未試過)
同學仔名字---葉博熙
訂閱: 文章 (Atom)


text:
2007年1月3日 星期三
聖誕台の二食
2007年12月25日
係飯店附近, 有好多小販檔
行過成日都聞到香噴噴嘅味道
第2日龍少終於忍唔住食番碗綜合當歸湯
啖湯真係好好味, 可惜太多肝.... 食剩哂!
食完個小早餐, 跟住就直達中山站嘅肥前屋食鰻魚飯
果度真係好似去咗日本居食屋咁!
一埸黎到我地當然叫了一大一細鰻魚飯啦
佢地仲會送個熱辣辣好飲麵屎湯
大碗有2條鰻魚, 細碗都有一條
好香炭燒味呀
再叫多個清炒肥dudu芽菜, 好味到震半生熟炸生蠔
沿途有座好靚嘅building~
搭咗十幾個站捷運, 我地就到咗充滿日落同香氣嘅淡水喇
一到埗, 龍少就急不及特買咗杯珍珠奶茶
係台灣真係邊度買嘅珠奶都咁好飲
連平時係香港最憎食珍珠嘅龍少都話好味
影完一輪日落之後, 經過一個小販檔
佢地賣即捉即烚即賣墨魚仔
嘩.... 好鮮好好味架, 仲有羔架~~
咁又食咗NT$50!
龍少話十足外星人, 一定要我影俾你地睇--->
行吓食吓逛吓夜市
又係時間去士林食石頭鍋
依間係上次誤打誤撞番黎
不過好多人等架, d食物都唔差
開爐果陣先用大量洋蔥蒜頭炒起個鍋
再炒小量肉類, 之後先加湯
我仲要求佢加多d多d蒜頭, 嘩, 香到冇人有!!
食飽飽之後我地又行吓士林夜市嘅外圍
雖然食到咁飽, 但係就因為要趕尾班車跑餐屎
所以.... 龍少又有宵夜喇
今次係俾人呃嘅: 又冇料又油膩嘅壽司波!!
肥前屋: 中山北路一段121巷13-2號 (捷運中山站)
11:30am-2:30pm, 5:30pm-9pm
全平價石頭火鍋: 士林夜市則 (捷運劍潭站)
訂閱: 張貼留言 (Atom)


text:
好友喺台灣帶咗三樣食嘅手信番嚟畀我,其中一樣係台式鴨舌.鹵得入味辣辣地,正!極品!
台式鴨舌同港式鴨舌最大嘅分別係,前者較大同有多兩條骨肋 (見圖).食台式鴨舌,尤其是食到嗰兩條幼細骨肋,真正會領會到食之無味棄之可惜嘅道理精髓.
話時話,台式鴨舌個賣相好似一隻隻異形咁....
超級公司三文治
大家仲記得我好鍾意自己整嘅四寶之一嘅超級三文治嘛?前排又整過嚟食.不過今次係菜較多 (生菜),烘到燶燶地硬身嘅超級公司三文治.
大量生菜加兩片法國車打芝士再加三數塊火腿,正正!
牛扒
之前又喺超級市場買咗一塊澳洲牛扒,同一盒薯餅,當自己屋企係扒房.差啲想點 o埋蠟燭發姣 tim !
以一般厚度計,用中火將塊牛扒前面後面分別煎佢三到四分鐘左右就 very good 咖嘞!梁巔巔 <--- 好一情聖!強!
勁量巔式北京填鴨
有冇覺得喺外面食嘅北京填鴨成日都唔係幾夠喉,又食得唔夠痛快?!
學我啦!嗱,去茶樓或者燒味舖買隻燒鴨 (燒鵝又得~ 北京填鵝!掂!),配合喺超市買番嚟嘅薄餅同海鮮甜醬,街市買嘅大蔥同紅蘿蔔,自己包嚟食!
最過癮嘅地方係,heeee heeee,用自己個口將啲燒鴨 (or 燒鵝) 咬落嚟嗰 part!好真切夠直接!甚至可以為你妳愛侶用口咬落嚟再加 o埋大蔥,紅蘿蔔條同海鮮甜醬包畀佢食,極度至愛貼心表達!冧!


text:
先旨宣告,這個是正經post
我真係有野想同大家講
等大家唔好盲目追捧呢d所謂既偶像
我家姐一路都在時代廣場一間名牌做sales
間店有好多有錢人同名人幫襯
做了很多年,已經是senior
咁多年黎都好俾心機做,經理亦好like佢
因為收入不錯又隱定,家姐原本諗住同拍拖多年既bf結婚
咁多年黎我家姐好少俾人投訴
而且同好多大客既關係都唔錯
前排阿gem去過我家姐間店幫襯
不過serve佢既不是我家姐,但佢一買就買左好多野
過左個幾星期,佢又再去間店行
上次serve果個Day-off, 咁我家姐就頂上serve佢
開頭已經好有禮貌介紹d新貨俾佢, 仲話俾折頭佢
佢就無乜反應,望一望另一堆客
果堆客係大陸人,三至四個,講野好大聲
阿gem就同我家姐講話可唔可以關左間鋪一陣
等佢揀衫
我家姐同我講,佢公司一向唔俾佢地咁做
驚做壞個頭,除非真係有乜大人物,好多記者好混亂先可以咁做
但佢見到阿gem黑口黑麵,都識做話打電話去問一問老闆
老闆梗係話唔得啦,至多俾多d折頭她
咁阿gem就發老脾,鬧到我家姐一面屁
d說話勁難聽,又話自己買野既錢多過我家姐搵幾年既錢
我家姐都唔敢得罪佢,一味道歉
跟住阿gem就走左人,家姐就同老闆備案
老闆了解左情況就無再追問
過左兩日佢接到老闆電話話收到complaint
話有人投訴佢態度唔好,唔理顧客感受
公司policy一向唔話俾佢地知係邊次事件
我家姐估黎估去都淨係得失過阿gem一人
總之俾老闊話左兩句
又過幾日,阿gem又黎


text:
呢個睡袋喺日本同台灣都有好多媽媽推介為育兒好物,事關佢六重紗嘅層疊設計,經過預縮加工之後,凹凸部分就會自然形成空氣層,透氣性同吸濕性都極佳,凍嘅時候保暖唔怕焗,熱嘅時候又夠通爽同吸汗快,一個睡袋一年四季都啱用,仲要係100%天然日本綿,媽媽可以放心畀小朋日日用,據講仲會越洗越軟同貼身添﹗
睡袋係拍鈕設計,打開全部拍鈕就可以輕輕鬆鬆咁幫小朋友著上身,而且佢個腳仔位係無封實,小朋友仲係BB時可以當睡袋,好似燒腩仔咁大識行識走嘅就可以當背心咁著,唔怕佢哋瞓瞓吓想起身時會跌親,而燒腩仔宜家著緊呢個就係toddler-kids size,可以由2歲著到7歲,超級抵著﹗
除咗睡袋之外,佢哋仲有六重紗多功能蘑菇夾手帕,紗巾都係用六重紗層疊設計來做,吸水易乾質地又夠軟,無論係抹汗定抹口水都very good,配合埋個多功能鴨嘴夾,仲可以當口水肩用﹗
不過燒腩仔已經大個仔,唔需要再用口水肩,所以個多功能鴨咀夾畀艾菲拆開咗來用,而呢日就用咗來做書包仔個安全扣,用夾固定住兩條帶嘅位置,就唔使再怕佢郁來郁去會搞到條帶甩落來,要艾菲keep住幫佢拉返上去咁麻煩啦﹗
10mois Hong Kong-日本Hoppetta六重紗嬰童用品專賣店


text:
2014年11月27日 星期四
K1求學大作戰 ~ Day 1
1/11/2014
由於燒腩仔間學校一直都話無得直升(實情係唔夠位直升),就算直升都一定要轉全日,兼夾艾菲覺得呢間學校好一般,所以今年報K1艾菲要特別認真...根據上一年報N嘅情況,細B報四間得三間有得interview,最終兩間waiting一間PM offer,再加上燒腩仔九月去學校交報名表時間間學校都唔肯入,老師職員撩佢講嘢又十問九唔應,艾菲對佢真係無乜信心,最終好怪獸咁同佢報咗13間學校(一講個總數出來即刻畀米高話囉...),有自己區內嘅學校亦有相對就腳嘅九龍城區學校,絕大部分都係半日班,只有兩間係全日,全部都係有學券同happy school,唔特別催谷燒腩仔係艾菲同米高嘅原則,要做讀書機器真係唔怕將來無機會,何苦咁細個就逼佢令佢失去快樂童年呢...
第一回合:觀塘循道幼稚園 9:30
上年搵幼稚園資料時,呢間學校已經on list係艾菲要報嘅學校之一,因為佢同米高母校藍田循道衛理小學有聯繫,雖然無得直升但大抽奬出意外的話,校長嘅推薦信相信都會有用,而且之前去佢哋open day參觀過,學校環境唔錯燒腩仔都like,交表時亦覺得D老師同staff好有愛心,重點係屋企樓下有小巴直達,唔使十分鐘已經到學校門口,仲快過行去燒腩仔宜家讀緊間學校﹗
呢日一早叫醒燒腩仔食早餐換衫,但大少明顯有D鬧情緒死都唔肯著新買嘅裇衫,好彩艾菲熨定件舊裇衫做後備,換好衫就帶佢坐小巴出發,去到學校門口要排一陣隊先入得,見佢排隊期間都有D失控,入到學校門口仲開始扭唔肯入去,要艾菲出盡法寶先氹到佢行入去,見佢咁嘅狀況艾菲都估係兇多吉少㗎啦﹗
點知佢入到學校見到學校D靚靚嘅擺設即刻好興奮,之後仲好乖咁跟其餘五個family一齊排隊入課室,入到課室係六個小朋友平排坐,小朋友坐前面父母坐後面,一個老師負責in兩個小朋友,每個小朋友面前都有一份玩具,燒腩仔份係佢好鐘意嘅積木,老師先問另一個小朋友問題,但小朋友唔多識答,搞到燒腩仔等咗好耐,起初艾菲都驚佢等得耐會出事,好彩佢又OK喎,仲玩玩吓識得回頭望吓我哋笑.
等咗陣終於到佢,老師先問佢叫咩名,邊個同佢來,燒腩仔居然好開心咁有開金口答,之後叫佢砌積木都有照做,再拎三張實物相出來問佢咩來,其中一張係巴士,隔離個小朋友只係答到車,但燒腩仔就答到巴士,於是老師問佢頭先有無坐巴士來,燒腩仔竟然識同老師講「坐小巴巴來」,呢個答案艾菲係完全估佢唔到,之後老師要燒腩仔砌圖卡,輕易砌到但其中一個係警察燒腩仔唔識答(皆因艾菲無教過佢乜嘢係警察啦),另一個係媽媽佢就答咗女孩子,媽媽又的確係女人喎.
考完小朋友就輪到group in家長啦,主考老師問咗幾條問題要家長搶答,其實艾菲好怕呢D場面,但為咗個仔都要硬住頭皮發表吓偉論,最激氣係坐隔離個米高真係可以唔出聲推艾菲去答囉﹗>.<
答完問題拎埋禮物我哋就走得,燒腩仔有同老師講謝謝同bye bye,表現算係好好好好驚喜,所以離開學校時艾菲都幾有信心,果然不出所料真係有offer,雖然只係PM位,但都叫做有粒定心丸,就算之後interview衰晒都唔怕無書讀先啦﹗
第二回合:德福幼稚園 11:30
上年已經考過佢哋嘅PN位,其實都唔預會成功,再加上感覺佢哋好商業,完全唔係艾菲杯茶,但話晒都係最近屋企嘅一間,學校地方又叫做大,都即管試吓有無機會啦﹗
由於呢日有另一間學校有簡介會,同interview時間撞咗期,所以離開循道後我哋就同米高bye bye,米高去簡介會艾菲就同燒腩仔去interview,去到德福見時間尚早就諗住帶佢去附近公園玩吓輕鬆吓,點知玩咗唔夠五分鐘就發現燒腩仔塊面D紅點開始現返出來,拿拿聲諗辦法想帶佢返入商場涼冷氣,點知燒腩仔點都唔肯就範,拖拖拉拉都搞咗成三個字先走到,見佢開始有D無電失控嘅情況,為免夜長夢多就決定提早帶佢去學校等.
去到學校要先入一間waiting room坐,燒腩仔又係唔肯入去,艾菲已經唔記得點氹佢入去,入到房就搵個角落位畀佢坐(唔想佢見到其他小朋友失控又跟住扭),學校無提供玩具玩要出動私伙車仔,後來有個差唔多大嘅男仔坐埋來,兩個互換咗架車仔玩咗陣,燒腩仔仲因為咁而學識咗咩叫跑車,總算消磨咗等候嘅時間.
夠鐘老師就叫大家排隊入課室interview,課室入面有兩組枱放住幾份玩具,叫小朋友自己揀位坐,燒腩仔原先想揀螺絲模個位來坐,但艾菲見到螺絲模就即刻拉佢走(佢扭嘢未係好叻),之後佢揀咗個類似砌釘板嘅玩具來玩,坐定之後老師就埋來同佢傾偈,問佢咩名同幾多歲都有答,仲送咗個燦爛笑容畀老師,氹到老師都要講句「你好鐘意笑喎」,之後問佢件玩具咩色都答到,但叫佢拎黃色嘅形狀出來,佢唔知點解拎咗紅色,不過再叫佢拎第二個又啱喎.
問咗幾句之後老師就問佢鐘唔鐘意玩煮飯仔,叫艾菲同燒腩仔出去玩煮飯仔,而同一時間隔離位個小朋友都係咁樣畀老師叫咗出去玩煮飯仔,然後負責見我哋嘅老師就去咗考另一個遲到嘅小朋友,出去玩煮飯仔時隔離位個老師都有問燒腩仔問題,但好多時燒腩仔未講個答案出來佢已經行開咗無聽到,後來再多兩個小朋友同家長出來,場面就更加混亂,所以艾菲絕對有理由相信佢哋根本無心收,純粹做樣咁見吓大家.
離開時老師差D連餅都派漏畀燒腩仔,艾菲唯有同燒腩仔企門口位到等老師埋來,叫燒腩仔講謝謝同bye bye先走,佢離開課室時都仲肯同走廊嘅老師打招呼㗎,但一出學校門口就即時發作喪扭,最終入到商場仲摞地堅持唔肯跟艾菲走,就算艾菲帶佢買蛋撻話係奬勵佢,佢都係堅持發難大叫「唔返屋企」, 好彩呢日只係得兩個interview,否則真係可以慳返唔使去見﹗
訂閱: 張貼留言 (Atom)


text:
燒腩仔已經就快23個月大,見佢最近都高咗少少,艾菲一直想佢正式學踩單車,無謂浪費咁大咁靚嘅單車來擺吖﹗於是啱啱過去嘅星期六,襯米高下晝有時間就即刻take action,原先艾菲諗住求其喺樓下平台踩吓就算,點知米高就雄心壯志咁話帶燒腩仔去九龍灣公園個單車公園踩,貪心嘅艾菲一廂情願地以為踩完單車,可以畀燒腩仔去埋隔離遊樂場玩吓都好,所以就好開心咁跟住出發啦﹗
上年差唔多時候我哋都來過呢個單車公園,知道呢到唔多人,亦有兒童及初學者專區,帶燒腩仔來都唔怕會阻到人,而帶佢來呢到嘅另一個好處係,多D小朋友一齊踩有氣氛之餘,等佢可以觀察吓D哥哥姐姐點踩,從中領悟吓對腳點郁先啱.
老實講,艾菲同米高都已經唔記得自己想當日係點樣學識踩單車,只係識教燒腩仔邊個腳踏高就踩落去,兩隻腳要好似行路咁輪流郁,再加用手幫佢隻腳郁等佢感受吓道力,但呢D咁抽像嘅理論燒腩仔又點會明吖,佢識得將兩隻腳放喺腳踏上面已經好叻,要佢用啱力踩落去仍然係好有難度囉.
後尾米高都試吓將燒腩仔推上斜,然後叫佢自己用力踩落斜,可能因為落斜真係容易D發力啦,佢好似開始領悟到點踩咁,識得將個人烏向前同用力un,踩到好似想poo poo咁嘅樣,終於成功畀佢un到........半大步﹗﹗﹗﹗(啪啪啪啪...掌聲鼓勵﹗)
由於呢幾日嘅天氣實在太好,艾菲呢個啦啦隊隊長企咗成個鐘之後已經唔多頂唔住,見時間都差唔多,亦從來無諗過燒腩仔會一次就學識,所以話咁快就收隊走人留返下次再試過,至於原先以為會去嘅遊樂場呢,就當然因為大家都已經無晒電而去唔成啦﹗hehe...


text:
而且好順手帶埋佢地返屋企 哈哈
唉~如果佢個SET可以有埋果療系列既碎粉就更好XD
從左至右咁介紹一下先~
果療精華啫喱 - 56 light bronze
果療水亮粉底 - 54
果療水亮修正液 - 53 dark raidance
礦晶透蜜粉餅 - 04 beige medium
烘焙胭脂 - 16 rose coup de foudre
共5樣野盛惠各位599大元♥
再黎多張今日影既合照xd
另外再睇睇同之前先
近日MISSTOM得了感冒 令到鼻頭紅紅同甩曬皮
連粉都上唔到 好唔開心 唯有日日敷MASK
同埋希望快D好返-3-
大家可以睇到有D印同下巴有豆豆 仲有個黑眼圈
另外仲有一樣致命因素 毛孔超粗大
大體咁介紹完之後 要一件件拆開黎講返
各位sis不好意思 忘記了影中間的試用相
只影了素顏及全部用完之得既相 有時間的話我會放返上黎-3-
我地一件一件咁順返用既次序黎講啦
首先係base : 果療精華啫喱 - 56 light bronze
同大家講返先 MISSTOM建議大家可以買比膚色深一度或相同的顏色
因為本身佢依個BASE都比較偏深
加上佢遮遐度高 買深一度可以遮埋豆豆,印,斑,黑眼圈等等等等
好 講返佢個質地先
係佢個名都講左啦 係啫喱 不過我個人覺得係比較膏狀既啫喱
而係遮遐方面都不錯 只要薄薄塗上一層 已經遐左大半黑眼圈
但至緊要揀返深一度~~!
之後到粉底液
如果係BASE方面揀左深一度的話 粉底方面大家可以揀返淺一度
佢比我想像中稀 但遮遐唔會因為稀而唔好
反而不單止可以推到好薄 仲有一定既遮遐
加上果味清新 好正:D
concealar
佢分三隻色 我已經用最深地都覺得白左DD 哈哈
佢比較杰身 但都好易推到好薄
遮毛孔方面都得幾好 但易zip入毛孔 要用多小小力水推
保濕不錯 我喜歡HAHA
蜜粉
個人而言會喜歡粉狀碎粉多D
因為粉狀控油方面做得好D
Bourjois依隻係控油方面比我用開既Chottxxx差小小
較易浮粉 但都KEEP到4-5小時 算係咁:D
附送一個粉撲 但我用開掃 唔使嚕~
Blush***
唔使點介紹 大家都知Bourjois Blush好用
我買既係16 色係粉紅偏橙
比我之前用既34易上色
用曬之後:
依個係上左底妝~~
化曬成個妝+16號胭脂
另外想問下有冇SIS對MATBELLINE支BB base有興趣?
因為MISSTOM買左支返屋企用左一次之後太白冇再用
冇記錯係2號色 仲之深色個支
如果有SIS想要留個字 我會搵你
因為用一次放係度好浪費 不如送比有心人
我只係用過一次 加上冇掂過個擠咀 好乾淨 放心:)


text:
(26-nov-2010 fri )Yohoho Happy Friday 喇 所以就去椰林閣 hea 住黎食早餐 仲有卡位坐 真係好 relax 咁呀 但係坐坐下有陣 "up" 味 諗住轉位 點知都係 "up" 味 如果唔係飲咗啖咖啡先發現 我就走架喇 好難頂呀 ~
呢朝無咁忙喇 但搞 d 搞 lu 都差唔多 lunch time 尋晚去媽咪屋企食飯 所以順便帶埋 lunch box 又可以慳番一餐 ~
無嘢做就諗下今晚煮乜啦 不過其實諗唔諗都一樣 煮黎煮去咪又係果 d 噢 ~
是日晚餐 - 鰻魚汁炒日本蟹餅 + 大眼雞 + 蒜蓉炒豆苗鰻魚汁炒日本蟹餅 - 比我就咁煎呢 一係燶 一係就唔香咁 所以我加埋鰻魚汁一齊炒 又好似一樣新餸咁 唔錯丫 最緊要個腦識急轉彎 嘩哈哈 ~
大眼雞 - 媽咪比我架 好大條呀 我好鍾意食大眼雞架 但煲湯果 d 就食唔到喇 因為好細條好多骨呢 ~
蒜蓉炒豆苗 - 今次係第 2 次整 記得第一次整得唔好食 所以唔敢整 但依家覺得自己都應該會整得幾好味 所以就整喇 同埋我真係好鍾意食豆苗 如果整得好 咁多過選擇嘛 ~ 今晚食完飯就要好快咁熨衫加拖地 因為里奧大人話今晚唔駛做公司嘢 可以陪我睇戲喎 揀咗之前錄咗嘅 "禮儀師" 估唔到都幾好睇 同埋最尾好感人 喊到我呢 最驚臨瞓前喊架 第朝對眼會好腫呢 ~


text:
( 16-may-2010 sun )
今朝 9 點半同里奧大人一齊自然醒咗 lu 所以去食早餐 早 d 食 早 d 去跑步仲好 ~
里奧大人突然好想食炸兩 所以去熟食中心睇下 見到魚蛋麵居然未收檔 所以即去食啦 平時兩點已經賣哂架喇 感恩 ~
番到屋企各自為政 見到佢背影都憎呀 所以去廚房煲湯 大大力冚煲蓋 睇煲蓋嘈定我嘈 哼 ~
雖然我好掹 但呢 佢個人格係咁無手尾 都幾難會改 倒不如我改啦 就係唔會再執佢手尾 佢鍾意開燈唔熄燈 開冷氣唔關門 飲完 d 杯唔洗 d 嘢周圍放 我唔出聲話啦 電費比多 d 冷氣開大 d 大小強多 d 唔見嘢多 d 我無問題架 我做嘢不嬲好有手尾 到時搵唔到嘢 千其千其咪搵我就得喇 心淡喇 ~
是日晚餐 - 什豆肉碎炒飯 + 南瓜粟米栗子紅蘿蔔豬展湯 + 香煎鯰魚柳
香煎鯰魚柳 - 用胡椒粉 & 蒜鹽醃咗一個鐘 味道唔錯 最緊要唔好腥就得喇 ~
什豆肉碎炒飯 - 個飯晏晝先煲架咋 諗住自己帶什豆腸仔炒飯做 lunch box 不過突然諗起有豬展 所以即刻切絲黎整炒飯 好過浪費 d 豬展 因為我唔食呢 ~
南瓜粟米栗子紅蘿蔔豬展湯 - 好想飲呢個湯 所以煲喇 超甜呀 ~
今日又買咗大樹菠蘿 但好淺色 不過都幾好味 同埋幾爽口 唔錯呢 ~


text:
( 6-nov-2010 sat )
每月一 OFF 真係令人好振奮呢 今朝 10 點有電話響 原來係晴晴打黎話一齊食早餐 佢同媽咪睇完醫生就話約我地食早餐喎 又幾乖噃 之後上黎屋企坐 傾下計 ~
傾開依家 d 年青人唔鍾意 d 父母打黎問喺邊 幾時番咁 覺得好老土 但我又唔覺架喎 可能我由細到大都有交帶 同埋出黎做嘢之後 媽咪都會早午晚打電話比我 佢唔打比我呢 我到時到侯就會心掛掛 就會打比佢 就算依家結咗婚都係咁 我有時 OFF 或者假期遲咗 d 打比媽咪 佢會以為我唔舒服 點解瞓咁晏架 ~
時代唔同 真係諗嘅嘢都唔同 有父母關心都不知幾好啦 唔珍惜之餘仲覺得煩厭 咁樣真係唔得囉 ~
諗住去買餸 點知媽咪話 12 點幾街市好多都休息 無乜嘢買 咁我就打道回府啦 落雨濕濕都唔想周圍行呀 喺屋企整下嘢好過 ~
做完家務都差唔多 2 點半 係時候食 tea 喇 又係大快活 唔知幾時會食厭呢 ~
食完 tea 就自己去買餸 lu 見里奧大人咳 所以買埋雪梨同蘋果 番到屋企即煲雪梨蘋果川貝茶 n 年無煲 覺得好鬼滋潤咁呀
時間過得真係快 郁兩郁就到煮飯時間喇 ~
是日懶餐 - 洋蔥豬扒 + 蕃茄薯仔魚湯
洋蔥豬扒 - 其實係茄汁豬扒 不過今次落重咗豉油 所以比較鹹 唉 ~
蕃茄薯仔魚湯 - 今次買 $10/5 條細嘅大眼雞 因為我唔捨得買 $28/2 條大嘅大眼雞呀 好在味道都一樣咁清甜啫 ~


text:
蒸多寶魚 加埋蝦乾同白飯魚一齊蒸
炸乳鴿 ( 外賣 )
白切雞 ( 外賣 )
炒菠菜
青紅蘿蔔無花果豬筒骨湯 - 今次我叫媽咪問家姐工人點煲呀 終於有正常嘅味道啦 勁開心 哈
( 7-MAR-2014 FRI )
終於 happy friday 喇 如果聽日 off 就好啦 ~
今朝食魚柳包 咁我要大火嘛 點知出黎嘅係燶嘅 黑色喎 點食呀 之後我聽到佢同師傅 d 對話 仲好叫我教佢點大火 唔係呀嘛 咁我話要正常算喇 之後阿姐話呢 d 包係唔知咩咩 所以好難大火 咁個師傅係咪一早就應該同我講唔可以大火 咁咪唔駛搞咁多嘢囉 我點知妳點整個包喎 ~
菇場忙咗陣呀 忙到 11 點 好似好快就 lunch 咁 唔錯唔錯 ~
Lunch 出去食牛腩河 之後再行陣就番菇場 lu ~
里奧大人唔駛上大陸 不過我都會番媽咪屋企食飯 同埋月頭最緊要番媽咪屋企食飯添呀 因為要比家用媽咪嘛 唔想成日心掛掛 ~
家姐又係 7 點番到屋企 佢同事去完北歐旅行 比咗 d 手信我添呀 勁開心 哈哈 有得食 ~
之前已經想試辣椒朱古力架喇 估唔到終於有得試
家姐最鍾意食 Panash 嘅 丹麥酥 所以間唔中都買比佢 氹佢開心 哈
依家去媽咪屋企 除咗拎湯走之外 仲會拎埋生果 因為媽咪話 d 生果靚就會買埋我同家姐果份 所以我次次番到屋企 個膀頭都好痛呢 ~
差唔多 8 點 15 分就走喇 又比我喺巴士站見到家姐 家姐上次幾勁呀 佢一見我打比佢 佢即刻望住我個方向先聽電話 如果唔係就見唔到我架喇 今次就咁啱有人落車 我好開心咁叫家姐家姐 佢先知 人地唔知以為我痴線 哈哈 ~
番到屋企即開機洗衫 之後就沖涼 里奧大人差唔多 9 點半先番到屋企呀 慘 ~
睇完心計就瞓 lu 呢排天氣凍凍地 差唔多 11 點就會好眼瞓咁呢 ~


text:
一口帆立貝壽司 x 2
金三文魚壽司
珍珠廣島蠔壽司 / 三文魚籽軍艦
翡翠榴槤杯 @ 金滿堂甜品
( 25-sep-2012 tue )
天陰陰 不過涼涼地好舒服呀 最緊要最緊要係唔好落雨就得架喇 ~
今朝搭遲一班 van 仔 加埋係阿伯楂車再兜入村 所以感覺好慢咁 但其實車程都係 15 分鐘 ~
食麵餐 超級勁飽 ~
菇場忙呀 差唔多 11 點半先忙完 抖陣又 lunch 不過未餓 1 點先食 食埋最後 4 塊排包 真係好驚 可能我真係唔太鍾意食包啦 ~
放工即走 lu 依家都係搭 van 仔番屋企 但依家同車有個男人同女人講嘢超勁大聲 我坐佢地前兩行 都比佢地嘈到頭都痛 下次都係坐佢地後面好 d 喇 都唔明點解 d 人講嘢要咁鬼大聲 超級勁討厭 ~
今晚約埋家姐一齊去板長 咁我都番屋企等 家姐話 7 點 45 分左右到 所以我 7 點半就落樓 里奧大人就 8 點左右到 時間啱啱好 ~
家姐朋友焗嘅 Angry Bird 月餅
乳豬仔
迷利月餅
食完再去食甜品 之後家姐上黎屋企坐陣 拎埋芝士同海鮮脆就走 lu ~
里奧大人做公司嘢 我就用 Ipad 睇 Youtube 睇番以前嘅 Funny Videos 超勁好笑 所以睇到 12 點幾 之後里奧大人先沖涼 我都入房瞓喇 12 點幾對我黎講係好夜架喇 ~


text:
煎釀三寶 ($20/9件) - 我好想食 但驚里奧大人又特登陪我食 估唔到佢今次話食 呵呵
( 7-AUG-2016 SUN )
今朝 9 點半起身 沖埋涼就即落樓食早餐 其實唔餓 但我最衰一定要飲街嘅咖啡先精神 所以要出去食早餐 同埋朝早好多人 費事坐兩個位只食一份早餐 如果唔係 share 一份早餐食就啱啱好呢 ~
食完又番屋企抖陣 今日有事奉 所以我要早 d 出門口呢 ~
咁見到媽咪街坊呀嬸 佢話唔見媽咪幾個月 問媽咪有無嘢 我話媽咪走咗喇 之後我又爆喊啦 估唔到呀嬸都喊 我又無拎紙巾 呀嬸仲幫我抹眼淚添呀 呢下好感動 好有親人嘅感覺 ~
佢話我地對佢同呀伯好好 成日買衫比呀伯 其實我都唔記得呢 d 事 lu 但就好記得 我地食完早餐 次次都等埋呀伯黎 比朱朱佢抱 等佢抱完先走呢 呀伯次次見到朱朱都好開心架 同埋我地將朱朱比呀伯抱呢 朱朱唔會 fing 手 fing 腳唔制咁架 好乖架 ~
其實我番親教會都見到呀嬸嘅 但唔同位置坐呢 而呢幾個月我番到教會 我都會避開佢視線範圍 就係驚佢問媽咪 d 嘢囉 我一定會喊嘛 ~
今日講道 正正就係我想知嘅嘢 媽咪走咗 我曾經喺苦難當中有疑惑 點解神要帶走媽咪 其實我唔應該咁諗 我唔應該用自己諗法黎到諗上帝所做嘅嘢 因為上帝有佢嘅旨意 我地係唔會明嘅 但我真係覺得自己祈禱之後係得平安 得力量呢 ~
崇拜完就番屋企 諗住執衫 拎哂出黎又唔想執 同埋唔知係咪喊完 所以個人好攰咁呀 ~
2 點幾仲無啦啦好餓 所以即去食 tea 之後就即番屋企執衫喇 ~
執到差唔多 5 點就搞掂 咁灘喺梳化抖下啦 終於瞓到 5 點 45 分 好在醒咋 唔係夜晚瞓唔到就慘咯 ~
好想食麻辣 但食到真係好飽 所以到我開始有 d 驚喇 哈哈 ~
食完番屋企抖陣 8 點幾就出去徑步 徑半個鐘就走喇 條街好焗熱 ~
番到屋企即沖涼 睇埋歡樂頌都 11 點半 要瞓喇 ~


text:
( 11-mar-2010 thu )
依家里奧大人會早我 20 分鐘起身 所以實會聽到佢鬧鐘響先 呢晚瞓得又唔多好 佢個鬧鐘 d 音樂又比例大聲 嚇一嚇 嚇到有 d 頭痛 所以醒咗都瞓唔番 lu ~
唔想行咁遠 所以喺菇場樓下食早餐算喇 ~
晏晝食 lunch box 呀 就咁帶蕃茄肉絲 + 炒粒粒 無飯架 可能太多蕃茄汁 好鬼酸呀 食完有 d 胃痛 撞鬼 ~
呢日真係無啦啦好唔舒服 成個人唔知點咁 想煮飯都真係有心無力咯 不過唔煮又好衰咁 所以就同自己講 如果去到超市見到靚嘅燒鴨就煮火鴨絲炆米 但如果唔靚就唔煮 呵呵呵 d 燒鴨真係唔靚喎 無乜肉嘅 唔通買2 pack 咩 買 2 pack 要 $5x 咁出去食好過啦 仲唔駛又煮又洗 水費都慳番啊 ~
最後同里奧大人去食酸辣米線 呢間本來要 Black List 佢架 不過今次要中辣都好辣 但里奧大人嘅小辣又無乜味喎 所以第時我會叫中辣 雖然對我黎講都算辣 但係食酸辣米線唔辣唔過癮呀 ~
自從新年買咗 d 花喺屋企之後 里奧大人就話間屋多咗好多生氣 生活和諧好多 心情都靚 d 所以依家都定時定候買 d 花 今次買咗隻唔知乜花 不過就好香囉 ~


text:
( 22-oct-2009 thu )
今朝食飽 d 因為 lunch hour 要去修眉 唔想一路修一路個肚打鼓呀
話咁快就星期四 呢幾年 d 時間過得真係好快咁 唔知點解
lunch time 走去修眉 因為唔想放工先去 趕住煮飯嘛 我好怕修眉架 次次都痛到標眼水 佢仲叫我晝眉 我條眉都唔係淺色丫 我話唔駛喇 心諗 我夾起前面頭髮家嘛 面色又唔係紅潤 又唔查唇膏 無啦啦一對眉毛咁黑色 好肉酸啫 咪搞我
修完眉都未餓 所以喺超市行陣再買嘢番菇場食 今次呢個蕃茄吞拿魚 pizza 好味喎 d 餡又多 個包又脆卜卜 不過原來食完好漏囉
呢排天氣好清涼 所以番屋企煮飯都煮得好舒服呢 最怕煮完立痴痴 但又唔可以沖涼住 好難頂呀
是日懶餐 - 焗咖哩雞翼 + 豉油皇炒飯 + 芥蘭
焗咖哩雞翼 - 有焗爐真係方便 焗出黎又無咁油 正呀
豉油皇炒飯 - 今次多油咗 d 里奧大人問係咪炒糯米飯 睇睇下又幾似 不過我個心好驚 因為佢記得我買咗包糯米 咁即係一定要煮啦 唔係又鬧買完又唔煮 淨係識得買咁 煩呀
芥蘭 - 亞姐話 6 點半前買 8 蚊斤 依家就 8 蚊兩斤 所以好抵喎 想要我買兩斤 但我食唔哂嘛 之後又未必會煮飯 所以一斤算喇


text:
廣島蠔
美國肥牛
沙爹湯底
蘋果沙冰
醬料區
飲品區
( 26-jan-2012 thu )
嘩 尋晚里奧大人同朋友傾計傾到 1 點 45分 真係丫 搞到我都瞓得唔好添 ~
今朝又凍喎 真係超唔想起身囉 ~
唔知菇場附近 d 茶餐廳有無開 所以就食麥當勞喇 咁啱 8 卦又話黎 都好丫 傾下計先番工都唔錯 ~
番到菇場完全感受唔到新年嘅熱鬧氣氛 9 點幾已經靜英英 阿 head 同老闆又無番工 所以呢朝真係上網過日晨 ~
差唔多 11 點幾就拜食食乳豬 12 點幾就聽到話食完開年飯就收工 超級振奮呀 ~
開年飯又係飲茶 飲到差唔多 2 點幾 之後我喺屋企附近 join 埋里奧大人去灣仔攞 cert. 初四真係唔多食店開舖 好感恩雲桂米有開 咁就即入去食啦 ~
醬拌皮蛋 - 想食小食嘛 所以咪叫黎食囉 一望個樣好肉酸呀 同埋原來係麻辣醬汁 好鬼辣囉 d 皮蛋唔好食 唉
豬腩肉小鍋米線 ( 中辣 ) - 里奧大人話好辣 咁唯有我幫佢包尾啦 同埋我覺得唔辣 因為醬拌皮蛋好鬼辣囉
奶醬多 - 因為里奧大人話太辣 要食番 d 甜嘢中和番
食完再去 Time Square 嘅 Log-On 買電話套 再行陣 Sogo 就走喇 要避開放工人潮出番九龍 ~
差唔多 6 點就去德福稻香打邊爐 嘩 一入到去坐陣就已經差唔多 full 哂 真係好多人打邊爐咁喎 ~
食到超級飽 所以必須要行陣商場散散步 番到屋企即沖涼就 hea 住等瞓覺喇 ~


text:
我一向覺得西人講嘅嘢都唔係多可信,不過上面嘅名言就真係唔到你唔信,因為啱啱就有嗰咁嘅真人騷.弊嘞,又講錯嘢添,開騷嗰個都唔係人,又點叫得做真人騷呢!其實我係講緊淫棍蔥,就算佢唔係死物或者植物,極其量都只可以係一隻鴨,點都唔講唔上係人!
淫棍蔥簡直係貪錢貪到癲咗,滾咗老甜甜廿幾億,本來下半世打跛腳都唔使憂,但係佢竟然大貪到想謀埋人地成副家產.最近佢單爭產官司終極敗訴,睇嚟好快會被起訴偽造遺矚.我都批死佢要入冊架啦,真係大快人心.本來佢應該洗乾淨個八月十五,做定啲通櫃嘅心理同生理準備,點知條友居然黐線到上電台嘅烽煙節目接受訪問,企圖爭取輿論支持.都話人蠢冇藥醫架啦,結果咪俾啲聽眾鬧到狗血淋頭囉,仲封埋做面懵膏代言人添.
條友都算懵到上心口喇,唔通佢真係以為大話講咗一百次就會變成真理?可能佢已經自我催眠咗,根本就唔覺得自己講緊大話,但係我地呢啲睇熱鬧嘅觀眾又點會受佢呢套呢.佢話自己唔貪錢,係真心鍾意老甜甜喎,真係揾鬼信咩.如果條友係對老甜甜真心,就唔會爆晒佢地啲不倫嘢出嚟啦.連老甜甜條姨媽底褲都要留番嚟做愛的證據,話佢唔係早有預謀就打死都唔信囉.如果佢真係懷念老甜甜,條姨媽底褲就唔應該攞嚟做呈堂證據.咁有紀念價值嘅驅風極品,梗係要留番嚟做私人珍藏啦,得閒攞出嚟索吓都不知幾爽!
雖然佢講大話當食生菜,幾乎乜嘢都係假,但係我傾向相信有一樣係真嘅,就係嗰份遺矚嘞.條友嘥咁多錢打官司,輸咗又上訴再上訴,睇嚟佢真係好有信心.當然啦,咁可以話佢係洗濕咗個頭,點都要頂硬上.不過佢喺單官司開始之前,竟然用咗十幾億買架豪華版嘅空中巴士A350,一定係諗住實食冇黐牙先會咁做啦.不過咁,我又唔係話相信老甜甜自願俾晒成副身家佢.嗰份可能係風水遺矚,亦有可能係老甜甜病到懵咗,根本唔知自己做緊乜.
點都好啦,而家呢個結果絕對係人人最樂意見到嘅.除咗告佢偽造遺矚,仲要追佢稅,等佢破埋產先入冊.就算證明唔到佢收老甜甜嗰廿幾億係風水費,咁係做鴨嘅肉金就一定走唔甩,總之都係要納稅啦.
唔好質疑我點解咁憎條友,我承認我係妒忌.其實阿茂慈善基金贏咗,我都唔會有任何得益.我就係唔抵得條友,以佢咁嘅劣等質素,竟然可以淘到個超級古井.如果佢有蠱天樂咁靚仔,又或者郭褲城咁好身材,我都唔會咁唔順.除非佢證明到自己真係有啲過人之長啦,否則我相信全港男士都會好似我一樣咁憎佢!


text:
點知去到大昌,一睇個價錢牌就即刻嚇到傻咗,以前買開嘅1.5頭車輪鮑,一罐竟然要$928!呢幾年買親車輪鮑,我都會揀大昌,因為一定唔會有假嘢.對上一次買係09年尾,嗰時做緊超筍特價$399.呢個價真係好筍,08年佢地都賣緊$480,而07年喺華潤買過,反而仲貴啲,要$538.見佢咁抵,嗰次就掃清晒佢地鋪頭嘅存貨,買咗五罐.不過幾個月之前已經食晒,所以今年團年要買過.
點知車輪鮑兩年之間竟然貴咗一倍有多,都咪話唔得人驚!莫講話九百幾蚊遠超我嘅負擔能力,加幅亦令人難以接受.所以最後都係買唔落手,轉咗買隻做緊超筍特價嘅蚊型南非湯鮑(飲食行內叫罐頭鮑魚做湯鮑),12頭嘅星嘜鮑,$328一罐.
以湯鮑嚟講,墨西哥嘅車輪鮑當然正,不過南非出品都唔錯,一定唔會差過澳洲貨.反而以乾鮑聞名於世嘅日本,湯鮑就未必都係咁正,不過就賣得好貴.幾年前貪新鮮,喺安記買咗罐日本吉品湯鮑試吓,嗰時都要賣$650.但係食落就一般,肯定及唔上車輪鮑,細隻好多都算嘞,最主要係鮑魚味唔夠濃.
講番隻星嘜鮑,雖然我以前未食過,不過見佢做緊超筍特價,都買咗兩罐試吓.返到屋企將其中一罐連罐煲三粒鐘,一打開就聞到好香嘅鮑魚味,果然冇買錯.咪講笑,即刻連飯都唔煮住,趁大昌仲未收鋪,走去掃埋佢地嗰幾罐存貨.
我超鍾意食鮑魚,一罐湯鮑真係唔多夠喉,所以通常會買多幾隻新鮮南非孔雀鮑一齊炆,效果都相當唔錯.炆鮑魚其實唔算難,只係工序比較多啲.我會先用蒜茸乾蔥薑片爆一爆啲鮑魚,跟住濽酒,再用上湯蠔油老抽冰糖慢火炆兩粒鐘.最後放埋冬菇同海參,再炆多半粒鐘就可以用生粉埋芡,倒落預先準備好用嚟墊底嘅蒜茸炒豆苗就得嘞.
當然啦,我呢啲只係家庭式製作,連街坊酒樓嘅出品都尚且不如.如果我敢話好味,恐怕會俾人恥笑囉.至於鮑魚可以好味成點,我就真係想像唔到嘞.鮑魚要整得好食,唔只要有上乘嘅材料,仲要有出色嘅廚藝.眾所周知,鮑魚之中當然以乾鮑最好.而芸芸鮑魚名廚之中,又以阿一地位最尊崇.聽一個從事金融行業嘅中學同學講,有客曾經請佢去富臨食阿一鮑魚,真係正到無倫,可以稱得上天下之美味.但係價錢亦貴到無倫,要過萬蚊一隻!我都知溏心鮑魚正,有人請就話冇所謂啫,如果要我用個幾月人工食一餐,真係殺咗我好過啦!
唉,有時諗落都覺得好灰,想食到自己鍾意食嘅嘢,其實只係好卑微嘅願望啫,點解會咁難實現嘅呢?溏心乾鮑已經係諗都唔敢諗嘞,而家連湯鮑都貴到食唔起,想唔灰都唔得啦.講真又好唔公平囉,有人買唔起樓,政府就用公帑資助佢地置業.而我呢啲食唔起鮑魚嘅香港公民,點解政府又唔幫吓呢?所以我強烈要求政府推出食者有其鮑計劃,資助我地呢啲窮人食鮑魚,仲要係溏心乾鮑添!可能有人會覺得我無理取鬧,冇鮑魚食都唔使死啫.咁我又反問一句,大家又有冇見過任何人因為買唔起樓而燒炭呢?又可能有人會質疑我太貪心,點解湯鮑都唔肯收貨,一定要政府資助食乾鮑.大家可能仲記得紅灣半島,呢個海景居屋王嘅出現,就係因為社會上有咁嘅觀點:點解窮人唔可以擁有無敵海景居所!而舊年喺一片要求復建居屋聲中,又有某大狀政黨建議政府用幾塊臨海地王起資助房屋.咁我要求政府資助食乾鮑,究竟算唔算太大貪,大家自己判斷啦!
冬菇海參炆鮑魚(星嘜鮑&孔雀鮑)
星嘜鮑
星嘜鮑
冬菇海參炆鮑魚(車輪鮑&孔雀鮑)
車輪鮑
車輪鮑
孔雀鮑
孔雀鮑
吉品湯鮑


text:
題材暴走,非關澳洲留學生食啲乜既 part5 天崖海角的香港之光 --二世祖與窮秀才的飲食對談(二)
水,由古月黃邪合吹,文,由黃邪執筆而成
黃﹕
噤我呢邊,最威力無邊噤去衝擊鬼佬嘅就一定係豆鼔啦,真係所向披靡.因為你知啦,澳洲人酗酒嘅情況好嚴重㗎,長年飲用烈酒嘅人味覺一定會退化㗎,所以佢地嘅飲食偏重口味.然後豆鼔,鬼佬稱作black bean,隻味係好濃烈㗎,特別係我地用蒜頭同豆鼔一齊打溶打碎佢用黎做鼓椒炒牛肉,果種香味對佢地嘅刺激,真係另人食指大動㗎.
噤耐以來,不論係日韓台印越定係鬼佬,無一個食過係唔上癮㗎,根本係人擋殺人,佛擋殺佛.連好多幾年無見嘅鬼仔朋友係facebook頃起計,都第一件事係度吵住話,衰仔幾時過黎炒個black bean beef 比我食啊!仲有我最後做果間高檔西餐嘅總廚,亦都係成日聽講豆鼓,但又未試過,亦都係某一個下午特登約我返廚房炒個鼔椒牛比佢試㗎.
古﹕
呢個我不得不認同,蒜蓉豆鼔的確係我地領南文化嘅精髓.而跟隨其後嘅,我諗就係蒜蓉辣椒啦.試過用蒜蓉辣椒黎炒茄子,本來之後仲要放其他野,但係就有鬼仔問「咦喂隻味噤鬼大排檔嘅?」
黃﹕
蒜蓉辣椒呢,就好睇人啦,因為唔係隻隻鬼都食得辣啊.只有果D重度嘅 Asian food Fan 先會中意囉.
古﹕
我諗可能亦因為東岸亞洲化嘅程度比較高啦,所以好多鬼都見過世面嘅啦,對我地嘅食物己經大概有個概念,佢只係唔知具體點整者,所以會調番轉頭走埋黎問我「喂,你識唔識整燒腩啊?」 之類㗎.
黃﹕
岩啊,當年我係間country pub 嘅廚房入邊做野時同D 廚頃起先知,其實好多澳洲嘅廚年輕時都有到亞洲修行過㗎,所以佢地隨手都可以炒到兩味亞洲餸㗎.
古﹕
噤多少係多得Neil Perry啦,呢位人兄我會稱之為上一代嘅澳洲廚神,佢大約係九十年代活躍至今,名下有三間得獎餐廳嘅佢係響澳洲第一個用正統西菜嘅技術去重新了解同構成以中國菜為主嘅各種亞洲味道,並且將佢推銷俾澳洲嘅上流白人精英層嘅,從此亞洲菜響澳洲就唔再只係平價食物,又或門庭幽深,班白人精英不得其門而入嘅私人俱樂部啦.
黃﹕
係啊,我係果度做果陣,逢星期一我就同總廚一人整一度中菜,係度互相挑機㗎,佢整嘅炒飯,薑蔥牛都似模似樣㗎.當然,我整嘅咕嚕肉,港式碗仔翅都唔失禮,而且係shock 到佢㗎.
成件事係點嘅呢﹖噤就先由個咕嚕肉嘅汁講起啦,原來佢都好中意食咕嚕肉㗎,但就一直唔知道個紅紅地色嘅甜酸醬點較出黎嘅.直到見到我落茄汁去較色較味,佢先O左嘴,跟手愰然大悟.然後屌左出黎,啊頂,原來係茄汁喎,估你唔到囉.跟手成晚就係度一面騎騎騎噤傻笑,一面鬼食泥噤話「oh~tomato sauce, fucking tricky Chinese, hahahaha」.
然後呢,某個星期一我就整左個我自己改良左嘅港式碗仔翅,同佢地介紹係「HongKong Style Hot and Spicy Soup」大廚食完之後贊不絶口﹕「Fuck,this is the best soup in my life」,跟手一於唔客氣,成煲捧左去,作為當日廚師推介,即刻print 埋MENU,改名做「Hong Kong Special」sell 埋比D客.
要知道,果個係一個幾乎係與世隔絶嘅山卡啦鎮仔,最近嘅city離我地二百幾公里,全鎮百幾人無啦啦係唔會走出去㗎,亦都因為噤,呢次係歷史性地第一次港式食品引入個鎮入邊,真係為港爭光㗎.
再之後呢,就到我比人shock啦,shock 咩呢﹖鬼食蛇.話說果日下午,阿二廚喪爺(Shawn 澳洲人) 就神神化化噤托左盒野入黎撩我﹕
喪爺﹕「喂,衰仔,正野啊喂」,
我﹕「咩黎㗎﹖」
喪爺﹕「蛇羹囉~ 」
我﹕「囧!!!!!!你敢食蛇﹖」
喪爺﹕「食,噤鬼正,點會唔食啊.」
哇~~~鬼佬食蛇啊,果下真係當堂震驚左五十幾億地球人啊~~~ 噤原來呢,一方面,佢後生時到過中國嘅四川做過兩年野,見識過華人食蛇嘅啦,所以心中有數.然後呢,佢老婆又係廣州人黎嘅.噤剛好果日,佢地開車返屋企時,剛好碾死左條大大條嘅tiger snake,即係澳洲最毒嘅其中一種大蛇.
佢老婆即刻提佢,正野黎㗎,有食神啦,跟手執左佢返去劏左佢,就煲左果個鎮創鎮百年黎第一煲蛇羹啦.結果喪爺一食上癮,從此苦海無邊,回頭無岸,成日得閒無事就撩我陪佢去捉蛇啦~~
古﹕
我諗呢個除左佢老婆係廣州人以及佢去過四川之外,可能仲關澳洲果種tucker bush 文化事嘅.講緊嘅係,果D響沙漠地帶生活嘅白人,佢地自有一套無畏無懼嘅飲食習慣,有好多澳洲獨有嘅食材就係依班人發掘出黎嘅.而想當然耳,響沙漠捉到乜都要食嘅啦,食蛇有幾奇.
黃﹕
係,你講嘅係Burshman 啊嘛,係澳洲作為英國殖民地初開埠嘅時候,果班扮演住拓荒者身份嘅Burshman,係叢林沙漠入邊生活,係被視作為澳洲立國嘅國家英雄之一㗎,之後未形成一種浪漫化左嘅生活方式囉.讀澳洲史時作為National Story嘅一部分先生有同我地講過㗎.
(未完待續)


text:
食完早餐我地就會離開去 Munich (慕尼黑),原本都係 Karin 車我地去火車站,可惜今日佢兩公婆要去慶祝佢一位朋友既媽咪九十歲生日,而呢位老人家住既地方又離呢到要幾個鐘車程,所以佢地今朝就要晨早出發,然後再趕返嚟接今晚到既客人,所以唔能夠車我地去火車站.無辦法啦!難得老人家大生日,於是我地就跟住佢教既方法行去火車站,都唔近架!要行成半個鐘頭先到,事關我地要推住個大喼,好難行得快!
今日另一個挑戰,就係要喺 4 分鐘之內轉車,嗰日由 Wurzburg 嚟既時候我地都係要喺呢個站轉車,不過轉車時間多 D,但今日其中一次轉車時間只有 4 分鐘,又要叻住個大喼,所以真係有 D 緊張兼夾擔心.一路睇住個鐘,個心就一路卜卜跳,希望架車準時開出.點之有條茂李等到要開車時,先施施然走到售票機買火車票,個司機又好人,竟然等埋佢喎!卒之架車遲左成 1 分鐘先開車,我地個心當堂跳左出嚟!架車差唔多到站時,已經企定定喺個車門到,準備一開門走即跳落車.車門一開,我個 Friend 已經叻住佢個大喼一支箭咁標左去,衰野咁鬼快既,平時佢係行喺我後面架喎!我個 Friend 好快咁衝左落樓梯,穿過隧道,再上翻樓梯,好快咁就由 5 號月台走到 3 號月台,我見佢個樣超攪笑,未上 3 號月台時,我已經忍唔住係咁笑,連行喺我後面既鬼佬都忍唔住係咁笑,好在去 Munich 既列車都遲左重未到,咁我就笑住慢慢搬住個大喼上樓梯,最後我地睇翻隻錶,發覺我個 Friend 只係用左 1 分鐘就轉車成功,勁呀!
呢程火車我地就買左張 Bayern Ticket (Euro 29),大約要坐 2 個鐘頭 48 分鐘先到 Munich,中間要轉兩次車.一到 Munich 就發現落緊雨,好在酒店離火車只有大約 3 條街,先去 Check-in 放低行李,跟住就即刻去食 Lunch,事關都差唔多兩點幾囉!
Lunch at Holfbrauhaus,呢間餐廳係巴伐利亞宮廷啤酒釀造所既直營啤酒場,建於 16 世紀,所以相當古老,聽聞希特拉就曾經喺呢到召開過集會.裏面好大,剩係個大廳已經可以容納 3,500 人.
入到去係自己搵位,事關超多人,D Waiters 根本唔得閑理你.佢 D 枱全部都好長,所以一定要同人搭枱,除非你地一大鵬人去啦!Serve 我地張枱既 Waiter 只係隨意放低左個德文 Menu 就走開左,我地根本睇唔明,好在坐喺我地隔離既一位英國人識德文,佢好好人咁解釋比我地知.最後成功 Order 左 (1) Radler (Beer + Lemonade):(2) Hofbrau Original (Beer);(3) Breze (Brezel); (4) Knusprig Gebratene Schweinshaxn (咸豬手);(5) Zwei Stuck Original Munchner WeiBwurste (White Sausage),全部都係慕尼黑既 Signature Dishes,但係我覺得個豬手香港既餐廳整得好味好多,埋單合共 Euro 25.
食完出嚟都重係落緊雨,真係掃興啦!
St. Michaels Kirche (聖米迦勒教堂),一座建於 1597 年既文藝復興式天主教堂,外面正在維修,而裏面就有好多人喺到做彌撒.
Neues Rathaus (新市政廳),位於瑪利恩廣場上,1867 - 1909 年以新哥德樣式建造,正面裝飾有巴伐利亞國王以及寓言,傳說既英雄,聖人等既雕像.
瑪利恩廣場一帶好熱鬧,有好多餐廳同舖頭,不過今日係假期,所以好多舖頭都無開門.我地行行下又發現嗰日係 Wurzburg 有既 Hesse 朱古力舖,由於試食過我個 Friend 包朱古力,覺得好唔错,所以決定入去幫趁,買 D 手信返香港先!
買完原本諗住去 Residenz (皇宮),可惜去到時已經差唔多 5 點鐘,過左參觀既入場時間,惟有聽日先再嚟過,最後去左喺個隔離既 Cuvillies Theatre,Bavarian Ticket 可以免費入場.
我地見 D 雨越落越大,決定返酒店休息.返到去又唔願再出去食 Dinner,事關我地間房係喺 3 樓,間酒店又無 Lift,所以決定今晚食由香港帶過去既杯麵.
住宿:Hotel Eder,資料如下:
地址:Zweigstr. 8, 80336 Munich
網址:www.hotel-eder.de
房價:每晚 Euro 80 (包早餐,免費 Wi-Fi)
評價:房間好細,不過尚算乾淨,離火車站約 3 條街,可惜無 Lift,重要編我地喺 3 樓,所以我地評佢做成個 Trip 最差既酒店)


text:
在一間手機軟件公司工作咗十年,正如一些有工作經驗的Programmers,離開公司之後很不願意再次踏入另一個輪迴,另一個無間道.除非生活所迫(山窮水盡或者鐘意打工),否則點都想試吓自立門戶,接吓job,做個自由嘅freelance programmer,呃,時吓興叫「Freelance Developer」,anyway,點都係一樣.
朋友傳過來Max Chow的「開公司完全手記」(網址
)有興趣可以參考,或者話,如果你打算睇我呢個post就應該先睇咗Max Chow的「開公司完全手記
」
參考其他人嘅做法,大概不外如下:
1. 決定自己公司名
如果係想開間一人有限公司,大概都係想建立個人品牌,咁冇乜可能係去買現成的公司名.如果決定好自己間公司叫咩名,呢個時候有三樣嘢要check:
- 香港嘅商業登記,睇吓有冇人已經用咗你呢個名.
- 香港嘅公司註冊處,一樣係睇吓有冇人已經用咗你個名.
- 全球的domain registrar,睇吓有冇人已經登記咗你個名做domain name.(如果可以買到.com,應該比買個.com.hk好.)
2. 決定公司登記地址
因為查冊係可以查到公司註冊嘅地址,所以街外有好多「Virtual Office」公司俾自己個office地址別人做登記用,佢哋可以代收信,代聽電話,做埋秘書.當然收費就有高有低.
我選咗一間有六七個地點嘅service provider,選咗佢哋中環個地址(居然係七個locations裡第二平).佢哋都有開公司服務,七除八扣之後,最平係千二蚊但要十二個工作天先開到.俾多五舊可以縮到三日.呢千二蚊仲包一套基本box set綠盒.
3. 決定點註冊你間公司
無錯,要洗千幾二千蚊開間公司,未計政府嘅收費(以2014年4月起計,要$3970),到底值唔值呢?如果想平,又得唔得?
而家就講一個又平又快嘅方法,但正唔正就見人見誌.畢竟有人鐘意慳得就慳,有人鐘意請人做晒冇麻煩(見香港開公司完全手記(四):醒目地申請網址 (2)
就知,乜都搵人做唔一定係好),我其實想快啲開咗間公司但又唔想俾咁貴嘅費用,結果俾我問到一個最平嘅方法.
註冊易
政府啲嘢呢,佢叫「註冊易」其實一啲都唔易用,不過呢個係唯一一個俾你以最快速度開立一個公司.
首先,你需要個人電子證書;要個人電子證書,你需要去郵局俾$50一年買一張證書,張電子證書係可以放响你個香港身分証嘅晶片度.咁放咗响身份証又點抄去電腦呢?你需要買一部讀智能身分嘅讀卡機,咁呢部嘢應該响郵局可以買到.最後,你需要一部Windows機,因為只有Windows driver!嘩,今時今日,做Freelance Developer梗係用Mac機啦,呢個世界上有邊個OS可以俾你一次過做晒iOS, Android, web service, Windows嘅 development?咁香港政府唔多支援Mac可以點?
其實,以上嘅工具,費用統統都唔需要俾.需要嘅,係去位於金鐘政府大樓高座13樓嘅公司註冊處,用佢哋部電腦上佢哋個網註冊一個「註冊易帳戶」,然後印咗份確認信,再去櫃台交form,俾個身份証佢核對一下你個身份就okay.半個鐘之後,就可以用呢個account去開公司戶口.
半個鐘搞掂
用註冊易開公司戶口,所有文件都係電子文件,沒有paper,但政府講明,自己印出嚟嘅BR和CI一樣有法律效力,如果你信,又想慳錢慳時間,你可以考慮呢個方案.如果想有政府印俾你嘅,可以自己上金鐘政府大樓高座搞,大概三四日就會寄返啲嘢俾你.如果你都係想有人代為效勞,咁搵出面嘅公司做,費用一千至一萬不等.真係適隨尊便.


text:
話說今日仔仔爸攞衫去洗時,係三樓見到一對男女陪住一隻虎紋貓,咁佢就問對男女係咪佢哋o既貓,對男女就say no,咁就繼續問佢哋點處置隻貓,佢哋又係say no,咁仔仔爸就二話不說就抱咗佢返屋企,仔仔爸話佢好乖,無掙扎,粒聲都無出
後來仔仔爸楂車o黎接我收工,返屋企車程中,仔仔爸都無同我講過隻貓o既事
當我返到屋企,走入厠所見到浴缸放咗個貓籠,仔仔爸至話我知佢抱咗隻貓返屋企,佢話佢真係好乖,個籠都未set 好,佢已經自己走入個籠入面,之後仔仔爸就出門去洗衫,再攞車o黎接我收工
我第一眼見就係佢對眼好大
之後就即刻幫佢沖涼
抺身時都好乖
唔知點解佢呢度無咗一大執毛
吹毛時都好乖
之後帶佢返房
好乖,唔怕人,好溫純
比嘢佢食,佢應該好肚餓,不停咁食,食得好急
後來仔仔爸抱咗Marble仔入o黎見貓貓,其實Marble仔驚咗佢
之後比佢自己休息吓,再之後仔仔爸幫佢剪指甲
唔鍾意,掙扎又兇人
我沖完涼就入房陪佢
後來我返房出post 上facebook,問吓啲貓友佢係仔定女,因為我唔想好似上次執Marble仔咁擺烏龍當咗佢係女
後來貓友全部都話係女仔o黎
Marble仔就入房陪我,個樣好無心機呢,怕多隻貓爭寵嗎,哈哈
慢慢佢仲瞓著咗
我哋食飯前,仔仔爸入房睇佢,佢都一直匿係床底唔出o黎,佢係嬲咗仔仔爸幫佢剪指甲,但我入房佢又會走出o黎
食完飯,天師仔跟仔仔爸入房見貓貓,三貓最想八貓貓就係天師仔,之前已經係房門口等貓,佢入到房想嗅貓貓,但貓貓驚驚,仲兇天師仔
後來仔仔爸請佢食潔齒餅,佢至肯出o黎,又係為食貓一隻
睇佢咁溫純,年紀都應該好細,應該係有人養開,暫時唔同佢改名住,驚佢係走失貓,睇吓有無人貼紙話走失咗貓先
但見佢都偏瘦,面尖尖,似“儍豹”,見佢咁瘦,佢個主人都唔慌對佢好啦
下個星期就係勞工節,勞工節前係貓地遺失高峰期嗎,因為兩年前,又係喺勞工節前執到Marble 仔的


text:
Saturday, August 18, 2012
第七日 - 茵特拉根
8月3日 星期五 晴 - 今日從米蘭到茵特拉根, 過程都好順利 - 我覺得今日係暫時為止最開心同順利的一日! - 去到茵特拉根已經覺得呢度好舒服同埋d人好好 - 尤其係個教煉同埋船上的男人 - 去到已經見到d人玩緊paragliding, 好寄問下魚魚佢都話玩喎 - 真係冇諗到佢甘順攤, 佢都好叻既 - 問下reception 的人, 佢地好耐心甘解釋, 甘我地又好順利甘book左5點出發 - 上山的時候係有專車接送, 風景真係好靚 - 跟住行左一陣, 勍到左, 我都有d驚, 跟住教練叫sabastian, 佢望埋去好cool, 其實好好人, 後尾仲帶路我地去搭巴士 - 佢話我係第一個人去飛既, 我都有d緊張, 魚魚都好驚 - 甘教練話叫我走幾步, 但我都唔駛點走, 甘就飛起左, 真係好勁! - 然後就係進入左適應期, 同教練傾計, 佢原本係美國人, 以前係農夫, 黎讀書讀agri, 跟住黎左做六年教練 - 掛住傾計都冇咩影相, 不過唔緊要, 佢都有幫我地影 - 真係幾緊張, 係個山附近打左幾個圈, 仲同魚魚揮手 -跟住就到左roller coaster, 係急速甘打左五個圈, 真係好驚, 到第五下我真係想叫個教練停, 我係甘大叫 - 然後已經差唔多要到地下, 我就叫教練整多幾竹下roller coaster, 但佢話已經幾低唔得, 不過佢都整多三下 - 到落地啦, 我就好容易甘就企直左 - 跟住就幫魚魚影左相同movie, 佢好驚, 冇玩roller coaster, 哈哈, 佢驚驚個樣都好可愛! - 然後我地就趕去東站諗住坐船, 好好彩我地知道左會有一個dinner + cruise去brienz的trip, 即刻book唔駛唸 - 上到去, 架船的view好正, 我地去左船頭到船頂玩同影相, 飲左champagne - 根住個bbq buffet都好好食, 播d音樂都好正 - 真係好難忙的一日, 可能係今個歐洲trip最好玩的一日, 但都好貴, 要420瑞郎paragliding同要埋隻cd, 跟住去bbq就118 fr幾抵! - i love you interlaken!
Posted by Ivan at 12:39 PM
Subscribe to: Post Comments (Atom)


text:
2011年7月5日星期二
非一般頭髮護理@BLU SPA
自從KEEP住一頭長髮後,對頭髮既護理愈來愈注意,除O左要保持頭髮順滑亮澤之外,髮根同頭皮既健康都十分重要;眼見而家唔少女士有頭髮稀疏,甚至脫髮既問題出現,唔想臨渴先黎掘井,就要立刻去試做個HAIR TREATEMENT為頭髮打打氣先..
位於中環既BLU SPA HAIR REJUVENATION CENTRE,具備專業既髮療師團隊,為每位顧客度身訂製最合適既高效護髮療程...
要訂做合適既療程,首先就要了解每個人既情況同需要,我一直以為自己頭髮都算幾多,不過顧問話原來我髮界睇到已經有少少疏O左,呢個亦都係女士頭髮稀疏最常見既問題...
最恐怖既係頭皮,有冇見到我D髮根全部都有油脂包住?????@_@真係睇見都打冷震呀!!應該係平時用唔合適既洗髮產品所致,而且顧問話正常一個毛囊係有3條頭髮,但我有D已經得番2條,有D係有3條但就有粗有幼,都係因為太污漕影響營養既吸收...
所以就安排我做一個60分鐘既深層營養護髮療程,一方面可以深層清潔,另一方面可以加速血液循環,吸收更多既營養...
第一步就係要去洗頭先,瞓上呢張咁舒服既椅之後,就用BLU SPA HAIR LOSS PREVENTION SHAMPOO幫我進行清潔,因為我個頭皮都幾污漕下,所以顧問同我洗O左好耐,D SHAMPOO係要落完又落,因為要黎溶解我頭皮既殘餘物質...
跟住就用上BLU SPA CHAMOMILE AND BETA CAROTENE HAIR RINSE幫我滋潤番髮尾,就可以去進行療程啦..
間房真係好有歐洲風格,好靚既SPA & SALON,完全同平時去做HAIR TREATMENT既地方唔同..
稍為抹乾頭髮,顧問就同我搽上消炎精華同活細胞營業補充劑,輕輕按摩至吸收..
再用上重點推介呢枝"磁叉",BLU SPA係全港首間將"磁叉"應用於頭髮上既SALON,集按摩同通淋巴功效於一身,因為要血氣疏通,血液同養份先可以帶到髮根,而頭部係十分少活動到既地方,所以就需要用上佢黎幫手啦..
用45度角按頭同肩頸位置,講真係有D痛,如果你覺得接受唔到可以同顧問講,佢地會控制你覺得OK既力度,不過我好受得力所以冇問題..
真係好神奇,整完係即時覺得有D血湧上頭既感覺,而且成個頭同肩頸位輕晒,好似比人做完按摩咁,好正!!!我極力推介,因為出面真係試唔到....
最後就搽上佢地獨家用中藥成份同精華做成既高效營養素,用紅外線修護焗油,再過水清潔就完成晒啦...
想知做完療效係點????一睇張BEFORE & AFTER既圖就一清二楚啦..
之前包住髮根既油脂清O左8-9成,頭皮亦都乾淨O左好多,顧問話一般輕微問題,只要做幾次再KEEP住用BLU SPA頭髮護理產品已經可以,睇黎我又要敗番幾枝先得啦...
而家佢有PROMO,首次試做深層營養護髮療程只要$138咋 (原價: $803/60MINS),想體驗呢個非一般既HAIR TREATMENT就要快D打去BOOK啦..
標籤: BLU SPA
訂閱: 發佈留言 ( Atom )


text:
2015年4月8日 星期三
新嘢唔啱口味 理大潮女迷古着煲舊片 [FACE - 411 - 大專校園] MF,
陳詩琪 Yvette 20歲 理大紡織及時裝設計系 Yr.2 U花 U草 新嘢唔啱口味 理大潮女迷古着煲舊片 好多女生都貪新厭舊,新鞋,新衫,新袋,最好可以日日去濕平,一定爽死. 現就讀理大紡織及時裝設計系高級文憑 Yr.2的陳詩琪( Yvette),都係典型購物精,不過新嘢唔係佢杯茶, Yvette對古着情有獨鍾,一有時間就仆去古着鋪頭潮聖兼掃貨.「古着獨一無二,包唔會同同學撞衫,價錢仲平好多添.」成日聽人話古着唔知咩人着過,小心隨時帶埋啲「污糟嘢」返屋企, Yvette就一定揀唔會太舊的古着,「古着分四等級,一,二級只係前用家,着咗幾次,好似新貨,另外三,四級就係啲好有歷史,特別有啲軍服,係二戰時期,我個朋友就試過買過這類衫,後來先發現衫入面有血跡,所以我一定唔會買太舊嘅古着.」Yvette除了愛古着,亦好迷懷舊西片,由上世紀 20, 30年代,到 60, 70年代都會狂煲,「我最鍾意係《亂世佳人》嘅 Vivien Leigh同《埃及妖后》嘅 Elizabeth Taylor,淨係呢兩齣戲,至少睇過七,八次!以前啲情節好慢,一 shot落,演員要一 take過演,好考演技,加上當時冇特技,全部係實景,千軍萬馬都係真演員,觀眾睇得投入好多.」 Yvette話因為讀 fashion嘅緣故,所以好識擺啲 chok甫士,反而自然笑嗰啲就最難最尷尬. Yvette話自己個英文名未必人人識讀,有時仲鬧出唔少笑話,變咗「 effect」囉! 除咗成屋古着衫, Yvette其實在設計中都會從古着上攞靈感交功課. Yvette衫櫃放滿古着,每件買完返嚟都會清潔好先着,怕污糟!


text:
今日放工同tracy去食飯, 當係補祝佢生日餐飯, 因為上次同事都同佢慶祝, 而我因為個公司個OA請左假, 我唔可以和同事慶祝佢生日, 只好呢次由我請佢吧!! 去既地方係葵芳, 真係好耐都冇去, 可以舊地重遊, 都算唔錯既!!
其實呢間餐廳只在電梯附近既角落, 唔算太大間, 但都幾多人去食
我哋準時放工, 一齊答地鐵去葵芳, 去一間叫做可麗茶房既日式餐廳食飯, 但卻激到我哋一肚氣..
最初比呢間既crepe及dessert吸引, 好似藝術品一樣咁靚
最出名既應該係可麗餅吧!? (我見台灣係咁講), 都算吸引既.
點知一去到間餐廳, 果D見習女侍應勁冇禮貌, 我同tracy想坐內比較舒服既位, 點知比個短髮既侍應話唔可以坐四人位, 只可坐近門口. 直至見到有人走, 我哋又想坐內, 點知另一位比較高級既侍應也冇禮貌咁話唔可以坐四人位, 係我既要求之下先比我哋坐內, 之後又有一對情侶食飯, 佢地竟然可坐四人位!!?? 簡直係狗眼睇人底, 見人地拎名牌袋就唔同哂, so cheap!!
我既奶茶終於到左, 見糖漿及奶分開上, 奶茶又唔太sweet, 算唔錯
tracy叫既蕃茄肥牛麵, 個樣都算唔錯既, 麵好似鳥冬一樣
我叫既蕃茄牛腩奄列飯, 係餐廳既推介, 都幾好味, 不過食食下覺得d汁都幾sweet
等tracy同兩碟送影下相先, 咁大食既...XD
等我都同自己碟飯影返張相先, 冇化妝果然係好核突
本來個餐仲有個沙律, 但好耐都冇黎到, 各侍應都冇幫我哋跟跟, 最後一肚氣咁埋單走. 我都唔算太孤寒既人, 但因為佢既服務真係勁差, 我一元tips都冇比. 而頭先其中一位女侍應係我哋埋單先, 先懶有禮貌, 我都係唔比tips你, 連兩元都拎走埋, 因為你地既服務太差!!!! 下次我也唔會再黎!!


text:
平時買衫買得多, 成日行街shopping見唔少衫, 原來布料都有好多種唔同織法. 今日上左呢堂布料, 真係令我學左唔少知識
平紋織法指前後兩面都係相同既交叉織法, 係布上見到一個個格仔
呢個係府稠, 影相都唔太覺格仔, 只要近看就見到
貢斜係傾斜織法, 效果比較明顯
呢隻係騎兵斜, 好明顯見到多條斜線
染色布料部分, 首先係普通牛仔布及染色牛仔布, 大家同屬斜紋
普通常見既牛仔布, 只要再洗水, 會變得越來越淺色
仲有染左紅色既牛仔布, 不過都係覺得藍色比較好
仲有其他梭織布類, 如平織既學生布
校服之中常見既學生布, 多用於做夏天校服
仲有多款格仔布, 格仔布都有多種唔同類型, 真係記都記死..
最常見既格仔布: 格倫格仔, 多用於斯文款式
仲有一些比較厚既布料都有唔同織法..
見到呢份notes, 真係頭都大埋, 真係唔知點記好, 於是影下notes, 順便影下堂上既布料做對比, 自己可以明白一下吧
kumi's new life
2011年6月7日 星期二
布料知識
平時買衫買得多, 成日行街shopping見唔少衫, 原來布料都有好多種唔同織法. 今日上左呢堂布料, 真係令我學左唔少知識


text:
收兵港女裙下軍隊數以萬計,每個毒男永遠就好似精子咁會覺得自己會成為女神嘅最後一個,以女神就當然好似粒卵子咁只會喺千萬毒男之中㨂取一個.女神做耐咗,地下暗盤藏得耐咗時,總會有唔再需要兵嘅一日而想解散軍隊,但又唔知點樣講好,直接send個message話佢佑又怕佢一時間接受唔嚟,facebook就趁住情人節開咗個「解散軍隊按鈕」,大家一齊嚟睇下啦!
分類:電腦知識
(我知好多人都識但我都要講鬼叫我第一次見咩)Gmail merge
因為我公司個新購物平台做唔到以前有的「儲分」優惠計劃,所以當時決定用「現金優惠券」嘅方式將客戶之前儲落的積分等值換成coupon派比客人.
問題就嚟喇,因為我每個客人都有唔同嘅現金積分,雖然我已經忍痛將佢哋分成5個組,1-10分我派$10,11-20分派$20等等(呢個決定我計過,啲客用盡晒的話真係好甘),但仍然要派出超過2000張,而每張coupon都係獨立號碼.
我呢啲智將倉務真係好醒咁每次㩒「撰寫」> paste原文 > 去搵返個位paste優惠碼 > paste 電郵 > paste主旨 > check冇漏先發信,咁一封信就用咗我30秒,2000封的話就會用我超過16個鐘!仲未計自己整錯要重發喎!
中段我仲以為好醒咁將內容paste去「簽名」,每次打開就見晒內容做少一個步驟,但係做完$10(最多)已經想桶死自己算.最後覺得冇理由冇方便啲嘅方法就走去問人啦,問就梗係上全能嘅Facebook啦.一問就問到有個mail merge嘅keyword,就係咁樣,而家我發個電郵都只係幾分鐘嘅事,而且仲唔使特別每封校對添! 繼續閱讀 “(我知好多人都識但我都要講鬼叫我第一次見咩)Gmail merge"


text:
𠵱家 KiKi算有少許名氣,但佢亦唔介意幫父母打理炸雞生意,有咁靚女嘅侍應,一定好生意.
U人攻略
《毛記》新聞𡁻海珠 年尾做 rapper出碟
台灣雞排妹鄭家純,有樣有身材,剝衫唔孤寒,唔好以為佢只得外表,其實佢好關心社會, 2013年台灣廢核活動,上年台灣反服貿,佢都身體力行上街遊行,被網友封為最索社運女神.
估唔到香港都有個港版雞排妹,譚淇淇(Kiki),聽個名大家未必知佢係邊個,但如果講佢係《毛記電視》入面的「𡁻海珠」,就一定識佢.節目佢就主播上身,抽乾時下社會時事熱話,現實世界佢除咗係 model,打理家人韓式炸雞店外,原來佢仲係 MC Jin徒弟, rap爆社會熱話!
《毛記電視》入面的《六點半左右新聞報道》,名抽大台六點半新聞水,除咗片頭同音樂抄足外,連一眾主播名都惡搞埋,當中吸 like最多,非𡁻海珠莫屬,佢一句:「大膽假設,細心咀嚼,將事實真相𡁻完唱.」加上佢惡搞主播報完新聞後蝦碌鏡頭,所以成功跑出,成為巴打又一收藏閃卡嘅女神,「因為之前參加商台比賽識咗陳強(100毛創辨人之一),佢見我平時又會拍啲搞笑片,咪叫我演𡁻海珠,其實每次拍《毛記》新聞前,我會睇咗份稿,睇吓咩內容,再加自己搞笑嘢,我覺得會自然好多.」
做 MC Jin徒弟
兩年前, KiKi喺香港讀南澳洲昆士蘭大學媒體及市場系遙距學士課程畢業,見佢出鏡淡定,演技隨時好過大台《愛•回家》新加入連名都唔知嘅二打六演員,其實 Kiki為入娛樂圈早就鋪定路, 15歲開始做 model, 5年前佢就作咗首〈 Facebook Lover〉 rap住拍埋 MV放上 YouTube,結果比 MC Jin睇中,主動搵佢合作,做佢師傅.唔好以為 Kiki扮𡁻海珠咁搞笑,一定係想成為 YouTuber或者演員,不過 Kiki話:「其實入樂壇出唱片先係我最終目標,做咁多嘢都係為谷人氣,冇人識好難賣到碟,所以到家陣多咗人識我,所以終於可以年尾出 rap碟,當中嘅歌都由我作詞,內容唔少關於社會時事,希望大家會有共鳴.」
撰文:彭家駿
攝影:楊學


text:
點解艾菲話呢段日子係捱過來呢?皆因今次陀住BB豆豬,真係無想當年陀燒腩仔咁舒服,想當日陀住燒腩仔,除咗大食咗好多之外,基本上係食得瞓得玩得行得走得,今次呢...由初期尿頻,成日突然斷電同腸胃敏感,到後期反胃作嘔同堅嘔,平日用開嘅沐浴露同lotion都嫌臭,入唔到街市煮唔到飯(聞到生肉味就反胃),連青菜同魚都食唔到(好彩仲食到水果),簡單如食粒Materna都食到飲苦茶咁嘅樣,甚至晚晚瞓唔好不停醒,真係無諗過兩次嘅分別可以咁大﹗
再加上今次湊住燒腩仔,佢又正值最難搞嘅terrible 3,永無合作扭擰鬥氣已成每日嘅指定動作,所以早期不適嘅日子就更加難捱,最記得有次手軟腳軟咁去接佢校車,同佢講「媽媽唔舒服要快D返上樓」,佢嘅反應係即時企喺到扭唔行,嗰一刻真係十萬個唔開心,但艾菲都明佢始終仲細,亦的確係個粗心大意嘅男仔,都無得要求佢咁多,所以早有準備帶定粒糖等佢跟住返屋企就算.
好彩嘅係燒腩仔對於BB豆豬都好接受,由於艾菲每日都會長時間對住燒腩仔,燒腩仔又最鐘意喺間屋到橫衝直撞,為免有意外發生,艾菲一驗到bingo就即時同燒腩仔講,佢都好期待又不停問艾菲BB豆豬幾時出來同會點樣出來,仲四圍同人講自己有個妹妹(妹妹呢樣嘢純粹佢自己亂估>.<),叫佢錫錫BB豆豬都會埋來錫艾菲個肚皮.
就連BB豆豬呢個名其實都係燒腩仔改嘅,原先艾菲仲諗緊今次應該叫伍花茶定伍香肉丁(燒腩仔原本嘅乳名其實係伍花腩,kakaka...),然後有晚燒腩仔臨瞓前拎住自己隻小布豬,慣性瞓落床仲不停講嘢嘅佢,忽然好正經咁同艾菲講隻小布豬叫BB豆豬,艾菲下意識就問佢係唔係講緊肚入面個BB,之後我哋就有共識叫佢做BB豆豬啦﹗
而經歷過上次嘅事,艾菲早期嘅心理陰影都幾重,不停喺到計住數,然後到想當日出事嘅6W6D,去洗手間時真係抹到D血絲,雖然有過經驗都知唔係好大問題,但心裡面始終會擔心,所以就即日約咗Dr Wong做檢查,然後一照就已經見到BB豆豬嘅閃閃,艾菲即刻忍唔住喊咗出來,對於一個千辛萬苦先生到個仔出來都可以眼淚無滴嘅人來講,真係無諗過自己今次會咁激動,有D嘢或者係要經歷過先會明.
亦可能有過之前嘅經驗,艾菲明白到要生個健健康康嘅BB出來本來就唔係一件易事,所以未照Oscar前一直覺得好唔踏實,每日稍有啲咩嘢風吹草動就喺到亂諗,煩到米高都無艾菲咁好氣,但上星期喺QE照完Oscar後(成個星期都無收到電話即pass啦...),見到佢無咩動靜都可以健康成長,由一粒豆變成一個人型物體,感覺又好似好返啲,期待今次可以早少少感覺到胎動,等自己可以再安心D啦﹗
So far來到呢個moment,早期嘅不適明顯開始減退,反胃作嘔間中仍會出現,但已經無之前出現得咁頻密,之前食唔到嘅菜同魚都已經食得返,雖然今次明顯特別鐘意食垃圾食物,而艾菲亦本著唔戒口嘅精神,不過可能今次唔算好大食(唔大食都一日要食四至五餐...),體重無好次上次咁急升,已經見肚不過仲著得落本身著開嘅牛仔褲,唔著緊身衫應該無人會發現個肚(所以唔使旨意坐車有人讓座).
至於去邊到生方面,如無意外都會同燒腩仔一樣,搵返Dr Wong返仁安生,但就一定唔再試順產直接開刀(Dr Wong講明試要四個鐘內搞掂兼唔落得催生藥,否則都係要轉返緊急開刀),只係平日覆診會轉去佢TST診所,而政府就轉咗去排QE,雖然無咗雙非但只係俾到Oscar同飲糖水期(因艾菲係高危),見醫生仲要等到31W(仲遲過當年喺威爾斯...),不過反正有Dr Wong跟住,去健康院都係無乜意思咁,有基本嘢艾菲都好滿足㗎啦(想當年陀燒腩仔係連Oscar都無),另外一知道pass咗Oscar後都即時約咗私家醫生做結構(原來宜家照結構都幾full同貴咗好多﹗),亦順利搞掂埋陪月事宜(又係full得勁誇張,未足三個月搵之前個陪月已經無期,佢話佢接個case係有咗個幾月已經落訂),來緊應該可以安心去學習享受中孕期啦掛﹗
So far來到呢個moment,早期嘅不適明顯開始減退,反胃作嘔間中仍會出現,但已經無之前出現得咁頻密,之前食唔到嘅菜同魚都已經食得返,雖然今次明顯特別鐘意食垃圾食物,而艾菲亦本著唔戒口嘅精神,不過可能今次唔算好大食(唔大食都一日要食四至五餐...),體重無好次上次咁急升,已經見肚不過仲著得落本身著開嘅牛仔褲,唔著緊身衫應該無人會發現個肚(所以唔使旨意坐車有人讓座).
至於去邊到生方面,如無意外都會同燒腩仔一樣,搵返Dr Wong返仁安生,但就一定唔再試順產直接開刀(Dr Wong講明試要四個鐘內搞掂兼唔落得催生藥,否則都係要轉返緊急開刀),只係平日覆診會轉去佢TST診所,而政府就轉咗去排QE,雖然無咗雙非但只係俾到Oscar同飲糖水期(因艾菲係高危),見醫生仲要等到31W(仲遲過當年喺威爾斯...),不過反正有Dr Wong跟住,去健康院都係無乜意思咁,有基本嘢艾菲都好滿足㗎啦(想當年陀燒腩仔係連Oscar都無),另外一知道pass咗Oscar後都即時約咗私家醫生做結構(原來宜家照結構都幾full同貴咗好多﹗),亦順利搞掂埋陪月事宜(又係full得勁誇張,未足三個月搵之前個陪月已經無期,佢話佢接個case係有咗個幾月已經落訂),來緊應該可以安心去學習享受中孕期啦掛﹗


text: 恭喜恭喜,今年54歲嘅杜德偉(Alex)終於宣佈有喜,今日有周刊刊登佢同老婆李曉冰(Ice)嘅訪問,Alex透露老婆已經懷孕5個月,今年10月自己將會第一次做爸爸.今胎仲係一索得男,除咗兩公婆,家中長輩知道消息後都好雀躍.Alex今日接受《蘋果》電話訪問,講到第一次做爸爸,佢話自己呢個年紀係最適合生B:「我覺得無論心態,體能,身體都係比較遲熟嘅,所以喺依家呢個年紀,有小朋友啱啱好,無論各方面都覺得自己好健康,好多精力,喺呢個時候自己嘅心態又成熟啦,可以對自己所做嘅一切負責任,變咗可以做一個好榜樣,雖然冇呢方面嘅經驗,最初都懷疑自己係咪一個好爸爸,但係唔使諗咁多啦,細個時爹哋媽咪都教得我哋兩兄弟好好,咁有好多細個時候嘅經驗,諗返童年過去好多回憶,最希望小朋友健康,有個快樂嘅童年,呢樣係我最想畀到小朋友嘅!」其實Alex三年前同細佢24年嘅嫩妻Ice結婚嗰陣,已經掦言會極速造人,不過訪問中,Alex話最初幾個月試過同老婆不設防,但結果都係「中空寶」,兩公婆都好失望,之後請教醫生嘗試計算排卵期,結果試咗1個月就「中獎」.雖然Alex已屆54,不過有心有力嘅佢就話目標要4年抱3,點知身旁嘅老婆,就話4年抱3對佢嚟講好輕鬆,因為佢目標係生夠6個,仲話要短期內超額達標,認真好生得!Alex亦透露話當老婆告知有喜嗰陣,個感覺就好似細個時,老竇送咗件佢想要好耐嘅玩具畀佢一樣.Alex話自己原本鍾意女,希望第一胎就有個家姐,如今注定要做大佬,而Ice就話雖然呢胎係馬騮仔,不過肚內BB都幾聽話,自已冇乜妊娠期嘅反應出現.


text:
BUBU Around The WORLD
Music. Shopping. Travel. Health
2011年12月21日 星期三
嚴重暗瘡皮膚治療法(上)
話說5年前的某一日,我的額頭和下巴突然佈滿暗瘡. 當時剛剛出來工作,應該是工作壓力所致. 所以我立即去睇西醫.
西醫篇
當時家庭醫生話我是內分泌問題,介紹我去睇婦科. 於是我即刻約時間去睇. 一入到佢,我同佢講左我既問題,再做一些檢查之後. 佢話我係經期和內分泌,荷爾蒙都好亂. 即刻叫我食避孕丸. 由於佢係一個好出名既婦科醫生,所以我都好聽話, 開始食藥.
醫生話要調節返荷爾蒙唔係咁快可以見效,都要1至2個月時間先會開始好轉. 於是我就咁就食左差唔多一年藥.
一年後,病情果然好得八八九九,完全沒有暗瘡的痕跡.因為我唔想食咁多西藥,始終覺得西藥好傷身.所以就停左唔再食.
停藥後
發覺面上越來越多出油問題, 暗瘡開始慢慢由下巴開始生, 越生越多. 今次唔止淨係生o係額頭同下巴,仲生埋上塊面. 問題越來越嚴重. 於是我再次睇西醫, 今次佢都係開返同樣既藥比我. 於是我又食左一年藥, 暗瘡問題又好左8,9成.
食左避孕丸大大話話加埋都有成2,3年時間, 真係唔想再食咁多藥. 亦都諗住如果今次再停藥之後都再出現同樣既問題既話, 都唔會再食返. 結果,一如我所料. 而且暗瘡問題一次比一次嚴重. 生到全面冇一個位置係冇暗瘡. 嚴重到就算我唔掂佢,都會覺得痛.
由o個一刻開始, 我完全唔信西醫. 因為覺得西醫只是治本, 完全唔能夠根治我既問題.唔通我要食一世藥?! 所以決定去睇中醫. 我前前後後睇過4個中醫.
中醫篇
第一個中醫(冇用)
第一個中醫係幫我朋友介紹的. 係針灸加食中藥. 朋友話佢非常出名, 好多明星都睇佢. 所以就去試下. 呢個中醫好cool , 由頭到尾我去睇左大約5,6個月,佢冇話過比我聽我有咩問題. 只係話幫我清毒. 每一次去到佢會幫我全身針灸,lock骨(其實都幾驚),同食中藥. 治療左大約2,3個月, 其實我見仲未有起色. 咁我問個中醫,佢話我可能枕頭,床舖o個o的有好多細菌我自己唔知. 所以要我換過哂佢, 連內衣褲等既貼身物品都要換過哂. 我就照足佢咁做. 但仍然沒有起色.
佢再同我講係關我o的頭髮事(我當時係長頭髮), 叫我剪左佢. 呢個我冇聽, 因為我覺得冇道理. 就算我剪短o的頭髮, 我o的頭髮仍然都會掂到塊面架. 唔通我要剷光佢呀?!
佢再叫我隨身帶備消毒酒精, 隨時用黎噴下對手, 身邊既野, 同埋都埋黎抹塊面. o下! 用酒精抹面都係第一次聽. 但係為左好返我都照跟. 最後當然係冇用, 我都放棄左唔再睇.
第二個中醫(冇用)
呢個中醫係幫我做facial 既美容師介紹既. 佢同我既清況有o的相似, 但係佢唔係工作壓力問題, 而係佢話之前打過避孕針令到o的荷爾蒙亂哂,睇完呢個中醫食左個幾月中藥之後就好返哂. 咁我又即管去試下.
我去到佢幫我把脈, 再睇下我個樣. 就話我既問題係有濕毒同埋血熱. 要開藥比我疴清血入面o的熱. 佢叫我要日日煲藥飲. 我照佢既意思, 每3-4日去睇一次. 同埋日日飲藥. 大約一個月後, 感覺係冇乜用. 佢話開比我o的藥巳經係好勁, 正常人巳經疴到7彩. 但係對我係冇乜反應, 最多只係疴一次! 繼續睇多1-2個月左右都冇用我又放棄左.
第三個中醫(冇用)
除左食藥之外, 我都keep住有去做運動, 希望幫助內分泌問題. 有一個一齊做運動既媽媽見我既暗瘡問題咁嚴重,有一次佢就帶左我去針灸.呢個中醫只係幫人針灸,而且每一次幫2,30人同時針. 一人一個床位. 如果繁忙時間仲要等好耐. 睇落去好似好有料咁. 又試左2個月.又係冇用
第四個中醫(有效)
呢個中醫係另一個朋友介紹. 佢又係有爛面既問題. 咁我一去到佢幫我把脈,睇下我隻手掌. 再開左幾濟藥比我食, 同埋叫我一定要11點訓. 最後佢話我係'真寒假熱'既體質. 自從睇左呢個中醫之後,我既情況開始好轉.
自然療法篇
經筋治療師(很有效)
呢個係一個經絡治療師,係我的中醫師介紹比我既. 經絡治療其實表面上睇落去好似普通按摩咁. 但係其實係有好大分別. 佢既原理其實就係解你身上既筋結, 令你全身既骨骼平均同埋血氣暢通. 呢個治療速度其實因人而異, 反應亦個個都不同. 我通完經絡一個月後感覺自己身體的改變. 體質續漸變好.
呢個之後會再開文詳細介紹.
Magstick365(非常有效)
呢樣野係有一次我經過某商場,見到佢做promotion. 咁我見到幾得意就行去問下佢係咩黎. 咁個promoter就同我解釋佢既功用,話會對皮膚好, 同埋可以用到一年. 咁我又見到唔係太貴,所以就即管買返去試下. 點知o係冇乜期望既情況下試2,3個禮拜, 竟然有意想不到咁好既效果. (遲o的會再開文詳細介紹). 比佢個樣大家睇下先.


text:
今日係我帶阿B返學, 我同平時一樣回到娘家,我返到去阿B已經醒左,仲食完奶添!咁叻仔~
我拎尋日換既〝有蓋沙灘蓆〞比阿玩,但佢望住又唔玩,咁娣婦就放D波波入去.
佢都係唔係好敢入去,只係係門口拎D波波玩咋!
但佢見娣婦入左去,佢又叫係到鬧人咁喎!幾惡死~
阿B八,九點已拎鞋仔要去街,返學前35分鐘我就帶阿B返學,呢個係阿B個書包,但都係重下,內裡裝左一對乾淨鞋(校內著),一套衫,一件外套,尿片和空水壺一個.
我與阿B係學校外出睇車,同佢warm up下先,到佢話要走我就帶佢入去勒!
睇下佢衰仔個樣幾唔順超,我送左佢入學校,由老師抱佢入去,當時既情境阿B既表情和動作好似要我與佢永別咁!佢喊得好悽涼,聲淚俱下,之後我就回家.
阿B原來又有新玩具,但唔知邊個買既呢?
我接阿B放學,就問老師阿B有冇喊?喊下停下咁,一掂到就要抱,仲有講左好多野,之後去左睇車,但佢一直都唔開心要抱,直到回家係電梯內我放低佢,然後比條鑰匙佢先笑咋!
佢成日拎住張〝臭屎被〞好似當氧氣筒咁!用嚟掩住個鼻抖氣.
衰豬幾慷慨比個奶嘴我食喎!
食飯都要拎住張〝臭屎被〞,不過,因為係佢想訓啫!食完飯我與娣婦傾電話,我地未傾完佢就自己訓左喇1!我諗佢係喊到好攰.


text:
睇Janine呢副含情默默樣,就知佢有幾冧Juno.同你吟一吟Juno氹女零難度年中一度傳出Juno同女友Janine戴庚玲已經訂婚,雖然男方出嚟否認,但呢段翻撻兩年嘅「雙J戀」,睇嚟打風都好難打得甩.話晒Juno家底雄厚,老豆又係上市公司主席,但Janine唔需要食好住好,早排仲孖住Juno同成班朋友,去中環九記牛腩食晚飯.剃光頭,留晒鬚扮龜仙人,Juno同朋友成餐飯不知幾好傾,冇乜點搭嘴嘅Ja ...
睇 Janine呢副含情默默樣,就知佢有幾冧 Juno.
同你吟一吟
Juno氹女零難度
年中一度傳出 Juno同女友 Janine戴庚玲已經訂婚,雖然男方出嚟否認,但呢段翻撻兩年嘅「雙 J戀」,睇嚟打風都好難打得甩.
話晒 Juno家底雄厚,老豆又係上市公司主席,但 Janine唔需要食好住好,早排仲孖住 Juno同成班朋友,去中環九記牛腩食晚飯.
剃光頭,留晒鬚扮龜仙人, Juno同朋友成餐飯不知幾好傾,冇乜點搭嘴嘅 Janine,一味含情默默望實男友甜笑,冧到暈晒大浪.
氹女唔使買巨鑽 Chanel卡地亞,睇怕得 Juno有呢個本事.
唔經唔覺, Juno同 Janine翻撻兩年有多,雖然男方講到明未有成家打算,但他日結婚,一定會公開話俾大家聽.
食飽飽, Juno同女友一齊出門口,再上司機車一齊返歸.


text:
繼...
第二朝,換好衫,
舅父去買啲早餐比我地食完就上車直接返婆婆鄉下.
we are ready~
而家有高速,車程大約一個鐘就到,
記得細個坐車加塞車起碼兩三個鐘.
雖然小檬太婆太公係香港人(即係我婆婆公公),
但係有時都返咗鄉下住,
所以我同舅父細細個就陪婆婆返鄉下探佢地,
長假期同埋我表哥表姐地仲住多幾日,
所以返到嚟都好多童年回憶
好快就到,呢到就係婆婆家鄉吓屋企喇
好快上咗二樓睇吓,由於平時冇人住,
所以啲sofa都好多灰塵,今次唔會stay,都唔會抹
二樓露台
表舅公幫手掛好寸炮丈
好長呀寸炮丈
好有歷史嘅門
燒柴或者禾
我細個最鍾意玩!
估唔到而家有呢d設施比d老人家用
好靚嘅磚牆
氣溫唔係話好凍,不過好大風!
細細個每次返鄉下都影相嘅例位,
估唔到而家帶埋自己兩個仔女返嚟再影
冇咩玩,唯有上上落落
有時影相超合作
婆婆的兩位乖孫
影張合照係好難嘅
終於見得吓人
婆婆拜完祖先, ,準備燒炮丈喇
影完呢張相我地已經行到好遠好遠
燒炮丈喇
攪掂哂就出村口"旺閣飲",
飲
大陸飲成枱都喺餸,好似有12碟
平時喺香港都食得麻煩的小檬,
返到嚟實食唔慣,唯有食住麵包同杯麵先,
妹妹豬就叫咗姨婆煲定粥,
不過啲粥太稀,攪到佢唔飽!
同第一日喺廣州一樣,好多親戚都未見過啲小朋友,
所以成日撩佢地玩,不過妹妹豬唔係好飽,
所以超級扭我抱,
邊個都唔抱得,
我諗我淨係食左兩三樣就冇食
食完飯之後就走喇,架車停喺門口,
一上車就直接返到屋企樓下,真係超方便!
搭車時可能唔係好夠飽嘅妹妹豬就有啲扭計,
已經比啲餅餅佢,不過都係止唔到咳!
第時都唔知點帶佢出去威!
終於完成我地兩日一夜嘅大陸之旅!
後感:
雖然而家大陸先進咗好多,不過始終係大陸,
太多唔好麻煩嘅新聞出現
如果唔係直接有車返上去又有舅父婆婆一齊,
要拎野過關,
我都未必會咁快帶佢地返去.
上到去好多親戚照顧我地,都冇咩問題.
而去到啲地方,我都好緊張佢地嘅行蹤,
唔會假手於其他親戚,一定係我地幾個睇住佢地!
老公話我太緊張,當然啦,我對寶貝喎!
下一次,希望可以挑戰吓長隆動物園!


text:
明勾怡義嫂實媾林保怡潘燦良Hehe味濃!6,560views│2016年05月28日「朋友妻咪走雞」嘅潘燦良真係好唔要得,但其實愛情係無對與錯嘅,更何況佢愛嘅唔係偷食對象周家怡,而係林寶怡!其實《綠豆》首集一早話咗俾大家知,潘燦良同林寶怡有Hehe伏線架喇.咪就係嗰對喺的士入面嗌交嘅同志囉.所以大家睇到周家怡抵受唔住引誘出軌,其實都係潘燦良精心策劃架,事關佢想向由中學暗戀到而家嘅林保怡證明,女人係 ...
明勾怡義嫂實媾林保怡 潘燦良Hehe味濃!
6,560 views│2016年05月28日
「朋友妻咪走雞」嘅潘燦良真係好唔要得,但其實愛情係無對與錯嘅,更何況佢愛嘅唔係偷食對象周家怡,而係林寶怡!
其實《綠豆》首集一早話咗俾大家知,潘燦良同林寶怡有Hehe伏線架喇.咪就係嗰對喺的士入面嗌交嘅同志囉.所以大家睇到周家怡抵受唔住引誘出軌,其實都係潘燦良精心策劃架,事關佢想向由中學暗戀到而家嘅林保怡證明,女人係靠唔住嘅!
唔信係Hehe劇呀?嗱,上星期嗰集,當潘燦良知道林保怡唔肯同女友周家怡去旅行嗰時,潘燦良咪話「真係一天都光晒,如釋重負」嘅,原因係當年佢都約過林保怡去旅行而被拒絕,所以當佢知道林保怡拒絕周家怡嗰時,咪終於放低心頭大石,知道林保怡當初並唔係因為唔鍾意或討厭佢先拒絕囉.
呢種劇情,生活化得嚟又夠估你唔到,你唔係仲睇緊CCTVB吓化?


text:
遊日blog就暫且讓一讓吧~
食
一日兩nap
夜晚10時就寢
冇乜bb 話
但都係單字多
雖然未有句子, 但蛇仔媽同蛇仔明又出奇地溝通到
仲可以傾電話添
哈
識講嘅嘢都算多, 不能盡錄
當中最甜嘅係
如果我講 love you
蛇仔明會回應 "笠you"
我講miss you
蛇仔明會回應 "搣you"
我再講 I love you
蛇仔明會鬼馬咁回應 "I know"
大家可能會奇怪蛇仔明轉咗channel
呢樣我都覺得好amazing
蛇仔爸媽平日係100%中文人
蛇仔明平日跟公公婆婆更加係中文台
但蛇仔明卻好似好聽得明英文咁
@_@
唔知同表姐仔有冇關係
表姐仔母語係英文
觀察佢哋3老表玩
蛇仔明似乎都明白表姐講乜
問佢are you ready
蛇仔明會答 yar
唔係yeah
係yar
扮鬼仔
真係笑死我
有個鬼婆miss, 講啲task叫蛇仔明做
蛇仔明居然明白miss 講嘢
亦做到miss 的要求
曾聽過個說法
小朋友對語言會自己 "搭線"
所以越細學語言越快上手
係撞彩又好, 係真有其事又好
至少蛇仔明唔抗拒外語係個好現象
咁以後, 就多點去同表姐玩吧
哈哈~
活動能力
已經行得唔錯
擒高擒低無問題
同個頑童一樣
呢項係蛇仔媽第一次記載
其實一直以來蛇仔明唔算一個好乖嘅小朋友
總會周身郁坐唔定
但公平啲講亦唔算一個曳嘅小朋友
喊吓, 扭吓每個小朋友一定有
但so far 都好快會傾掂數
亦未試過摞地, 扭唔斷氣嘅情況(touch wood)
去遊樂場, 玩具斗斗城之類
從來都冇唔願走
同佢講, 睇多陣玩多陣就講bye bye
蛇仔明就好合作自動波
就係食飯時頭痕少少
依家開始會擔天望地, 捽眼捽鼻咁
又話要車車, 又話要水水
我估計平日蛇仔婆婆為博蛇仔明開金口食嘢會就範
但蛇仔媽就好心腸硬
俾得一次就有下次, 唔可以俾個小朋友control 住
所以如果講道理講唔掂數
蛇仔媽會出怒火眼睛
蛇仔明就會扁住咀咁向身邊人求救
但大人們都有共識
教仔時其他人不插手
所以通常其他人都閃開晒或扮睇唔到
咁蛇仔明就會唔忿氣地就範
暫時, 係暫時
冇特別感覺到Terrible Two嘅威脅(唔講得)
我喺度諗
如果蛇仔明將佢嘅Terrible Two徵狀攤分
平均咁去Terrible, 唔係無啦啦兩歳嚟Terrible
咁都幾好丫 (好阿Q的蛇仔媽)


text:
今次我地係唔打算買任何野, 但係上去睇下大陸d 野合唔合我地心意, 合的話第日再上去, 唔合的話就唔好花時間
第一站去咗崗廈站的樂安居, 初時以為有廚房同浴室磚賣, 但點知原來只有傢俬,大陸好多傢俬都好大件, 唔多適合香港d細小家庭, 不過有一間叫紅蘋果, 佢d 傢俬細件d, 都好fashion, 都會係我地考慮之一, 其實佢响香港吉之島都有得賣, 但老土10陪有多, 都唔明點解反而大陸會靚好多.
跟住我地座的士去咗寶安北路, 呢到都有好多結婚人士會上去買結婚用品, 但其實佢地有好多建材公司,家樂居係其中之一
雖然價錢係好平, 但係絕對唔係我想要的野....
跟住我地行咗幾間, 但都無影到相, 因為唔知係咪大陸名牌, 好貴.
博洛呢係我睇過咁多間最合我心意的, 原因為佢入面所賣的野係外國貨, 唔係我真係用唔到平野
以下呢2張係我杯茶, 一睇就好鐘意啦, 原來佢地d 磚香港都有得賣, 不過都好貴下, 係西班牙磚, 不過第一張可以用好多年都唔會覺得out dated, 但第2張就差d, 不過响浴室好有feel
我地仲有睇下木地板, 但太complicated 同太多, 唔識分邊d 叫好同唔好, 有blogmate話叫我唔好買大陸地板, 驚有白蟻, 又好以有道理喎,不過門個d 又怕唔怕呢?


text:
去到第3日啦, 今日我地起得特別早, 點解, 咪就係為咗我地今日唯一的行程-- 周庄
去周庄要响上海體育場的旅遊集散中心到買票. 由人民廣場出發去上海體育館要座6個站, 出發前我去睇過網友blog 話出咗地鐵都要行一段路, 所以我地早小小起身, 早小小出發.
食過早餐之後, 我地8點幾就出發去旅遊集散中心, 當天的天氣好凍丫, 後來發現响市區當天只係得零度. 咁我地去郊區水鄉咪.. 無錯, 係超凍. 我地出發前都無想過會咁凍的, 早知就會帶多d 衫去啦
言歸正傳, 上到地鐵站响1號出口出, 指示牌好清晰, 好容易找到, 但係真係要行一段的路,
呢個就係上海體育館啦, 經過呢到仲要行好長的路先到
終於到咗旅遊集散中心啦, 呢到除咗有周庄的tkt 買, 仲可以買到其他的, 如朱家角, 同里等, 周庄的門票+來回車費合共RMB140/head, 我覺得都幾貴架. 但係來到上海, 點都想去水鄉一遊
我地9點鐘已經到達集散中心, 最快要9:45先有車去周庄, 所以我地買咗呢班車, 回程時間為16:20
初時好擔心唔知座乜野車去架, 你知啦, 要座大陸d 巴士, 你都咪話唔驚, 車上多數都係外國遊客, 左手邊同右手邊都係2人座位, 椅背仲可以响後.


text:
然後一副想喊嘅樣...
我即刻引開佢注意,好在冇再扭要出去.
發現Miss唔同咗樣,原來上堂係代課老師,
唔怪之上堂我聽到佢個名唔同啦,好在我啲listening都唔係咁差!
唱吓歌,學吓啲生字..小檬今次曳咗啲,有想走出去拎miss啲教材.
Miss叫佢出去拍拍,成功之後我地都會讚佢,佢果個沾沾自喜嘅樣不知幾滿足!
其他小朋友比人讚之後都係好開心,
我相信我地比多啲鼓勵BB地應該會學得更加好!
break之後,又係手工時間,本來想同比爸爸同佢玩,
但諗到爸爸真係唔係咁容易handle到
就變返我喇...今次係油圖畫!
坐好喇,Miss 已經比咗個G字小檬, 係咪Gen 呀???
原來係Giraffe
Miss已經放好啲顏料喺檯上,有個掃比我地油
哇..真係好高難度
我左手要"禁"住個G字,右手要捉住小檬隻手,佢隻左手又開始郁,
點顏料時,佢左右手又掃,又想拎個掃,
到我捉住佢隻左手時佢右手又伸去隻顏料碟到
算啦,豁出去啦
由得佢用手掂到都冇辦法,
好在Miss呢個時候話啲顏料係可以食嘅好安全,我更加安心.
之後就用極速油埋,之後就貼貼啲點點同個頭.
終於完成!
傑作
我件衫都中咗招,想講應該啲媽媽都要買條圍裙先啱!
污糟手手!!
重溫小檬@Bambini
Lesson 1


text:
2014年5月16日星期五
錢途
35 則留言:
所以無記之前咪同五大唱片公司拗數,話晒電視台都帮隻歌做宣傳,想俾少啲.回覆刪除回覆
咁又係喎,我唔播你冇人同你宣傳喎刪除
- 回覆
唔知係咪真係會紅.刪除
所有歌星既歌有謀體播或其他人翻唱都要俾錢原唱者,呢個係行規.回覆刪除
除左歌手,可能仲有作曲,作詞,監製等等全部都有得分架噃⋯回覆刪除
外國人真係好包容,如果喺香港佢一定攞唔到冠軍!回覆刪除回覆
我聽日blog講o既o野HK一定唔會出現添.刪除
初出道既當然無 bargaining power 啦, 紅左講分紅比例都唔同講法啦回覆刪除
其實你覺得佢唱歌點呢?好唔好聽?回覆刪除
- 回覆
唔知係咪真係會紅.刪除
所以啲歌手要巴結啲DJ回覆刪除回覆
唔知呢邊d DJ係咪自己揀歌播o既呢?刪除
- 回覆
你開始做佢粉絲?回覆刪除
- 回覆
唔知係咪真係會紅.刪除
其實佢係奧地利算唔算紅架?回覆刪除回覆
男裝唔紅, 女裝初出道時好紅,之後半紅半黑. e+就好紅刪除
睇佢唔順眼,今日唔會理將來亦唔會看佢新聞回覆刪除
鬍鬚歌后是否第一次參加便入決賽,又得咗回覆刪除回覆
又唔係,兩年前奧地利區選拔時只係第二,唔可以代表奧地利出賽刪除


text:
24052010 ~ 28052010 (第八至十二次電療)
療程去到三分一啦!被電嘅位置已經出現咗一個淺啡色A4 size大嘅哄,開始有好輕微嘅刺痛,但唔嚴重,暫時情況都尚可以接受.
因為每日接受治療嘅時間通常都一樣,所以喺醫院會遇到幾個排喺我前面或後面嘅病友,大家都會傾吓計交流吓心得,尤其哩個搽唔搽Gel 嘅問題,醫生就一定吩咐咩都唔好搽,但有啲電咗十幾廿次話要喺未紅瘇時就要搽定啲Gel以防發炎或甩皮,又有啲話冇咩事就唔好搽,最初我都唔知搽唔搽好,最後我決定冇咩嘢都係唔搽,因為搽咗又要洗,咁喺洗嘅途中都會產生磨擦,對個傷口都係唔好,所以都係唔好搞咁多嘢嘞!
而家繼續有睇中醫,好多嘢都唔食得要誡口,但自己太為食,一時忍唔住口食咗啲凍嘢,哩兩日隻腳又有少少腫返,而且用手指咁咗落去,啲肉唔識彈返上嚟呀!
(後加:哩張相放咗出嚟之後,因為角度問題,令到好多人都誤會我隻腳真係好腫,其實正面影都只係腳眼有少少腫啫!多謝大家關心,請放心啊!)
變黑咗嘅手指甲就開始退色,慢慢變返粉紅色.
而個光頭亦開始長毛毛啦!但如果要流返以前咁長就有排等啊!一年都唔知得唔得呢?
13052010 ~ 20052010 (第三至七次電療)
電咗七次暫時冇咩特別唔舒服,只係已經唔痛嘅傷口經過幾次嘅電療又開始有啲“咭咭”痛,同埋一向都唔怕熱嘅我,三十幾度都可以唔開風扇,但而家成日都覺得個人好“慶”,問過治療師,佢哋話係正常喎!
本來今日可以做第八次,但啱啱收到醫院電話話今日部電療機壞咗要停一日. 嗱! 咁個療程又拖遲一日啦! 我重諗化療要睇抽血報告所以好難控制, 電療就唔會有哩啲情形, 點知今次唔係我唔得係部機唔得, 真係....... !
唯有當比個傷口休息一吓, 下星期一再繼續啦!
11052010 ~ 12052010 (第一至二次電療)
噚日已經開始咗電療!我比預約時間早15分鐘到,我被安排喺哩到嘅七號機做治療.
由於係第一次,所以個治療師好詳細咁講解治療嘅過程,佢話我會喺七號機做二十五次治療,之後會轉去另一部機再做多六至七次就可以完成療程,之後佢就指導我去邊到換衫同擺放用完嘅袍,換好衫就等叫名,都好快啊!等咗幾個字就叫名入去放射治療室.
治療室內有兩個男治療師負責喺我身上度位同調校電療機,另外重一個阿嬸企喺一邊,我好似上次做設計時咁樣瞓上張特別嘅床上.真係有啲緊張呀!
由於係第一次做治療,所以就用多咗時間將定咗位嘅資料輸入電腦,其中一個治療師亦用紅色水筆喺我要放射嘅位置畫咗幾個十字,一切準備就緒治療師同阿嬸就離開治療室,剩返我一個後就可以開機開始治療嘅過程.
由於副射嘅強光會傷眼,所以全程我都係合埋雙眼,只聽到一啲機器嘅聲音,我覺得大概十分鐘,治療師就入嚟話治療完成走得啦! 聽日再返嚟繼續啦!噢!原來都冇咩嘢啫!
治療師話頭兩個星期應該唔會有咩特別唔舒服,所以三星期後先會安排見醫生,而兩星期後電療位置會出現紅腫,到時就要小心處理啊!


text:
Monday, December 8, 2008
午後之綠茶
剛下載時不懂得用,齋聽「聽不停」這個台d old school歌聽了幾個鐘,聽到d歌loop返轉頭 -__-!
呢個toolbar採用p2p技術,賣點係唔會因為多人聽而戟住,可以不停咁聽,咁停掣o係原位繼續聽,唔使驚行開而skip左想聽o既內容.唔好處就係佢係一個toolbar,都叫佔左d位.總括黎講我覺得佢幾聰明,因為你安裝呢個toolbar就好方便,一開browser就可以著左佢,唔會無啦啦走去第二d台度聽,變相變左獨市;另一樣野就係佢依然係live,你一樣會被迫聽佢d廣告,唔會好似電視咁,畀人上網睇就影響左d廣告s!
之前又話覺得自己好少同屋企人一齊,但我依然都係留係屋企純hea,冇出到去飲茶-.-上個星期搞呢搞路,又xmas features,今個星期終於閒番少少,今日o既hea都唔算太奢侈吧.呢個星期要學一樣野就係尊重自己同尊重別人,好好思考問題同化解問題,唔好成日諗住所有問題可以有人幫自己解決,或者同d唔關事o既人講左就當係解決左件事.
同埋,好多人叫找做lasik(可能好多人唔想見到我戴眼鏡個樣!……),眼睛都係我長久以來top3 o既問題黎 >_<
2 comments:


text:
「生活」
有小朋友嘅生活真係快到嚇死人,好似無幾耐之前先至話啱啱一歲.有時睇番郭大少啱啱出世啲相真係幾好笑,不過人哋話三歲定八十,我話係三日定八十.點解?因為佢永遠有一個永不改變嘅笑容,好希望佢一直保持嚟個大情大性嘅性格,唔好似我乜嘢事都收收埋埋.今個月終於識得叫「嗲啲」但係其實我一直叫佢嗌我做「爸B」,都唔知佢係邊度學返嚟.
「馬騮」
話咁快又過咗一個月,又係時候記錄郭大少今個月嘅趣事.今個月佢開始學行,其實之前佢都識得扶住啲嘢行,不過自從去完蘇梅旅行之後,佢終於知道要着鞋先至可以落地.又因為係蘇梅日日都可以係酒店房爬來爬去,返到香港豆膶咁細嘅屋企依然想四圍爬.老實講真係怕佢會撞親,因為去旅行嘅時候都試過,嚟個頑皮仔真係呢,簡直係一隻甩繩馬騮!
「教育」
教育一個小朋友真係好難,依家真係諗唔到點樣可以等佢食飯嘅時候可以坐定定.佢專注力真係好差,好分心,如果唔係自己最鍾意食嘅嘢,食兩食真係會唔識.當然老婆最擔心佢唔夠飽,因為本身已經唔係肥嗰啲.不過係網上面睇咗好多文章都講嚟個問題,所以慢慢試唔同嘅方法等佢知道食飯係要坐係到食.真係唔想追佢九條街先至食嘢.
Also published on Medium.


text:
今次既旅程, 第一站就係Montreal, 所以首先係係由香港飛多倫多, 之後再轉機去Montreal, 機程差唔多有16小時, 所以對第一次帶BB搭飛機既莎拉真係一個極級挑戰. 係出發之前, 莎拉特別去買多兩款小型既玩具, 而當日上機, 莎拉所孭既媽媽袋內就差唔多成袋都係玩具, 牙膠玩具, 奶咀及ipad.
飛機起飛時間係3pm, 所以陶寶B食咗Lunch就向機場出發啦!
呢位小朋友都好似未出發先興奮, 自己開心到拍拍手呀!
準備登機時, 陶寶B都仲好精神俾莎拉周圍去影相!!
"Yeah, Canada we are coming!!!".
之前一直擔心陶寶B會起飛時因為氣壓問題而唔舒服, 但係好好彩, 兩程飛機起飛時, 陶寶B都剛好瞓咗, 所以未見有大問題.
而另一個BB搭飛機既問題就係膳食問題, 雖然航空公司有提供Baby food (樽裝baby food), 但係一來唔知陶寶B啱唔啱食, 二來係怕餵時萬一陶寶B一手打過嚟就真係成身都係, 所以莎拉就安排陶寶B食奶+麵包當晚餐, 相信一餐半餐食乾糧問題不大. 另外莎拉都準備咗一大盒藍莓俾陶寶B當Finger food.
整程飛機陶寶B真係算好合作, 大人用餐時, 佢就瞓覺. 瞓醒就佢玩一陣, 當玩都唔多耐煩, 就唯有出動Ipad俾佢睇Baby Einstein, 睇一陣又瞓, 雖然莎拉準備咗成袋玩具, 最後都只係出動咗一件玩具加iPad就攪掂.
呢位BB乖乖排排座係媽媽身旁睇佢既Favorite, baby einstein.
當陶寶B瞓咗, 莎拉就可以嘆番個美加板既Cup Noddle 同杯coffee!
另一項飛機上既挑戰就係換片片, 因為係長途機, 所以無可能唔換片, 而陶寶B係極度唔願意瞓係張Changing table換片度, 所以唯有陶寶B企係度換片, 大家都知飛機上既廁所有幾細架啦, 所以只可以容納一人在內, 陶寶B企係張Changing table扶住莎拉個頭, 真係一換一驚心, 因為好怕換片時遇上氣流而令陶寶B企唔穩呀.
兩程飛機陶寶B既表演出乎意料, 真係無想像中BB大叫大喊既場面出現, 連座係隔離係既姨姨都讚陶寶B"You are such a good boy".
到達多倫多時仲好精神添!!!
第二程飛機陶寶B再度合作, 起飛時乖乖瞓咗!
話咁快就到達Montreal啦, 總結呢次第一次同陶寶B飛行16小時你成功既!!


text:
2011年9月3日 星期六
新環境,新開始 English PG -L1
之前講到唔會再係SB到上PLAYGROUP
但係一星期一堂的playgroup點都要上既
等宇正可以習慣一下同小朋友一起上堂學習
亦都比方法媽媽我係屋企教導
前前後後其實上左30堂幼兒潛能課程
由一歲幾開始上到依家差不多兩歲
內容都係咁上下
係時候挑戰新野喇
係好即興的情況下
宇正join埋樂樂一齊上英文playgroup
呢個課程係係一間國際幼稚園開辦的
因為樂樂會係度讀N1
所以樂媽就預早比樂樂係度上PLAYGROUP
等佢可以適應下環境咁囉
本來都無打算報英文的PLAYGROUP
因為想宇正學好母語先
不過因為上星期先诀定唔報面試班
臨急臨忙都唔知上邊到好
就不如同老友齊齊上
有個伴嘛
樂媽幫忙打去問話有位
留好個位後
星期六朝早約埋樂B一家食完早餐
齊齊上堂lu~
因為係國際幼稚園
裡面個個都係講英文為主架
(當然如果你同佢講廣東話佢地都識聽)
感覺呢度好秩序好多
入到去有一格格放鞋,大人要着襪
小朋友要另外帶一對乾淨的鞋換
好日本feel吖
好到課室裡面分好Circle time 位置 和 枱仔櫈仔兩面
去到老師比左宇正的名牌夾係身到
再有呢堂既NOTES比家長
課室入面有洗手盆冼手
一陣Art work後冼手
環境就當然大好多喇
人地始終係幼稚園黎架嘛
對於全堂都係講英文
宇正B有乜反應呢?
mmm...第一堂感覺良好
唔知宇正聽唔聽得明
(不過我有係側面提水 )
至少無抗拒
歌唱的時候依然好HAPPY
開開心心
一小時的PLAYGROUP好快上完
落堂時Miss P話 momo好talkative
唔知係想話佢多咀定係健談呢?
不過我都當係讚美架 (wahahaha...)
好的開始...
成功的一半
未來仲有10堂係度上堂
希望宇正玩得開心喇
4 則留言:
- BB ♥ Lai2011年9月4日 下午10:10
呢間係邊度上堂呀? 咁你係咪唔打算比宇正b上 N1 ?回覆刪除
[版主回覆09/05/2011 13:21:39]係火炭銀禧的box hill吖,係吖,我唔打算比宇正讀n1,不過讀完呢度會比佢係平日朝早返PG,一星期2堂到啦!
- rosanne_cts2011年9月17日 上午12:42
呢個有無試堂玩架 ?回覆刪除
- rosanne_cts2011年9月17日 上午12:43
可否向你朋友樂樂mami 請教一下... 佢一般那月份去Interview ?回覆刪除
- rosanne_cts2011年9月17日 上午1:02
eeee...我入website唔見有寫有pg 班? 介唔介意借你手上張傳單望一下 ^^回覆刪除
[版主回覆09/20/2011 13:26:49]我份資料比左我朋友吖,你打電話去問,叫佢e-mail比你吖,我個時都係咁㗎!以我所知係無試堂㗎,不過如果有位係可以插班.
我朋友都係因為有親友的小朋友係到讀,所以識個校長,所以好遲先報名,應該無跟時間表報名㗎!佢10月8日open day,你到時去睇下!


text:
第六天
九寨溝第二個早上依然凍,今日唔洗再咁早起身啦,因為就算咁快去到都未有車去長海,所以約好朋友慢慢食完早餐9:30先出發行去九 寨溝;今日唔洗買門票,但就要迫入去售票處買車票,然後就可以正式入場上車(見到有唔少人由條路行上去,佢地應該冇買到車票,不過我諗只要行幾公里上山路 去到樹正寨就有機會偷偷地上到車;車上從來冇人查票,行幾公里可以睇到靚景之餘又可以慳80蚊我都想行);上車既時候仲未知部車去邊,直至去到諾日朗先有 指示部車轉左定轉右,今次好好彩坐緊既呢部車係轉左去長海,唔洗轉車
藍色的天空,天氣好好
則查洼溝既長海係全個行程最高點,海拔3103米,亦都係九寨溝最高,最深既海子;不過黎遲左一日,如果早一日黎到長海既話就可以見到長海既雪景啦...CRY
今日呢道冇再落雪,但總算見到小小積雪,踩返幾下先
呢棵樹有名堂,名叫獨臂老人,相傳係一位藏族老獵人既化身,守護住長海
下面條棧道比樹壓斷浸住水,睇返12月朋友影既相條路冇比水浸住,水位係冬天會下降唔少,而且最凍既時候全個長海都會結冰
碧綠清澈
景觀好開揚好舒服,幾個人係呢道hea下影下相玩下玩左超過一個鐘先肯走
再見長海,坐車去長海對落小小既五彩池,唔洗多講,睇相都見到池水顏色超靚,親眼睇既感覺更加靚
加埋小小積雪,個feel靚到唔識形容
池水有時清澈,有時一片朦朧,有時金光閃閃,一個地方唔同feeling
雖然唔捨得,都要同靚景講再見啦
好多雪丫,好耐都未掂過雪啦
睇完五彩池就坐車落山,路經上﹑下季節海,上﹑下季節海水位會因應季節而不同,而家因為近冬天既關係所以冇咩水,棧道又封閉,部車冇停直落諾日朗中心,係諾日朗旁邊既藏族村寨則查洼寨落車
呢道既杯麵10蚊個咋,平過旁邊諾日朗中心既15蚊,即刻食返個
係則查洼寨,賣杯麵旁邊有間藏式民居,入面迫左好多人,有藏人係道講解有關佢地藏族既野,企係大廳講左最少20分鐘,仲越講越誇張,話自己屋企有一千隻牦牛,又話自己有幾多身家(有冇人會信架?聽得耐都估到係咩啦,但其他人又聽得好投入!),見其他同伴聽得好開心就繼續聽下佢既介紹;之後又講左好耐,一路行一路介紹,出到後院教大家拎起塊石頭轉圈祈福;到最後終於知道想點啦,原來係賣經幡祈福,一塊經幡好似係¥20一條就¥100,見台灣朋友都買左條;呢個時候靜靜雞閃人,之後係點就唔知啦(運吉完好彩冇比人打);大家覺得值唔值得買就自己決定啦,我就一定唔會買,一向都覺得呢D係呃人多,平時入廟都會添小小香油以表心意,但一定唔會比錢呢D會推銷既地方;眼見好多人幫襯,心諗如果你做得壞事多,你買一百條返屋企當牆紙掛都冇用啦
諾日朗中心除左食野仲有好多野賣,但我想去廁所所以離開左諾日朗中心去到樹正寨,但去到樹正寨之後D車唔肯車我返上去諾日朗中心.,搞到我搵唔返D朋友..收我咁貴車費食屎啦...唯有慢慢係樹正寨行下
買左個青棵餅食,都幾好食
來到九寨溝都唔知有咩好買,求其買左呢個返香港食,新鮮熱辣辣既時候又幾好食既
樹正寨唔算好大,四圍行來行去hea左好耐,等到就天黑其他朋友終於下來啦
突然前面變得好靚,現場睇一片金黃色,不過相機影唔出來
再上車一路住山下走,路經盤景灘等等地方,不過呢兩日睇左咁多靚景都睇到好夠,冇特別細心欣賞,望過下就算
童話世界九寨溝再見
今日早左出九寨溝,有D想去返琴日個間好多人既火鍋店試試係唔係真係咁好食,但諗諗下唔係幾敢試,大家都怕食左會唔舒服,第二日要坐長途車有事就麻煩,最後都係去返上一晚食過既餐廳;今次叫多個餸有4餸1湯,但反而平過前一晚,哈哈~仲有我最鐘意既蕃茄炒蛋同一大碟薯仔,超正!不過就唔知點解碟雲耳食到有石油氣味?
九寨溝夜晚又變得好凍,琴晚買既生果唔小心比我壓扁晒,今次再買D生果同明天坐車食既乾糧,好快就返去hostel執好行李涼都冇沖就訓覺啦
第七天
今日要更早起身,坐巴士回成都(我有D想去黃龍架,但其他朋友怕危險就冇得去lu);係hostel旁邊一間麵店食左碗麵就坐的士去汽車站;回程又要坐10個鐘巴士返成都,好彩今次終於有個正常既中間位坐
路經松藩古城
今次部車停係另一間餐廳食飯,同去程一樣都係25蚊自助任食,有左上次經驗今次仲邊敢食,都係唔食野最好,返到成都先食餐好既
好快又到左最後一個休息站,應該好快返到成都啦?由九寨溝一路出來都係下山路,個司機又揸得好快見車過車,諗住可以早個幾兩個鐘到成都
過左呢道就要同太陽伯伯講byebye,返到成都又要過冇陽光的日子
又見到啦
部車唔知點解冇係映秀上高速公路,行多個幾鐘山路去到都江堰先上,最後又係坐左10個鐘車…不過部車經過映秀鎮入面見到有D屋成座都倒塌,見到都覺得恐怖,希望唔好再有咁多天災出現啦
回到成都,搵左好耐都冇的士,好彩以前搭開個部巴士仲係道可以搭巴士返hostel;今晚大家終於可以舒舒服服食餐飯啦
食完飯大家仲有節目,朋友已經一早預定好晚上去睇川劇,我都唔執輸一齊去睇先,不過就只係睇左一個令所有人都好失望既川劇......


text:
煉奶情意結今日聽見你話食餅乾﹐令我諗番起細個既至愛宵夜煉奶浸餅乾.講呢樣野之前﹐扯開話題講下鮮奶先.細個既時候﹐飲奶梗係用奶樽啦.唔知點解﹐係我記憶所及﹐放低奶樽之後﹐亞媽就無再俾過奶我飲.之後再飲奶亞爸係小一既時候帶我去深水埗德貞附近間麥記﹐食薯條漢堡包﹐但係點解要飲奶既? 人地明明由細到大都係飲可樂架喎﹐食快餐反而要我飲奶? 九唔搭八! 再加上唔知點解麥記D奶好難飲﹐飲左一啖﹐我就嘔.於是由果時開始﹐我就無再飲過奶(食cereal 除外﹐不過果D唔算飲啦).
雖然唔鐘意飲奶﹐但係就好鬼鐘意煉奶.奶油多當然無煉奶不可﹐重有炸饅頭又可以點煉奶﹐飲野唔夠甜又可以加煉奶.但係最令我念念不忘既都係自家既煉奶浸餅乾.唔知係亞媽教我定係點﹐但係好記得時時會係夜麻麻既時候﹐走去廚房﹐拎隻有蓋既專係用離焗公仔麵既膠碗﹐然後整兩匙煉奶落個碗度﹐再噤D熱水開稀D奶.然後放D餅乾落去﹐浸到佢林晒﹐然後用匙but 離食.嘩﹐好好食架! 食到最後重可以飲埋D煉奶﹐真係好正架! 諗番起﹐有無數既夜晚﹐都因為煉奶浸餅乾而變得精彩! 真係好懷念! 但係而家諗番起﹐又有好多疑竇...點解係記憶中﹐我每次食煉奶浸餅乾都係坐係部電視前面﹐10寸以內既範圍既? 乜亞媽甘都唔罵既? 其實﹐好似次次食親都係得我自己一個﹐點解既? 我D屋企人去晒邊呢? 既然甘鐘意食﹐點解好似十歲前後就無再食架呢? 究竟當中又發生左D咩耐人尋味既故事呢? 可惜﹐可惜﹐呢一切都已經無從稽考.不過無所謂啦﹐煉奶浸餅乾﹐我只係知道係呢一刻﹐我係想念你.


text:
2015年10月11日
ニュー竹乃家
長野県大町市大町3059
和室10畳 (トイレ付,バス無し) + 和室7畳(トイレ,バス無)
8,640円(税込・サービス料込) + 7,560円(税込・サービス料込)
喺信濃大町車駅旁嘅酒店/旅館選擇唔多,好多人都好可能會選擇去信濃大町溫泉鄉投宿,但一向都要方便為大前題,所以都係搵返車駅旁嘅旅館會好啲,而離車駅最近嘅相信係ニュー竹乃家
同埋七倉莊
(即第一張相後面嗰間).
最初我係訂七倉莊咖!因為ニュー竹乃家 無自己網頁,只有樂天同Jalan可以訂房,不過喺出發前半年都唔見有房放出嚟,所以穩陣起見我先訂七倉莊,我睇過網上評論,旅館住宿房間都無問題,都係乾淨企理,但見到浴室啲相就有少少驚,好簡陋,睇落唔係幾舒服,所以一直都抱住有就轉嘅心態,終於喺出發前兩個月見到ニュー竹乃家 有房出租啦!而且價錢重係平咗三分一添,所以就拿拿臨轉會.
其實外表睇ニュー竹乃家 係比七倉莊舊,但都係乾淨企理就OK啊! (補充:近期上七倉莊網頁睇好似旅館返新過,浴室都明亮咗好多.)
出咗信濃大町駅向左行十數步就會見到兩間旅館嘅指示牌
行到盡頭45度轉就會見到旅館
旅館前有幾級樓梯
一入到大堂需要除鞋放入鞋櫃換上拖鞋,如果無需要再外出,職員會收起鞋直到第二日離開先攞返出嚟.
其實入咗旅館內又唔係好覺好舊
接待處旁有個餐廳,但據聞有住客要求住宿包餐,但老闆建議在外面餐廳食,因為佢哋無人手準備膳食喎!
當日眼見都係得一男一女喺旅館忙嚟忙去,所以接待處枱上有個鐘仔,如無人時可以搖鐘叫人.
辦好手續上房啦!基本上兩間房都大同小異,只係兩位靚太嘅房大兩畳同埋有洗手間,對於佢哋半夜要去方便嘅人有洗手間會方便啲,唔使佢兩個走出走入.
有齊浴衣,毛巾,牙刷
房間無浴室,沖涼要去地下嘅浴場,因為我哋早到無人,所以可以入去影相呀!
換衫位大槪有六個,風筒無記錯應該係左右各一個.
沖涼位有四個都足夠
浴池三個人同時使用都唔會話好迫,而且當日旅館都多客人,但我哋通常都無遇上其他人,自己包場.
我同大笨蛋要去洗手間就出走廊,都好近.
洗手間出面喺洗面,刷牙區.
我都幾滿意哩間旅館,地點方便,價錢合理,雖然再走立山黑部哩條路線好微,但如果真係有機會,哩間旅館會係我首選.


text:
-
Recent Posts
Archives
- October 2016
- September 2016
- July 2016
- June 2016
- May 2016
- April 2016
- March 2016
- February 2016
- November 2015
- October 2015
- September 2015
- August 2015
- July 2015
- June 2015
- May 2015
- April 2015
- March 2015
- February 2015
- January 2015
- December 2014
- November 2014
- October 2014
- September 2014
- August 2014
- July 2014
- June 2014
- May 2014
- April 2014
- March 2014
- February 2014
- January 2014
- December 2013
- November 2013
- October 2013
- September 2013
- August 2013
- July 2013
- June 2013
- May 2013
- April 2013
- March 2013
- February 2013
- January 2013
- December 2012
- November 2012
- October 2012
- September 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- October 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- December 2010
- November 2010
- October 2010
- September 2010
- August 2010
- July 2010
- June 2010
- May 2010
- April 2010
- March 2010
- February 2010
- January 2010
- December 2009
- November 2009
- October 2009
- September 2009
- August 2009
- July 2009
- June 2009
- May 2009
- April 2009
- March 2009
- February 2009
- January 2009
- December 2008
- November 2008
- October 2008
- September 2008
- August 2008
- July 2008
- June 2008
- May 2008
- April 2008
- March 2008
- February 2008
- January 2008
- December 2007
- November 2007
- October 2007
- September 2007
- August 2007
- July 2007
- June 2007
- May 2007
- April 2007
- March 2007
- February 2007
- January 2007
- December 2006
- November 2006
- October 2006
- September 2006
- August 2006
- July 2006
Categories
Blogroll
Meta
Monthly Archives: January 2014
蛇年的最後一天
年三十,如常同家姐CNY shopping,今年買左一件衫,一件長冷外套,一隻手鈪,一條頸鏈,款式都係以可以著返工為前題,仲想買鞋,會繼續物色下,對於百無禁忌嘅我,係唔會介意新徵頭買鞋嘅,至緊要抵!!! 至於馬年願望,係無嘅.基本上依家做人冇乜希望,冇乜動力,um… 咁樣推論嘅話,或者都可以許個願希望馬年有個人會令我做人有d意義,有d推動力.
鼻敏感
今個冬季開始,右邊鼻已經有d唔妥;去到尼泊爾就經常右邊鼻痛痛地;返到黎香港,個右邊鼻更加係冇停過咁痛,依家仲會自動鼻水眼水一齊流,OMG,哩d係咪就叫做鼻敏感???
返港三天初體會
點解唔想返香港?? 因為喺加都,冇就係冇,喺香港,有等如冇,或者有等如可有可無.都係喺加都活得踏實.
2014年在香港的第一天
六點落機.青馬大橋上,睇住太陽慢慢攀升,陽光從幾層雲&山後照射出黎,哩個景象好陌生,但好靚,可惜唔能夠落車慢慢欣賞. 返到屋企第一時間沖個熱水涼,然後訓覺.夢見學校嘅學生,醒起未send msg比阿Sir報平安.明顯我個靈魂仲喺尼泊爾. 今日除左不斷同之前嘅小伙伴WeChat外,仲不斷覺得自己好幸運,因為我可以一開制就有熱水任用,隨時都有電視睇,廁紙任用而且質數好好,有黎自唔同國家嘅食物,水喉水煲一煲就可以飲,全日都有燈,污糟衫可以拎落樓洗,咩都可以喺樓下買倒… 就係因為落差太大,今日都特別在意節能省電,雖然我知我省下嘅都送唔到去有需要嘅人手上,但係我都希望多d人可以珍惜所擁有嘅rather than只係不停去尋求更多同時浪費更多. 圖解: 忽發其想嘅節能裝置 — 下層煮面,上層蒸餸,我自己都為自己鼓掌.
尼泊爾遊記:Day 27 陸續離開+最後衝刺
今日係連環送行嘅日子,送完一個又一個真係令人好sad.同我同房兼最好嘅朋友Areida今朝三四點就出發走陸路返江蘇,我因為一點幾先訓,臨訓前將一個貼身暖包加一個暖手包開定放喺佢枕頭邊,等佢一起就可以用.佢出發時我都有醒,起左身同佢黎個臨別一抱,好實講,我好耐冇認識過咁樣嘅朋友,哩班中國黎嘅小伙伴質數的確唔確,我雖然比起佢地至少大十年,但係佢地絕對唔輸蝕比我,我可能見識比佢地多,但係講到接受新事物嘅膽量,應變能力,享受生活嘅態度絕對勝我幾籌,家姐講得啱,只要比機會佢地喺一個開放嘅環境去吸收世界不同嘅事物,喺香港嘅同輩即刻可以收晒皮. 因為哩度搭的士唔係好似香港咁方便,再加上係天未光雞未啼嘅時間,所以阿Pa親身上陣,出動佢架有型鐵騎送哩個女仔一程.就係咁兩個人一個皮箱一架電單車,喺天寒地凍下出發,聽講之後等左一個鐘頭架邊境jeep先黎到,其間阿Pa揾左附近間舖頭問人地可唔可以沖d熱茶,結果佢地就有熱茶&餅乾啦,喺大約得兩三度嘅氣溫底下遇上好人嘅窩心情度應該比果杯茶更暖. 講開阿Pa,佢嘅口頭蟬係”Don’t worry! Take it easy!”.佢哩個爸爸,不論對人,對老婆,都係男人中嘅典範,如果比我揾倒個咁嘅男人,唔駛講,即嫁!!! 相對黎講,亦不難明白點解阿Ma咁盡力維持哩個家,因為喺佢地哩個family,就係因為每個人都好願意付出,先至令到家嘅感覺咁濃.如果你有見過佢地經常一齊煮早餐比咁多人食,晨早流流兩公婆一齊喺天台好出力咁洗客廳果張好大嘅地氈,聽倒阿Pa&阿Ma經常互相稱讚,就會覺得喺香港真係好旱見,我地身在其中嘅時候既感到好舒服亦感到好羨慕.(而阿Ma嘅口頭蟬係”not many many, eat, eat slowly”, “home cooking is good, y eat outside”,阿Ma最擔心我地食唔飽同要嘥錢出街食,另外佢對自己後院出品嘅organic菜亦都感到好自豪.) 講返送行,食完早餐,就輪到第二波Poppy &我弟弟Eric返城都,點解我會多左個分弟,因為比人截左張大圍自拍圖,其中發現我地喺果個角度面型加上眼鏡好似,被誤會為姊弟,不過姊弟都好,起碼冇被娛以為係母子,大佬,好似差十四年嘅 =w= 女仔總係特別容易傷感嘅,尤其大家並渡左咁多個黑媽媽嘅黑夜,到離別要各散東西嘅一刻真係每一次大家都忍住d眼淚唔好比佢跌落黎,大家不斷hug完又hug,大家都為大家回家嘅路途而緊張,尤其係弟弟應該之前雪山trekking太凍太累,晨早已經冇神冇氣冇胃口,出門時仲喺門口嘔,大家都好擔心,不過好彩佢地搭飛機,阿Pa返工嘅時候特登過機場揾佢地,然後同我地報平安,阿爸替人設想嘅程度真係好全面. 今朝特登送行完先進行我地最後一日嘅加都遊,雖然時間上係蝕左,但係我唔想miss左哩d moment.家姐本來依然想去揾佢朋友個喇嘛師父,但係因為時間關係,最後都只能夠放棄,唔去Bolter,去Hanumandhoka Durbar Square,因為距離我地最後搏殺嘅Thamel都比較近.喺Durbar Square係一個舊式嘅皇宮,都係睇建築,雕塑,博物館,老實講,我同家姐都唔好哩一範,所以都一路行一路打喊路,無奈佢嘅設計同Ikea一樣,只得one way,我地就係咁得係咁問完未呀. 行完之後就去小食店食野,因為我都想家姐試多d地度野食,所以今日一出到城就食,休息時候又食.食完之後就去出擊,作最後衝刺,去茶舖,去針織舖,去買番皂(早幾個月開始鍾意左用番皂),唔知點解一買就停唔倒手,將身上嘅尼泊爾盧比&美金機乎都清袋,最後兩條友拎左五大袋野走人.野又多,又唔想逼巴士,我地又搭的士返去嘞. 今日六點停電,即係野都未執晒就冇電,好彩我有深圳小伙伴幫手,同家姐一齊拎住電筒照先攪得惦.起初一個喼加一個紙箱黎,諗住連d衫都捐埋然後輕輕鬆鬆拉一個喼返去,點知依家係一個喼再加兩個紙箱先夠,衫確實係捐左兩大袋,但連果d位都occopy埋,真係好彩我有30kg行李allowance咋,我地兩個加埋48.5kg,剛剛好,真嚇人. 今晚阿Ma明顯冇乜心機煮反,所以我地都求其食得好快然後就封箱,做最後嘅黑暗中傾計,然後就準備離開我哩個留底左好多感情嘅國家.臨走時阿Pa阿Ma送我地上車(VSN有接送,超好),我好用力咁攬住阿Ma&阿Pa,好唔捨得. 飛機起飛時,最後一次望見就喺機場旁邊嘅家,我唔知幾時有機會再返去,因為就算再返去都好難係成個組合一齊返去,所以只好將哩段難忘嘅旅程深深刻喺腦海中,希望再喺某年某月某日某地再同我嘅尼泊爾家人,曾經同住嘅小伙伴們相次相聚.
尼泊爾遊記:Day 26 Thamel沒完沒了的講價
由於太想回味學校d小朋友悠揚嘅國歌,所以特登問左好照顧我嘅阿Sir,要求佢比我地三個人黎參加佢地嘅morning assembly,可惜因為我之前企嘅係高年級同學果邊而今次係企喺低年級果邊,所以效果係180度不同,d小學雞係何其雄壯同嚮亮,一開聲就嚇死左,我地係咁拍片影相,佢地就不時偷望我地,勁cute,依然勁想拐佢地走.今朝仲送左朱古力比d老師,亦將剩餘嘅文具同糖放晒出去,可惜佢地因為exam period,冇得留抵同佢地玩&好好say last goodbye,有d美中不足.而我家姐就去左轉戰pre-school,乜都唔理就衝入人地nursery同幼稚園係咁影,仲咁好彩比佢喺樓梯遇倒佢個”正太”,原來佢遲到,都真係唔知邊個好彩邊個唔好彩啦! 最後一次離開CBIA,特登同門口個肥警衛伯伯影相,佢除左守住學校門口,仲負責拎住個銅鑼打”冷”鐘,係超和藹可親嘅一個肥伯伯,I’ll mids u too!! 因為見過孤兒院d衫有幾破爛,所以想將帶黎嘅衫盡捐出去,so趕緊返屋企洗衫,老實講,真係唔想洗架,因為洗衫係超累&用好多時間,不過實在又唔想捐污糟衫比人,so死死地氣洗左個幾鐘洗完先出街. 又去shopping搏殺,當然又係去Thamel,好彩我d朋友仔已經做好格價嘅功夫,喺度要補充一下,所謂格價功夫係佢地買一隻銀器,可以成條街格晒價,同每間舖頭嘅負責人都傾計,所以之後每行過果條街都要由街頭打招呼到街尾,都咪話唔誇張,另外佢地買一樣野可以喺舖頭同人傾個幾兩個鐘 哩家野我亦都係望塵莫及,所以佢地幫趁過嘅舖頭,我會二話不說咁衝入去幫趁.今日喺朋友幫趁過嘅銀器舖仲有奶茶款待,所以話其實d尼泊爾人係好熱情嘅,之前佢地去過一d舖頭,即使冇幫趁,亦可以成為朋友,仲愛屋及烏,的確令人難忘.我喺銀器店買左一隻手鈪加一隻其實闊左d嘅介子,因為平,所以掃埋,其實手工唔perfect嘅,不過佢地堅持話係人手做,就唯有接受,一係就唔買咁咯,其實仲想買一條幼頸鏈用黎穿吊咀嘅,不過最後都係放棄,因為嫌貴,係咪好矛盾呢 >.< 之後銀器店老闆帶左家姐去對面佢親戚間舖買唐卡,其實都幾靚號,不過我冇位放,就無謂嘥錢啦. 真係行Thamel都行到腳爛,留下左不少腳毛,不知幾次講價不成然後黑面走人,不過我地講唔成的話通常會就此放棄,反正都唔係必需品.今日又用左好多時間陪朋友講價講到口臭,行到腳軟,最後仲要趕去買蛋糕,因為有一個新黎嘅潮州volunteer生日,細路女人在異鄉,就同佢慶祝一下啦,我地仲特登去左間高級酒店嘅餅舖買,佢問我地要唔要寫字,我地梗係話好啦,點知見住佢喺我地面前即席寫仲要寫到好肉酸,即刻O左咀,真係完全估唔倒尼泊爾高級酒店最來係咁架咯,不過算啦,唔寫都寫左咯,佢見我地好愕然嘅時候佢仲愕然,唉,算啦,有差異,冇野好講. 當我地on the way的士返去嘅時候,佢地話VSN送左蛋糕黎,so是晚就有兩個生日蛋糕啦,而個高級酒店蛋糕唔見得好食得過個平民蛋糕,真係有d把鬼,仲要比阿Ma鬧嘥,不過鬧還鬧佢地都好enjoy有酒店蛋糕食嘅.原來尼泊爾生日仲要食yogurt,我起初仲以為係momo醬,比阿Ma見倒,嚇死佢,不過要黎中和momo d肉&香料味其實都唔錯吖,嘩哈… 唉,臨走前一冒,最討厭執野,估唔到四星期咁快就過去,我一直以黎晚晚都係攤大個喼,依家又要收拾返,唉… 今晚有八個volunteers,full house,冇熱水沖涼,唯有一路執一路用熱水煲煲水抺身,好彩今晚唔駛等到半夜先有電. 最後一晚,收拾嘅心情當然唔好,仲要寫Memory Book,我諗我同其他喺度住嘅義工一樣,當大家要寫哩本Memory Book嘅時候都係既感激又依依不捨,唔捨得嘅除左哩一家人,阿Ma獨特嘅英文,阿Pa永遠嘅”Don’t worry”,仲有一齊住嘅伙伴,將永遠紀錄喺哩本Memory Book裡面.
尼泊爾遊記:Day 25 Farewell這麼近那麼遠的雪山
經過四十八小時嘅短暫遊歷,深深感受到點解Pokhara係尼泊爾嘅天堂,因為相比起加都,哩度嘅空氣清新好多,地方乾淨好多,雪山同湖景比加都到處都係破爛嘅路景緻優美好多,雖然我每日對住雪山,湖景影過不停,但係我始終喜歡加都多好多,可能我黎尼泊爾嘅心態唔係純粹為旅遊,所以對於波卡拉太商業/旅遊性性太重嘅特色不太欣賞,哩度物價比加都高一倍,人亦冇加都咁nice (有可能係我接觸嘅人太少,而其中太多尊注business嘅人,平民仍然係最單純及helpful嘅一群).所以當我搭上飛機,欣賞完最後一次雪山後,重搭加都機場,先至重拾果份”搭實”嘅感覺. 中午落機後直奔屋企,一開門見倒阿Ma,有一刻想攬住佢嘅衝動,不過我冇實行.阿Ma問第一問我地好唔好玩,第二就問我地今朝幾點食過早餐,然後佢就話煮野比我地食,本身我地諗住拿拿臨出去,但阿Ma話煮個面好快,叫我地食完先出去,我地放底行李佢已經煮好面,仲有早餐時候煮嘅菜,再每人半隻烚蛋,再切蘋果,阿Ma真係一個好professional嘅阿Ma,阿Ma仲指點我地去搭邊架車,喺邊度落,講真,佢真係當我地係女咁湊,而其實佢只係大我家姐一歲. 下晝趕緊同家姐去猴廟附近揾佢要揾嘅喇嘛,可以當地人都冇乜idea,反而我喺猴廟再遇返上次見倒嘅喇嘛,今次佢又請我飲茶,不過係喺佢住嘅佛寺,我家姐同佢交流左好多佛教同mediation嘅野,佢就帶我地參觀佢間都算規模不錯嘅中小型佛寺,睇小喇嘛做晚課,又請我地去佢房間飲咖啡同食蝴蝶酥.佢叫我地隨便影相,佢話u like taking pictures & there’s no secret,不過我地覺得我地想尊重哩個地方,或者可以話我地唔係黎參觀唔係黎玩,我唔知哩d係咪叫結緣.我地最後喺門口合照,然後就結束我家姐所謂嘅”深度遊”. 回程已經天黑,對於一向出門都指意我d housemate應路搭車嘅我有d頭痕,so我都係靠路在口邊嘅方法揾車返屋企,不過今次問著嘅兩個後生仔,仲特登帶我地行到去架車度,同車上嘅收銀員交帶好我地要去邊佢先走,而佢其實係要去返方向嘅地方嘅,佢地話”we respect travellers”,好感動呢!!! 由於我地稍為遲左d返屋企,所以大家已經開始食緊晚反,而我地一坐埋位就有齊反,菜,湯等緊我地,仲有蘋果,喺天寒地凍之下,哩個家無比溫暖.反後阿Ma阿Pa有朋友到訪,為阿仔下個月嘅盛大慶祝典禮做籌備工作(可惜我參加唔倒啦 T^T),佢地邀請埋我地一齊飲酒傾計(我飲左少少Rum),阿仔又煮左煎蛋,尼泊爾炸”蝦片”(其實唔係蝦片,總之係炸嘅一片一片嘅咸脆片啦),仲有生嘅白蘿蔔切片,簡直好似另一個晚餐咁. 因為傾計,今晚又成10點先沖涼,而且已經冇晒熱水,不過我照洗左頭淋左身,凍到我騰騰震. 淨返最後兩日嘅時間,太多野想做,太少嘅時間同資源去做,好似我依家已經開始唔夠衫著,因為黎緊幾日夜晚都冇電,日頭又要出去,冇時間洗;應承左要寄嘅明信片連寫都未寫,而且仲未揾倒郵票買;仲有安排最後一次去學校,要帶家姐去遊加都,要四手信,但係聽晚已經要執行李,突然間,我悠閒嘅尼泊爾節奏被打亂左,心裡面唯有忟憎點幾解要咁快離開.我其有幾個housemate都extend左VISA,連新年都唔返屋企過,而我只有慨嘆香港生活逼人,唔可以好似佢地班後生嘅咁灑脫逍遙.Whatsapp為我尼泊爾之旅開嘅group,入面嘅朋友都話我好似去左另一個世界,無錯,而我好希望將哩個世界帶走,只可惜現實同心態上都冇可能,哩個亦係人生最矛盾嘅事之一.
Posted in Uncategorized 2 Comments
尼泊爾遊記:Day 24 I believe I can fly
期待已久嘅paragliding終於喺今日進行,黎尼泊爾之前已經好想到Pokhara一試,因為實在太平,USD80/30min,而且間公司由歐洲人開,黎到尼泊爾之後問本地人,都話佢地safety record良好,波卡拉風景亦極好,但係我估唔到係睇住個雪山黎飛,背後喺雪山,前面係一片好大嘅湖,風景好得不得了.況且依家仲有家姐同我玩,仲開心!!! 今朝九點食早餐,十一點就有人黎啦,同車仲有一位芬蘭女機司(pilot),一個俄羅斯男機司,仲有一個大隻尼泊爾男機司,見倒哩個陣容,個心定晒.我地先去office簽文件(睇怕都係生死狀,我都廢事睇內容),比埋拍片&影相嘅錢(只係1700Rupees),就再上返吉普車上山啦,今程車上遇倒個菲律賓男仔,佢係經常周遊列國嘅獨行俠,不過超多野講,大家係咁講大家嘅旅遊史,好快就上到山頂啦. 沿途上山已見倒雪山”好似”喺不遠處,超靚.我被派左個大隻尼泊爾男pilot,佢幫我著好看似好簡單得嘅裝備後,就用兩個扣將我地扣埋一齊,我忍唔住話”That’s it??? Is it safe??” 佢chok多兩下我個扣,就叫我跑啦,我係想跑的,但係個傘令我跑唔郁,我係咁意走左幾下,都係靠喺我後面嘅pilot跑,十幾步後已到山邊,然後一野就飛起左啦,我第一個反應當然係大嗌”嘩……” 之前睇書,個台灣女作者話因為喺湖上面飛,上下落下,會有暈船浪嘅感覺.其實頭始後大半時間都喺陸地之上,後面係好多個雪山嘅山峰,前面喺好平靜嘅湖面,風景超讚!!! 不過大約飛左接近一半時間之後,我開始頭暈,我問”Are we flying in circles??” 佢話係,然後我話我開始頭暈,佢就開始改為比較不規則咁飛,仲比我自己試下控制左右,叫我跟住家姐飛,當時叫做分散左d注意力啦,之後開始飛低左,然後問我要唔要玩得刺激d,我話好呀,點知佢開始加速,spring,我只可以用過山車形容,我叫到傻,佢問我仲玩唔玩多次,我話好刺激但唔玩啦因為我好頭暈,之後佢問我識唔識游水又問我乜野lake乜野,我暈到聽唔倒佢up乜,答到又yes又no,佢應該feel倒我唔係幾惦,好快就喺湖邊降落啦. 我落地唔係落得幾靚仔,基乎都係坐落地,同埋落到地腳都震埋,我諗唔係驚,其實全程我都覺得好安全,只係d裝置令我坐唔直,屈住個人坐仲成日sir左sir右,應該係肌肉痛令到我不受控制地震,不過落地後真係行唔倒直線.我機司問左我幾次我ok唔ok,我話ok,但好暈,要rest,佢可能見我唔對路,就叫我坐喺佢前面,佢就幫我massage,好輕柔咁按頭,額頭,眉心,膊頭,背脊,老實講,本應對住個湖比個大隻機司幫你咁溫柔咁按摩應該係超正嘅,但係我已經暈到不得了,只係合埋眼休息,不過佢嘅按摩係真係work嘅,起碼冇嘔.之後休息左一陣就回程返office拎相,video & 證書啦.拎完之後就返酒店休息,先再繼續下晝嘅sightseeing.雖然家姐頭暈冇我咁嚴重,但係我地都係決定唔食lunch啦,亦好慶幸朝早早餐食得早,否則飛住嘔都幾大鑊 >.< 代續… (好眼訓now,聽日再補返寫下晝嘅參觀&夜晚食左喺尼泊爾以來最豪嘅一餐)
尼泊爾遊記:Day 23 向Pokhara出發
其實放棄陸路改搭飛機嘅其中一個原因,係我可以慳左朝早嘅時間,令我可以今朝返學校睇學生嘅傳統舞蹈表演.因為學生為左改善左嘅電腦室同埋即將落成嘅新校舍部份舉辦左一個慶祝典禮,其中有高年級同低年級嘅舞蹈表演,之前同學仔們已經邀請我去,但係我原來搭巴士去Pokhara的話係05:00要出門口,根本冇可能去倒睇表演,但係依家坐飛機,時間鬆動左,就可以帶家姐黎睇表演又睇下d學生.佢地今日著晒傳統服飾同化晒妝表演,比起我平時睇佢地著校服練習更可愛更精彩,我家姐都好鍾意,仲周圍影其他學生,因為佢地太可愛,d眼又超靚,我都好想捉住佢地續個影.不過我今日都捉齊我平時覺得好可愛果幾個un皮仔影相,真係好想帶佢地返屋企. 上晝去完學校,拿拿臨又要返屋企執野起程.點知趕趕趕之後班機delay左成鐘先飛.第一次坐小型飛機,全機20個位,但加埋兩個機司一個空姐,先得10人.冇任何安全or天氣or航程廣播,仲可以用相機/手機影相,仲可以比我轉位,影完左邊影右邊,真係超爽.沿途山脈風光,田野,雪山,靚到不得了,真係覺得哩程飛機,抵比,而選擇下晝飛,天氣晴朗d,冇咁foggy又冇咁hazy,真係冇得頂. 好快過左25分鐘,抵達Pokhara,背山面湖嘅風景好到不得了,個domestic airport亦靚過加德滿都果個超多,真係令人好心曠神怡 ^^ 不過唔知係咪因為飛機delay左,出到機場門口見唔倒黎pick up我地嘅人,而一班好似坐喺花糟邊寒暄緊嘅的士司機話幫我打電話,之後又叫我上某一架的士話酒店會比錢,同我講話”This is not your problem. Hotel will pay.” 我雖然有d半信半疑,但仍然上左,反正尼泊爾d車好慢,跳車都唔慌有幾傷.不過再次證明,我地諗多左. 酒店其實就係小型旅館,睇落比我上次住果間好,風景更加冇得頂,每層嘅露台都望住180度湖景,背後係山,雖然只睇倒一角隻嘅雪山山峰,但係已經好感動.最唔係所謂熱水嘅熱水,有蒸氣出,但係連暖都談不上,而床方面,我始終覺得開個睡袋出黎訓我會安樂d. Check-in後行下Lakeside已經近日落,同家姐食喺間尼泊爾餐廳食完個早反都已經天黑,家姐又覺得凍,就早早返酒店lu.依家23:10不過已經好眼訓,都係早抖啦.本來諗住寫埋琴日嘅遊記,都係再拖下先啦. P.S. 今朝阿Pa幫我打左比佢港龍朋友,幫我改左張機票去23/1啦,24/1 06:00到香港.連改機票阿Pa都照顧埋,我真係感激不盡.
Posted in Uncategorized 1 Comment
尼泊爾遊記:Day 22 下雨天 & Sister Arrival
今日喺我首過喺尼泊爾經歷嘅雨天,早兩日其實天氣預報都有提過 但係始終未經歷過,唔知d雨會落幾大,落幾耐,有幾凍,對於我地哩d旅遊人士黎講,真係有d不知所措.不過我地餘下日子無多,都要爭取時間出街買手信禮物比人同比自己架啦. 國內嘅朋友對文化產物嘅興趣比我地濃厚得多,今日就陪左朋友參觀Narayanhiti Palace Museum,係近代國王嘅住所,以我所見就係好多動物標本,有個內部設計好奇怪嘅廳,而果個有詳細地標指示皇室家族每個人點樣喺邊個位陸續被謀殺嘅花園就更奇怪;我個朋友所見嘅野當然比我多,因為佢會睇註解,又會問博物館d人野,同我哩d腦殘的確有天壤之別.就係咁,博物館都行左個幾鐘,係出到個花園時落雨咋,如果唔係分分鐘仲有排行. 之後陪朋友去銀器街,見識佢逐家逐戶上門探訪咁嘅格價形式,中途又要去之前朋友介紹嘅ahent度訂Pokhara package,果度個尼泊爾老闆識講國語架,因為佢聚左個中國人老婆,佢d國語咪同我d國語一樣咁奇怪咯,呵呵… 不過因為落雨,都好擔心後日去Pokhara時坐小型飛機同滑翔傘時會天氣唔好,咁就大殺風景之餘又浪費金錢啦,不過都冇計,唯有嘗試訂下晝機,比多d時間個太陽出黎吸走d雲,又順便比個機會我朝早返學校參觀個表演活動,希望可以一舉兩得.滑翔傘就安排後日,喺哩d一望無際嘅天應該d雨落唔倒幾日掛!!! 今晚因為家姐到步,我地亦都要早d返屋企準備啦,況且我因為落雨著左唯一諗住唔要嘅平底鞋,對腳入晒水&凍到結冰,所以都好想快d返去洗腳.不過今日冇太陽,即係無熱水啦,諗起都悲哀. 由於阿Pa喺航空公司度做,所以佢話佢可以入禁區揾我家姐幫佢快d攪簽證出黎,其實我唔想麻煩佢嘅,不過阿Pa話冇問題,仲特登喺我手機放大左我家姐張相用佢手機影底去認人,阿Pa仲show左好多高科技app去睇依家邊班機飛到去邊度,差幾多分鐘到,仲有衛星相片,靚過飛機上面睇果個好多添.就係咁我地預計好就黎飛機降落就出發,我好開心可以坐阿Pa部有型電單車呀,我載定飛機師帽同頸巾毛毛鞋,就係唔記得載阿Ma提我載嘅手襪,結果一出發,我d手指就逐漸結冰,我係咁縮隻手掌入衫袖,希望可以暖d,但到落車時d手指已經凍到無知覺咁濟,好彩有暖手蛋.不過沿途喺機場旁邊條公路奔馳嘅時候,睇住家姐架機降落,真係好有趣呢!! 可惜頂帽太大風又太大,大半時間頂帽都係遮住我對眼,好唔型. 到機場後,阿Pa帶左我去佢office拎野,果度每間airline嘅單位都好細,走廊仲好壓,阿Pa個office都好細,入面d位密質質,有一間比波士坐嘅玻璃房,阿Pa拎完野我地就走啦,沿路阿Pa好似同每一個人都好熟,所以我之後都可以喺非等候區等佢地.不過過左一般時間,阿Pa自己由禁區出返黎,話認唔倒我家姐,佢喺填Visa form果度問左四五個人,但都係錯,排緊隊交form嘅就得幾個人,so應該好快就出黎架啦,我話唔緊要啦,我地一齊等,之後我突然間醒起佢應該著同我一樣嘅雪靴,仲要係紅色嘅,跟住阿Pa又逼瀝卜碌入返禁區,轉個頭就見佢地兩條友好監尬咁出黎,我家姐say晒sorry.原來我家姐記得我同佢講喺機場出口如果有人問你係咪等人話幫你打電話就唔好啋佢地,而當阿Pa問完佢走左之後佢先覺得好奇怪點解有人喺禁區有佢張相,佢話如果張相會有埋我個樣的話會好d喎,唉,誤會即係誤會,真係好難解釋. 之後我同家姐坐的士返屋企,阿Ma真係半夜流流煮熱d野比佢食,so佢就食左第一餐roti & Masala tea啦,亦都嘗試左冇熱水沖涼,唯有煲幾煲熱水比佢抺身咯,要黎哩d落後地區係咁架啦,簡直係不可少嘅一環. 最慘係我,我煲埋水比自己再抺埋頭抺埋身已經兩點,最後一個捐入被竇訓.


text:
2015年10月13日 星期二
香港遊2015 — 羅車車,小黃屋
車車唔算係一隻好熱情o既狗狗, 因為係車車眼中只有佢阿娘車車媽, 佢只愛黐住阿娘,佢對眼o既focus只對住佢阿娘
不過就算車車熱情,我哋都唔敢咁猴摛,因為車車早前做咗手術,正在休養中
正因為車車休養期間,都唔打擾車車太耐了
先返東涌去東薈城行一陣,之後約咗另一位貓友係青衣食飯
呢位貓友係好早期yahoo blog相識,終於可以見吓面,我哋去“前門飯莊”食飯,佢好客氣送咗好多嘢俾我,有貓隊道,貓玩具,貓零食,仲有一啲飾物送俾我兩母女
之後一日,一早剷阿姐起身,因為約咗Bill媽,Bill爸係西鐵錦上路站等,小黃屋主人楂車o黎接我哋,車上原來仲有沙Dee媽,因為小黃屋係位於“山旯旮”o既地方,一定要有車至去得到
小黃屋係葛媽以前yahoo blog時o既名字
一入屋就見到佢家中啲貓食客,始終唔係家貓,怕人的
去小黃屋最主要係探佢班大狗,係“高加索犬”
如果我無記錯,右邊嗰隻係媽咪靜宜,其餘係佢啲仔女,一共九個仔女
呢間係佢哋o既冷氣房,冷氣24小時長開
呢隻“阿富汗犬”當然唔係靜宜啲仔女啦,佢叫“拉登”,佢係葛媽一個美國朋友從美國帶番o黎o既狗,後來佢朋友因為有急事返咗美國,所以留底拉登俾佢養
其實好想開閘走入去同班大狗一齊玩
呢隻係“阿嬋”,最想見葛媽既“碌葛”,但佢一直匿係阿嬋後面嗰間冷氣房入面唔出黎,葛媽話佢夏天會匿係冷氣房唔出o黎,直至太陽落咗山至會出o黎,所以無緣見到碌葛
係小黃屋除咗有大狗同貓貓睇,仲有二隻“大花菇”,一隻叫大蕃薯,一隻叫大舊衰
呢隻係小巴,係佢啲食客貓其中一隻,佢早排俾車撞親,做咗幾次手術,康復程度好好,葛媽時時係facebook更新小巴o既情況俾我哋知道,依家都差唔多好番晒
小黃屋仲有芒果呢
葛媽煮嘢食好叻o架,不過天氣咁熱,邊有心機煮嘢食,所以鄭sir就車我哋出去“旦黃花”食泰菜lunch
因為Bill媽,Bill爸趕住去澳門玩,所以鄭sir車晒我哋去搭車
18 則留言:
呢篇好多小動物,like!回覆刪除回覆
好多只有得睇,無得摸刪除
好老實, 一次見咁多狗一齊, 我會腳軟回覆刪除回覆
而且隻隻都係"巨獸", 我只驚佢哋太熱情會撞跌我刪除
你唔講, 我都唔得羅車車. 好多雅虎年代的BLOG友, 因為只看不留言, 都失散左了.回覆刪除回覆
原來羅車車妳都識,我係o黎咗呢度至識佢刪除
真係勁唔好意思妳母女難得回港都未能為妳們好好洗塵回覆刪除回覆
唔好咁講啦,只係無得跟妳去食正嘢囉,不過食咗又怕肥囉,真係好矛盾,哈哈刪除
葛媽班大帝......我哋去嗰次佢哋勁吠, 有 d 驚驚哋 hehe回覆刪除
我有攬住葛葛影過相架, 佢同嬋嬋豬都好乖, 好可愛回覆
佢哋隻隻都好純,我唔驚刪除
個次緣慳一面tim,下次妳返黎一定要再聚過回覆刪除
真係好多狗狗呀 , 你呢個朋友好鐘意小動物呢~!!回覆刪除回覆
仲要隻隻都係大狗,我會覺得辛苦囉,續隻沖涼都有排搞刪除
其實我都好驚大狗,仲咁多隻, 貓就晤同,多多都唔驚回覆刪除回覆
我唔怕狗,只係驚佢哋會撞跌我刪除